
I

Oneskorený odchod

—
Tak čo, kapitán Bourcart, dnes teda nevyplávame?

—
Nie, pán Brunel, a bojím sa, že nebudeme môcť odísť ani zajtra... ani o týždeň...

—
To je mrzuté...

—
A najmä znepokojujúce, — povedal pán Bourcart, pokyvujúc hlavou. — Svätý Enoch mal byť na mori už koncom minulého mesiaca, aby zastihol priaznivé obdobie na loviskách. Uvidíte, že ho predstihnú Angličania a Američania.

—
Ešte vždy vám chýbajú na palube tí dvaja muži?...

—
Ešte vždy, pán Brunel... Bez prvého sa nemôžem zaobísť, bez druhého by som sa v najhoršom prípade aj zaobišiel, keby mi nevnútili tie predpisy...

—
Akiste nemáte debnára? — spýtal sa pán Brunel.

—
Veru nie... namojdušu, nemám! Na mojej lodi je debnár rovnako nepostráda​teľný ako sťažne, kormidlo alebo buzola, lebo mám v podpalubí dvetisíc súdkov.

—
A koľko mužov má Svätý Enoch, kapitán Bourcart?...

—
V plnom počte by nás malo byť tridsaťštyri, pán Brunel. Viete, je užitočnejšie mať debnára, ktorý sa stará o sudy, ako mať lekára, ktorý sa stará o ľudí!... Súdky si vyžadujú ustavičné opravy, zatiaľ čo ľudia... tí si napravia zdravie sami!... Napokon, môžu vôbec ľudia na mori ochorieť?

—
Nemali by na takom dobrom vzduchu, kapitán Bourcart... ale jednako, niekedy...

—
Pán Brunel, zatiaľ som na Svätom Enochovi mal iba jedného maróda...

—
Blahoželám, kapitán. Ale čo si pomôžete? Loď je loď a ako taká podlieha námorným predpisom. Keď jej posádka dosiahne určitý počet dôstojníkov a námorníkov, musí vziať na palubu lekára... to je formalita... nuž, ale vy ho nemáte.

—
A práve pre túto príčinu Svätý Enoch dnes nepláva okolo mysu Svätého Vincenta, kde by mal byť!

Tento rozhovor medzi kapitánom Bourcartom a pánom Brunelom sa odohral na prístavnej hrádzi v Le Havri, okolo jedenástej hodiny predpoludním, v tej mierne stúpajúcej časti, ktorá vedie od pobrežného semaforu na koniec móla. Títo dvaja muži sa už dávno poznali, jeden, bývalý kapitán pobrežnej plavby, stal sa vedúcim úradníkom prístavnej správy, druhý bol veliteľ trojsťažníka Svätý Enoch. A práve tento druhý muž čakal s toľkou netrpezlivosťou na chvíľu, keď bude môcť doplniť posádku lode a vyplávať na šíre more!

Päťdesiatročný Evariste-Simon Bourcart bol známy v celom Le Havri, jeho materskom prístave. Bol slobodný, bez rodiny a blízkych príbuzných, plavil sa po mori od ranej mladosti, bol najprv plavčíkom, nováčikom, námorníkom a napokon kapitánom v štátnych službách.

Po mnohých plavbách ako prvý a druhý dôstojník obchodného loďstva velil desať rokov veľrybárskej lodi Svätý Enoch, o ktorú sa delil na polovicu so spoločnosťou bratov Moriceovcov.

Tento vynikajúci mornár, opatrný, smelý a rázny zároveň, bol vždy v službe mimoriadne slušný a na rozdiel od toľkých svojich druhov nikdy neklial, ale- vydával rozkazy s dokonalou zdvorilosťou. Isteže nepovedal námorníkovi: „Ráčte napnúť prednú plachtu!" alebo kormidelníkovi: „Buďte taký láskavý a otočte kormidlo doprava!" Ale pokladali ho za najzdvorilejšieho kapitána zámorských lodí.

Navyše treba poznamenať, že kapitán Bourcart ustavične podnikal úspešné plavby a zásadne len vynikajúce výpravy. Nevyskytla sa nijaká sťažnosť dôstojníkov, nijaká výčitka námorníkov. Ak teda posádka Svätého Enocha nebola tentoraz úplná a ak sa jeho kapitánovi nepodarilo doplniť jej počet, nebolo v tom treba vidieť prejav nedôvery alebo odporu mužstva. Kapitán Bourcart a pán Brunel práve zastali pri kovovom stĺpe zvona na polkruhovej plošine, ktorou sa končila prístavná hrádza. Mareograf v tej chvíli zaznamenával najnižší stupeň odlivu a na signalizačnom stožiari neviala ani vlajka, ani nesvietilo svetlo. Nijaká loď sa nechystala priplávať alebo odplávať a takisto pre rybárske člny za odlivu pri mesačnom nove nebolo dosť vody v kanáli. Preto sa sem nehrnuli zvedavci ako v čase prílivu. Lode z Honfleuru, Trouvillu, z Caenu a Southamptonu zostávali priviazané k pontónom. Až do tretej popoludní nebolo vo vonkajšom prístave badať nijaký ruch. Za niekoľko okamihov zrak kapitána Bourcarta, upretý na šíre more, preletel veľký priestor medzi vzdialenými výšinami Ouistrenamu a mohutnými útesmi hévskych majákov. Bolo neisté počasie, oblohu v diaľke pokrývali ťažké sivasté mraky. Fúkal severovýchodný vietor — vlastne rozmarný vánok, ktorý zosilnel na začiatku prílivu.

Niekoľko veľkých obchodných lodí sa plavilo zátokou, jedny s napnutými plachtami na východe, iné pretínali oblohu čiernym dymom. Pohľad, ktorý vrhol kapitán Bourcart na svojich šťastnejších druhov, čo opusti​li prístav, bol určite plný závisti. Prirodzene, kapitán sa aj z tejto vzdiale​nosti vyjadroval primerane a nedovolil si hovoriť o nich ako hocktorý morský vlk.

—
Títo smelí chlapci budú mať dobrú plavbu, lebo ich poženie vietor, zatiaľ čo ja som ešte vždy v prístave a nemôžem vyplávať, — povedal kapitán Bourcart.

—
Vidíte, tomu hovorím smola. Po prvý raz sa nalepila na Svätého Enocha.
—
Buďte trpezlivý, pán Bourcart, aj keď nemôžete vyplávať na more! — odpove​dal so smiechom pán Brunel.

—
Ech, veď už som dva týždne! — zvolal kapitán nie bez trpkosti.

—
Dobre... ale vaša loď je rýchla a čoskoro dohoní stratený čas. Pri jedenástich uzloch a dobrom vetre sa vám popláva jedna radosť! Ale povedzte, pán Bourcart, nedarí sa už lepšie doktorovi Sinoquetovi?

—
Žiaľ, nie! Nášmu vynikajúcemu lekárovi však nie je nič vážne... Iba reuma ho pripútala na posteľ, ale drží ho už niekoľko týždňov!... Kto by si to bol pomyslel o človeku, ktorý je taký zvyknutý na more a ktorý desať rokov so mnou brázdil krížom-krážom Tichý oceán?

—
No, — skočil mu do reči prístavný úradník, — možno je to od toľkých plavieb, tam dostal tú chorobu...

—
Ale kdeže! — zvolal kapitán Bourcart. — Reuma získaná na palube Svätého Enocha/Prečo nie cholera alebo žltá horúčka? Ako vám to mohlo zísť na um, pán Brunel?

A kapitánovi Bourcartovi odvisli trasúce sa ruky od ohromenia nad takou neslýchanou myšlienkou. Svätý Enoch... taká vynikajúco vybavená, pohodlná loď, do ktorej neprenikne ani kvapka!... Že vraj reuma!... Skôr by ju človek dostal v radničnej sále alebo v salónoch podprefektúry ako v kajutách či v jedálni Svätého Enocha!... Reuma? Vari ju mal dakedy on? A jednako neopúšťal loď ani počas zastávky na pobreží, ani keď kotvila v le havreskom prístave!... Vraj byt v meste! A načo? Keď človek môže bývať na lodi!... Nevymenil by ju ani za najpohodlnejšiu izbu Bordeauxskeho hotela či Terminusu!... Vraj reuma!... Nijaká reuma! Počul ho vari dakto na palube Svätého Enocha čo i len kýchnuť?...

A takto vehementne by bol statočný muž pokračoval ďalej, keby ho pán Brunel nebol prerušil slovami:

—
Máte pravdu, pán Bourcart, doktor Sinoquet dostal reumu na zemi! Konečne, isté je, že ju má a že nemôže nastúpiť na loď.

— Najhoršie je, — povedal pán Bourcart, — že napriek všetkým pokusom nenašiel som za neho náhradníka...

— Trpezlivosť, opakujem vám, trpezlivosť, kapitán!... Nakoniec určite natrafíte na nejakého mladého lekára, túžiaceho rozbehnúť sa do sveta, lačniaceho po cestovaní... Čo je lákavejšie ako zúčastniť sa hneď na začiatku senzačného lovu na veľryby vo vodách Tichého oceánu?

— Iste, pán Brunel, lenže by som musel mať bohatý výber... Ale vhodných ľudí je málo a ešte vždy nemám nikoho, kto by vedel narábať lancetou, skalpelom a zubárskymi kliešťami alebo debnárskou sekerou!

—
Teda nie reuma zavinila, že ste ostali bez debnára? — opýtal sa prístavný úradník.

—
Nie, pravdu povediac, dobrák Brulard už vôbec nepoužíval ľavú ruku, tú mal celkom bezvládnu, a ukrutne ho boleli nohy...

—
Mal postihnuté kĺby? — spýtal sa pán Brunel.

—
Zdá sa, že áno. Brulard už nebol schopný plaviť sa po mori! A viete, pán Brunel, veľrybárska loď sa nemôže zaobísť bez debnára tak ako ani bez harpunárov. Musím nejakého zohnať za každú cenu!

Pán Brunel bol ochotný uznať, že dobráka Brularda neochromila reuma, lebo Svätý Enoch je priam sanatórium a jeho posádka si na ňom žije v najzdravších podmienkach, aspoň ak možno veriť kapitánovi. Napriek tomu bolo isté, že doktor Sinoquet a debnár sa nebudú môcť zúčastniť tejto plavby. V tej chvíli pán Bourcart začul otázku a otočil sa:

—
To ste vy, Heurtaux?... — spýtal sa a priateľsky stisol ruku svojmu zástupcovi.

—
Som rád, že vás vidím, privial vás tentoraz dobrý vietor?

—
Možno, kapitán, — odpovedal Heurtaux, — možno aj dobrý... Chcem vám oznámiť, že pred hodinou sa na palube predstavil istý človek...

—
Debnár?... Lekár? — spýtal sa kapitán so živým záujmom.

—
Neviem, kapitán. V každom prípade sa mi videlo, že ho rozladila vaša neprítomnosť.

—
Bol starší?

—
Nie... mladý, a čoskoro sa vráti. Začal som vás hľadať, a keďže som si myslel, že vás stretnem na hrádzi...

—
Kde ma vždy možno stretnúť, Heurtaux, keď práve nie som na palube.

— Viem... preto som zamieril k signálnemu stožiaru.

—
To bolo múdre, Heurtaux, — pokračoval pán Bourcart, — nezabudnem na schôdzku. — Pán Brunel, musím sa s vami rozlúčiť...

— Len choďte, milý kapitán, — odpovedal prístavný úradník, — tuším sa čoskoro pominú vaše trampoty...

—
Iba spolovice, pán Brunel, a navyše treba, aby ten návštevník bol lekár alebo debnár.

Potom si prístavný úradník a kapitán Bourcart srdečne stisli ruky. Kapitán, sprevádzaný druhým dôstojníkom, prešiel po nábreží, cez most sa dostal k obchodnému prístavu a zastal pred mostíkom, ktorý viedol na palubu Svätého Enocha.
Len čo pán Bourcart prešiel cez mostík, vstúpil do svojej kajuty, dvere ktorej sa otvárali do dôstojníckej jedálne a oblok smeroval k čelu zadnej nástavby. Hneď vydal príkaz, aby ho upozornili, keď príde onen návštevník, zahľadel sa do akýchsi miestnych novín a netrpezlivo čakal.

Netrvalo to dlho. O desať minút sa ohlásený mladík predstavil na palube a uviedli ho do jedálne, kde ho šiel kapitán Bourcart privítať.

Napokon, ak návštevník nevyzeral ako debnár, nebolo vylúčené, že bude lekár

—
mladý lekár, asi dvadsaťšesť-dvadsaťsedemročný.

Vymenili si prvé vety — a pán Bourcart si bol nacistom ohľadne osoby, ktorá ho poctila svojou návštevou. Mladík hovoril takto:

—
Na obchodnej burze som sa dozvedel, že odchod Svätého Enocha sa odkladá pre zlý zdravotný stav jeho stáleho lekára...

—
To je vari prehnané, pán...

—
Filhiol, pán kapitán... Som doktor Filhiol a prichádzam vám ponúknuť svoje služby na palube vašej lode namiesto doktora Sinoqueta.

Kapitán Bourcart pochopil, že mladý návštevník, pôvodom z Rouenu, patrí do rodiny tamojších priemyselných podnikateľov. Túžil uplatniť svoje povolanie v obchodnom loďstve. No skôr ako sa zamestná v Transatlantickej spoločnosti, rád by sa zúčastnil na výprave veľrybárskej lode a zažil riadnu plavbu po Tichom oceáne. Môže predložiť najlepšie odporúčania. Stačí, ak sa kapitán Bourcart o ňom poinformuje u tých alebo oných le havreských veľkoobchodníkov alebo lodiarov.

Pán Bourcart si skúmavo prezeral úprimnú a sympatickú tvár doktora Filhiola. Nepochybne mal pevnú náturu, rozhodnú povahu. Kapitán sa v tom vyznal.

Tento urastený, zdravý mladý muž by nedostal na jeho plavbe reumu. Preto odpovedal:

—
Netajím, že prichádzate ako na zavolanie, pane, a ak sa o vás dozviem priaznivé informácie, o čom som už teraz presvedčený, určite sa dohodneme. Od zajtra sa môžete usadiť na našej lodi a istotne nebudete mať dôvod sťažovať sa.

— Som o tom presvedčený, pán kapitán, — odpovedal doktor Filhiol. — Skôr ako sa budete o mne informovať, priznávam, že som sa na vás spytoval...

— To bolo múdre, — povedal pán Bourcart. — Tak ako nikdy neslobodno odplávať bez suchárov, takisto sa nemožno prihlásiť do lodnej posádky bez toho, aby človek nevedel, s kým má do činenia.

—
Aj ja som si to myslel, pán kapitán.

—
Mali ste pravdu, pán Filhiol, a ak dobre rozumiem, informácie, ktoré ste o mne nazbierali, hovoria v môj prospech...

—
Úplne... a rád by som uveril, že také budú aj tie, ktoré sa chystáte získať o mne.

Isté je, že kapitán Bourcart a mladý lekár mohli súperiť tak v úprimnosti, ako aj vo zdvorilom správaní.

—
Jednako dovoľte ešte otázku, — pokračoval pán Bourcart. — Cestovali ste už po mori, pán doktor?

—
Niekoľko ráz cez La Manche...

— A neochoreli ste?

— Nie... a mám dôvod veriť, že sa mi to nikdy nestane...

—
To je pre lekára veľmi dôležité, zíde sa vám to...

— Určite, pán Bourcart...

—
Teraz vám už nemusím skrývať, že naše výpravy na more sú strastiplné a nebezpečné! Neobchádzajú nás strádania, ba často i odriekanie... je to tvrdá škola námorníckeho života.

—
Viem, pán kapitán, ale nebojím sa jej...

—
A nielenže sú naše výpravy nebezpečné, pán Filhiol, dakedy trvajú veľmi dlho. Závisí to od okolností. Ktovie, či sa Svätý Enoch vráti o dva alebo o tri roky?

— Kedy sa vráti, vtedy sa vráti, pán kapitán, hlavné je, že privezie všetkých naspäť do prístavu!

Pán Bourcart mohol byť iba spokojný s takýmito názormi, vyjadrenými takýmto spôsobom. Určite by bol vo všetkom súhlasil s doktorom Filhiolom, keby už bol mohol podpísať s ním zmluvu.

—
Pane, — povedal mu, — myslím, môžem si len blahoželať, že som sa s vami zoznámil... Dúfam, už od zajtra, keď sa na vás pospytujem, bude vaše meno zapísané do palubného denníka.

—
Do videnia, pán kapitán, — odpovedal doktor, — a pokiaľ ide o odchod...

—
Odplávať by sme mohli už zajtra za večerného odlivu, ak sa mi podarí nájsť náhradníka za debnára tak, ako som našiel náhradu za lekára.

—
Och, teda ešte naša posádka nie je úplná?

— Žiaľ, nie, pán Filhiol, s chudákom Brulardom nemožno rátať.

— Je chorý?

— Áno... ak je chorobou reuma, čo vám znehybní ruky aj nohy. Ale uverte, že ju nedostal na Svätom Enochovi...
— To verím, pán kapitán, a môžem vám prezradiť meno istého debnára...

— Vy?

A kapitán Bourcart tak ako obyčajne nešetril slovami predčasnej vďačnosti na adresu tohto mladého predvídavého lekára. Už počul v duchu údery dreveného kladiva na steny súdkov v podpalubí. Ale žiaľ, jeho radosť trvala krátko a smutne sklonil hlavu, keď doktor Filhiol dodal:

—
Nepomysleli ste na majstra Cabidoulina?

—
Jean-Marie Cabidoulin... z ulice Tournettes? — zvolal pán Bourcart.

—
Veru on! Možno v Le Havri či inde nájsť iného Cabidoulina?

—
Jean-Marie Cabidoulin... — opakoval kapitán Bourcart.

—
Áno, on...

—
Odkiaľ ho poznáte?

— Ošetroval som ho.

—
Aj on je... chorý? Vari medzi debnármi zúri epidémia?

—
Ale nie, upokojte sa, pán kapitán... mal iba poranený palec, no už je to v poriadku, vôbec mu to nebráni narábať sekerou... Je to zdravý človek, dobre stavaný, na svoj vek ešte statný muž, sotva päťdesiatnik, urobil by vám dobrú službu...

— Iste, iste, - odpovedal pán Bourcart. — Vy poznáte Jeana-Marie Cabidoulina, ale žiaľ, aj ja ho poznám a nemyslím si, že by ho daktorý kapitán vzal ochotne na svoju loď.

—
Ale prečo?

—
No, vyzná sa vo svojom remesle a má už za sebou mnoho výprav. Na poslednej bol asi pred piatimi či šiestimi rokmi.

—
Povedzte mi, pán Bourcart, prečo ho nechcete?

—
Veští nešťastie, pán Filhiol, neprestajne provokuje pohromy a katastrofy, podľa neho každá plavba po mori je posledná a človek sa z nej nikdy nevráti späť! No a tie jeho rozprávky o morských obludách, ktoré vraj postretával... a ktoré ešte stretne! Viete, pán Filhiol, tento človek je schopný podkopať morálku celej posádky.

—
Je to pravda, kapitán?

—
Veru je!

—
Ale... keďže nikoho nemáte, a potrebujete debnára...

—
Áno... rozumiem... keď nikoho nemám! Nikdy by som naňho ani nepomyslel! Ale konečne, keď sa nedá plávať na sever, loď sa otočí na juh. Keby majster Cabidoulin chcel... ale on nebude chcieť.

—
Môžeme to skúsiť.

—
Nie... to je zbytočné. A veď Cabidoulin... Cabidoulin... — opakoval si pán Bourcart.

—
Čo keby sme za ním zašli? — navrhol pán Filhiol.

Kapitán Bourcart zaváhal, zrozpačitel, založil si ruky na prsiach, spustil ich nadol, rozhodoval sa, zvažoval pre a proti, pokyvoval hlavou, akoby sa práve vrhal do nebezpečenstva. Nakoniec zvíťazila nad rozvahou jeho túžba vyplávať čo najskôr na more.

—
Dobre, poďme! — odvetil.

Onedlho obaja vyšli z obchodného prístavu a zamierili k debnárovmu domu. Jean-Marie Cabidoulin bol doma, v izbe na prízemí na samom konci dvora. Bol to asi päťdesiatročný silný muž, oblečený v menčestrových nohaviciach a tričku, na hlave mal vydriu čiapku a bol opásaný širokou zamazanou zásterou. Remeslo mu veľa nevynášalo. Keby si nebol dačo našetril, nebol by si mohol každý večer zahrať partiu manily v kaviarničke oproti so starým námorným vyslúžilcom, bývalým strážcom hévskeho majáka.

Jean-Marie Cabidoulin vedel o všetkom, čo sa dialo v Le Havri, ovládal príchody a odchody plachetníc alebo parníkov, príchody a odchody zaoceánskych lodí, ich cesty, novinky z morských plavieb, napokon všetko, čo sa dozvedel na prístavnej hrádzi za denného prílivu.

Majster Cabidoulin už dávno poznal kapitána Bourcarta. Preto keď ho zbadal na prahu svojej dielne, zvolal:

—
Ale, ale! Ešte vždy trčí Svätý Enoch v prístave... ako uväznený medzi ľadovcami...

—
Veru áno, majster Cabidoulin, — odpovedal trochu sucho kapitán Bourcart.

—
A nemáte doktora?

—
Tu je... doktor...

—
Počkajte... vy, pán Filhiol?

—
Veru ja... tuto s pánom Bourcartom sme vás prišli požiadať, či by ste s nami neplávali...

—
Hovoríte plávať... plávať? — opakoval debnár, pohadzujúc si drevené kladivo.

—
Hej, Jean-Marie Cabidoulin, — povedal kapitán Bourcart. — Neláka vás to... posledná cesta... na dobrej lodi... v družnej spoločnosti smelých mužov?

—
Ale choďte, pán Bourcart, na takú ponuku som akurát čakal!... Veď dobre viete, že som vo výslužbe. Ja plávam už iba ulicami Le Havru, kde niet nijakých zrážok ani strašného vlnobitia. A vy chcete...

—
Porozmýšľajte, majster Cabidoulin... Ešte nie ste taký starý, aby ste plesniveli v tejto diere, pripútaný ako vyradený pontón kdesi v kúte prístavu!

—
Zdvihnite kotvu, Jean-Marie, zdvihnite kotvu! — pridal sa so smiechom doktor Filhiol, podporiac kapitána Bourcarta.

Majster Cabidoulin sa zatváril čo najvážnejšie, asi tak, ako keď veští nejaké nešťastie, a temným hlasom povedal:

—
Dobre ma počúvajte, kapitán, a vy tiež, doktor Filhiol. Čosi mi stále nedá pokoj... nikdy sa toho nezbavím...

—
Čo také? — spýtal sa pán Bourcart.

—
Každá loď skôr či neskôr musí stroskotať! Pravda, Svätý Enoch má dobrého veliteľa... aj dobrú posádku... a vidím, že má aj dobrého lekára. Ale som si istý, že ak vstúpim na vašu loď, zažijem čosi, čo sa mi ešte nestalo...

—
A čože? — zvolal pán Bourcart.

—
Už som vám predsa povedal, — odvetil majster Cabidoulin, — neuveriteľné príhody! A ja som sa rozhodol, že dožijem svoj život na pevnej zemi!

—
To je číry výmysel, — povedal doktor Filhiol. — Všetky lode predsa nemusia stroskotať s celým živým i neživým nákladom...

—
Určite nie, — odpovedal debnár, — ale viete, je to taká predtucha... ak vyplávam na more, už nikdy sa nevrátim...

—
Ale choďte, Jean-Marie Cabidoulin, — zasmial sa kapitán Bourcart, — to nemyslíte vážne.

—
Veru tak, a ešte čosi... medzi nami, už ma to ani neláka. Vari som všetko nevidel, odkedy sa plavím po moriach? Južné krajiny, severné krajiny, tichomorské a atlantické ostrovy, plávajúce ľadovce a ľadové polia, tulene, mrože, veľryby?—
Blahoželám vám, skutočne vás netreba ľutovať, — povedal doktor Filhiol.

—
A viete, čo napokon uvidím?

—
Nuž čo, majster Cabidoulin?

—
To, čo som ešte nikdy nevidel... strašnú obludu... obrovského morského hada...

—
... ktorého nikdy neuvidíte, — povedal doktor Filhiol.

—
A prečo?

—
Lebo taký nejestvuje. Prečítal som všetko, čo sa popísalo o takýchto údajných morských obludách, a opakujem, váš morský had neexistuje!

—
Existuje! — zvolal debnár takým presvedčivým tónom, akoby bolo zbytočné ďalej o tom diskutovať.

.Skrátka, po naliehavom prosení Jean-Marie Cabidoulin, napokon presvedčený vysokým platom, čo mu sľúbil kapitán Bourcart, sa rozhodol podniknúť poslednú veľrybársku výpravu a už v ten istý večer si odniesol svoj vak na palubu Svätého Enocha!
II

Svätý Enoch

Na druhý deň, 7. novembra 1863, opúšťal Svätý Enoch Le Havre, ťahaný remorkérom Herkulom, ktorý ho vyviedol na more v čase najvyššieho prílivu. Bolo dosť zlé počasie. Nízke a potrhané oblaky náhlili sa oblohou, poháňané silným juhozápadným vetrom.

Loď kapitána Bourcarta, vezúca náklad asi päťsto päťdesiatich súdkov, bola vybavená všetkými prístrojmi, bežne používanými pri takom ťažkom love na veľryby v odľahlých končinách Tichého oceánu. Hoci bola postavená pred desiatimi rokmi, ešte vždy statočne odolávala moru na rozličných plavbách. Mužstvo sa ustavične činilo, aby bola v dokonalom stave, plachtovie aj trup, a nedávno obnovilo jej dno.

Svätý Enoch, trojsťažník s rahnovými plachtami, mal prednú, hlavnú plachtu a vratiplachtu, prednú a hlavnú košovú plachtu, prednú, hlavnú a zadnú brámovú plachtu, prednú a hlavnú kráľovskú plachtu, prednú stehovku, vnútornú, strednú a vonkajšiu kosatku, závetrovky a stehové plachty.

Pred odplávaním dal pán Bourcart postaviť na palubu prístroje na obracanie veľrýb. Na svojich miestach boli aj štyri člny — pirogy: na ľavom boku čln druhého dôstojníka, prvého a druhého poručíka; na pravom boku kapitánov čln. Štyri náhradné člny boli pripevnené na palubu. Medzi predným a hlavným sťažňom, pred hlavným príklopom, bolo umiestnené zariadenie slúžiace na roztápanie veľrybieho tuku. Skladalo sa z dvoch oceľových nádob, postavených proti sebe, ktoré boli obmurované pásom tehál. Vzadu boli dve diery, kade odchádzal dym, a vpredu pod nádobami boli dve pece, umožňujúce udržiavať pod nimi oheň. 
Tu je zoznam dôstojníkov a členov mužstva na palube Svätého Enocha: 
Kapitán Evariste-Simon Bourcart, päťdesiatročný; 
druhý dôstojník Jean-François Heurtaux, štyridsaťročný; 
prvý poručík Yves Coquebert, tridsaťdvaročný; 
druhý poručík Romain Allotte, dvadsaťsedemročný; 
loďmajster Mathurin Ollive, štyridsaťpäťročný;

harpunár Louis Thiébaut, tridsaťsedemročný;

harpunár Pierre Kardek, tridsaťdvaročný;

harpunár Jean Durut, tridsaťdvaročný;

harpunár Alain Ducrest, tridsaťjedenročný;

doktor Filhiol, dvadsaťsedemročný;

debnár Jean-Marie Cabidoulin, päťdesiatdvaročný;

kováč Gille Thomas, štyridsaťpäťročný;

tesár Marcel Ferut, tridsaťšesťročný;

osem námorníkov;

jedenásť nováčikov;

jeden sluha;

jeden kuchár.

Spolu tridsaťštyri mužov, zvyčajný počet členov posádky na veľrybárskej lodi Svätý Enoch.
Mužstvo sa takmer spolovice skladalo z normandských a bretónskych námorní​kov. Jediný tesár Ferut pochádzal z Paríža, z bellevilleského predmestia, a predtým pracoval ako kulisár v rozličných divadlách hlavného mesta. Lodní dôstojníci sa už plavili na palube Svätého Enocha a zaslúžili si iba chválu. Mali všetky dobré vlastnosti, ktoré vyžadovalo ich povolanie. Pri poslednej výprave prebrázdili severné i južné vody Tichého oceána. Bola to vydarená plavba, lebo za celých štyridsaťštyri mesiacov jej trvania nedošlo k nijakej vážnej nehode; aj úlovok bol bohatý, pretože loď priviezla dvetisíc súdkov veľrybieho oleja, ktorý sa potom predal za výnosnú cenu.

Druhý dôstojník Heurtaux sa prejavil ako vynikajúci odborník na všetko, čo sa týkalo poriadku na palube. Najprv slúžil ako pomocný poručík v štátnom námornom loďstve, potom prešiel k obchodnému loďstvu, kde ho čakala hodnosť veliteľa lode. Právom ho pokladali za dobrého námorníka, veľmi prísneho v otázkach disciplíny.

O prvom poručíkovi Coquebertovi a druhom poručíkovi Allottovi, tiež vynikajú​cich dôstojníkoch, sa dalo povedať iba to, že s mimoriadnou odvahou — a zároveň neopatrnosťou - prenasledovali veľryby; v týchto zápasoch bývali svižní a smelí; navzájom sa prekonávali a na svojich člnoch sa vrhali do nebezpečných dobrodružstiev napriek rozkazom a formálnym napomenutiam kapitána Bourcarta. Ale zápal loviaceho rybára je ako zápal loviaceho poľovníka — je to neodolateľné lákanie, priam pudová vášeň. A obaja poručíci ju v plnej miere prenášali na svojich mužov — najmä Romain Allotte.

A teraz niekoľko slov o loďmajstrovi Mathurinovi Ollivovi. Tento drobný človek, suchý a nervózny, nepoznajúci únavu a vytrvalý vo svojej práci, samé oko i samé ucho, mal zvláštne vlastnosti, ktorými sa vyznačuje veliteľ vojnového loďstva. S určitosťou možno o ňom povedať, že zo všetkých ľudí na palube sa najmenej zaujímal o lov veľrýb. Či bola loď vybavená osobitne pre tento druh rybolovu alebo pre prevážanie hocakého nákladu z prístavu do prístavu, preňho to bola vždy v prvom rade loď, a loďmajster Ollive sa s obľubou venoval iba veciam týkajúcim sa plavby. Kapitán Bourcart mu prejavil veľkú dôveru — a on ju nesklamal.

Pokiaľ ide o ôsmich námorníkov, väčšina z nich sa zúčastnila na poslednej výprave Svätého Enocha a tvorila veľmi spoľahlivé a vycvičené mužstvo. Spomedzi jedenástich nováčikov iba dvaja prechádzali prvý raz tvrdou školou veľkého rybolovu. Títo chlapci vo veku od štrnásť do osemnásť rokov mali už prax u obchodného loďstva a tentoraz mali spolu s námorníkmi tvoriť posádku člnov.

Ostali kováč Thomas, debnár Cabidoulin, tesár Ferut, kuchár a sluha. Okrem debnára všetci boli členmi mužstva už tri roky a vyznali sa vo svojich remeslách. Patrí sa dodať, že loďmajster Ferut a majster Cabidoulin boli starí známi z predchádzajúcich spoločných plavieb. Preto prvý z nich, dobre poznajúc posadnutosť druhého, privítal ho týmito slovami:

—
Pozrimeže, starký... aj ty si tu?

—
Aj ja, — odpovedal druhý.

—
Ešte to chceš skúsiť?

—
Ako vidíš.

—
A ešte stále ťa máta tá čertovská myšlienka, že sa to zle skončí?

—
Veľmi zle... — odpovedal vážne debnár.

—
No dobre, — ozval sa Mathurin Ollive, — dúfam, že nás ušetríš tých svojich rozprávok...

—
Veruže nie!

—
Ako myslíš, ale ak sa nám prihodí nešťastie...

—
Uvidíš, že sa nemýlim! — odvetil Jean-Marie Cabidoulin.

A ktože vie, či debnár v tej chvíli už neľutoval, že prijal ponuku kapitána Bourcarta?

Len čo Svätý Enoch oboplával prístavnú hrádzu, vietor zosilnel a zaznel rozkaz uvoľniť košové plachty, podľa pokynu loďmajstra na dva pásy. Krátko po tom, čo Herkules uvoľnil vlečné lano, vytiahli košové plachty, ako aj vnútornú kosatku a vratiplachtu a zároveň dal kapitán Bourcart rozvinúť prednú plachtu. Za týchto podmienok mohol trojsťažník križovať k severovýchodu, čiže oboplávať naj​vzdialenejší výbežok Barfleuru.

Vietor nútil Svätého Enocha plávať čo najtesnejšie pri vetre. Jednako si však udržal smer a aj pri silnejúcom vetre prešiel desať uzlov za hodinu. Tri dni sa musel držať v blízkosti pobrežia, kým v Hugue vystúpil lodivod. Od tej chvíle nabral riadny kurz dolu kanálom La Manche. Začal prevládať priaznivý vietor, zadula silná bríza. Kapitán Bourcart rozkázal rozvinúť brámové, kráľovské a stehové plachty, pričom konštatoval, že Svätý Enoch nestratil nič zo svojich plavebných vlastností. Napokon, jeho lodný výstroj bol takmer úplne nový, lebo na ďalekých výpravách sa loď veľmi opotrebováva.

—
Máme pekné počasie, poslušné more i dobrý vietor, — povedal kapitán Bourcart doktorovi Filhiolovi, s ktorým sa prechádzal po zadnej palube.

—
Vyplávali sme šťastne a to je dosť vzácne pri prechode kanálom La Manche v tomto období.

—
Blahoželám, pán kapitán, — odpovedal doktor, — ale sme ešte len na začiatku cesty.

—
Viem, pán Filhiol, nestačí dobre začať, dôležité je dobre skončiť! Ale nebojte sa, máme pod nohami dobrú loď, aj keď nesvieti novotou, zato je pevná. Myslím si, že je bezpečnejšia ako nová loď, a verte, ja poznám jej cenu.

—
Ale, pán kapitán, nejde tu iba o to, aby sme uskutočnili vynikajúcu plavbu. Výprava musí byť aj výnosná a to nezávisí ani od lode, ani od dôstojníkov, ba ani od posádky...

—
Presne tak, — prikyvoval kapitán Bourcart. — Veľryba sa zjaví, alebo nezjaví... To závisí od šťastia tak ako vo všetkom, a šťastie si nedá rozkazovať. Loď sa vráti s plnými, alebo s prázdnymi súdkami, to je jasné! Svätý Enoch sa vydáva na svoju päťdesiatu výpravu odvtedy, čo vyplával z honfleurskych lodeníc, a všetky predchádzajúce cesty sa napokon skončili úspešne...

—
To je dobré znamenie, pán kapitán. A očakávate, že budeme loviť v Tichom oceáne?

—
Chcem využiť všetky príležitosti, pán Filhiol, a ak natrafíme na veľryby v Atlantiku ešte skôr, ako oboplávame Mys, naše člny sa vrhnú na ne... Hlavné je, že ich človek zbadá, až keď sú nablízku, a že ich treba loviť hneď, bez meškania.

Niekoľko dní po odchode z Le Havru určil kapitán Bourcart pozorovacie hliadky: dvaja muži budú ustavične hliadkovať na sťažňoch, jeden na prednom, druhý na

hlavnom. Táto úloha pripadla harpunárom a námorníkom, zatiaľ čo nováčikovia boli na sťažňových plošinkách.

Okrem toho, aby boli člny pripravené, do každého dali žeriav s kladkou ako aj zariadenie potrebné na rybolov. Ak by teda zbadali veľrybu v blízkosti lode, stačilo spustiť člny na more — a to by trvalo zopár okamihov. Pravda, takéto možnosti sa vyskytnú, až keď bude Svätý Enoch ďaleko vo vodách Atlantického oceána.

Keď kapitán Bourcart určil polohu najvzdialenejšieho pobrežia kanála La Manche, loď zamierila na západ, oboplávajúc Ouessant. Vo chvíli, keď sa francúzska pevnina už-už strácala z dohľadu, oznámil to doktorovi Filhiolovi.

—
Do videnia! — zvolali.

Posielajúc ostatný pozdrav vlasti, obaja sa spytovali, koľko mesiacov, možno aj rokov prejde, kým ju zasa uvidia...

Ustálil sa severovýchodný vietor, stačilo iba povoliť plachtové laná, aby loď zamierila k Ortegalskému mysu na severozápadnom výbežku Španielska. Nemusela preplávať Gaskonský záliv, kde plachetnici hrozilo veľké nebezpečen​stvo, keď vietor fúkal z otvoreného mora a hnal ju na pobrežie. Koľko ráz lode, márne čakajúce na priaznivý vietor, museli hľadať útočište vo francúzskych alebo španielskych prístavoch!

Keď sa kapitán a dôstojníci zišli pri jedle, zhovárali sa, tak ako to býva zvykom, o rizikách tejto novej plavby. Začala sa za priaznivých podmienok. Loď by sa mala v najlepšej sezóne nachádzať na loviskách a pán Bourcart prejavil v tomto ohľade toľko dôvery, že strhla aj tých najväčších váhavcov.

—
Hoci sa náš odchod oneskoril o dva týždne, — povedal jedného dňa, — a teraz sme mali byť už na úrovni ostrova Ascension alebo pri Svätej Helene, bolo by veľmi nespravodlivé sťažovať sa...

—
Keby aspoň mesiac fúkal správny vietor, — odpovedal poručík Coquebert,

—
ľahko by sme dohnali stratený čas...

—
Ale jednako ma hnevá, — dodal Heurtaux, — že nášmu mladému doktorovi nezišla skôr na um vynikajúca myšlienka nastúpiť na našu loď...

—
Aj mne je to ľúto, — odvetil veselo doktor Filhiol, — lebo nikde by som nenašiel milšie prijatie ani lepších priateľov...

—
Len sa nesťažujte, kamaráti, — zahriakol ich kapitán Bourcart. — Dobré myšlienky sa nikdy nevynoria vtedy, keď človek chce...

—
Tak ako veľryby, — zvolal Romain Allotte. — Keď ich zbadáte, musíte na ne pohotovo zaútočiť...

Ale veď v posádke Svätého Enocha nechýbal iba lekár, no aj debnár,

—
poznamenal doktor.

Máte pravdu, — odpovedal kapitán Bourcart, — a nezabúdajme, že práve vy, milý pán Filhiol, ste mi poradili Jean-Marie Cabidoulina. Bez vášho príhovoru by mi určite nikdy nezišlo na um obrátiť sa práve na neho.

—
Napokon, je tu na palube, — pridal sa nakoniec Heurtaux, — a to je hlavné. No ako ho poznám, nikdy by som neuveril, že sa zmieril s tým, že opustí svoju dielňu a sudy... Už viac ráz odmietol vyplávať na more, hoci mal výhodné ponuky. Museli ste ho asi dosť dlho presviedčať...

—
Čoby! — odpovedal kapitán Bourcart, — ani sa veľmi nebránil. Tvrdil, že ho už plavby zunovali. Až doteraz vždy šťastne vyviazol. Načo pokúšať osud? Zakaždým sa to takto skončilo. Človek sa musí vedieť včas zastaviť... Slovom, poznáte reči tohto chlapíka! A potom tie jeho výmysly, čo všetko môže človek vidieť na rybolove...

—
Nikto nikdy nič nevidel, — vyhlásil poručík Allotte, — a pokiaľ ide o mňa, neprestajne čakám na čosi nové, zvláštne.

—
Zvláštne, ba povedal by som priam nepravdepodobné by bolo, — pridal sa kapitán Bourcart, — keby Svätého Enocha opustilo šťastie! To by znamenalo, že táto výprava by sa vymykala zo všetkých predchádzajúcich, z ktorých sme mali taký veľký úžitok! Alebo, že našu loď zničí náhla búrka! Že neprivezieme plnú loď kostíc a oleja! Ale v tomto smere som úplne pokojný. Ako bolo v minulosti, tak bude i v budúcnosti, a keď Svätý Enoch vpláva do obchodného prístavu, bude viezť dvetisíc súdkov naplnených až po okraj!

A veru, keby bol Jean-Marie Cabidoulin počul kapitána hovoriť s takou neotrasiteľnou dôverou, bol by si možno sám povedal, že aspoň tejto výprave nehrozí nijaké nebezpečenstvo, lebo loď kapitána Bourcarta má vždy šťastie! Po určení polohy hornatého Ortegalského mysu na juhovýchode smeroval Svätý Enoch za dobrých poveternostných podmienok k Madeire, preplávajúc medzi Azorskými a Kanárskymi ostrovmi. Na tejto zemepisnej šírke posádka našla vynikajúce podnebie, miernu teplotu, a to hneď po prekročení obratníka, ešte pred Kapverdskými ostrovmi. Čo však kapitána Bourcarta, dôstojníkov a námorníkov akosi neprestajne zarážalo, bolo to, že až dosiaľ vlastne nemali príležitosť prenasledovať ani jednu veľrybu. Ak aj dve či tri zbadali, tie unikli tak ďaleko, že sa im videlo zbytočné spustiť člny na more. Bolo by to iba mrhanie časom aj silami a koniec koncov lepšie sa vyplatilo dostať sa čo najrýchlejšie buď k novozélandským loviskám, kde sa v tom čase veľa lovilo, alebo k loviskám severným, vo vodách Tichého oceána. Teda bolo dôležité nestrácať cestou ani minútu.

Keď sa lode v tom čase chceli dostať z európskych prístavov do Tichého oceána, mohli — bola to približne rovnaká vzdialenosť — buď oboplávať mys Dobrej nádeje na najjužnejšom cípe Afriky, alebo obísť mys Hoorn na najvzdialenejšom výbežku Ameriky. Tak to bolo až do otvorenia Panamského prieplavu. Pokiaľ však išlo o trasu okolo mysu Hoorn, muselo sa zostúpiť až na päťdesiatu piatu rovnobežku južnej pologule, kde vládlo zlé počasie. Pravdaže, parník mohol preplávať krivolakým Magalhäesovým prielivom a tak sa vyhnúť strašným náporom vetra pri myse. No plachetnice by sa tu vystavili nebezpečenstvám a nekonečne by sa zdržali, najmä pri prechode prielivom z východu na západ. Vcelku bolo teda výhodnejšie oboplávať cíp Afriky, pokračovať cez Indický oceán a južné moria, kde množstvo prístavov na austrálskom pobreží poskytovalo pohodlné zastávky až po Nový Zéland.

Tade viedla cesta kapitána Bourcarta pri predchádzajúcich výpravách a tam smerovala jeho loď i tentoraz. Nemal sa prečo citeľne odchýliť na západ, lebo ho poháňal stály vietor, a keď preplával popri Kapverdských ostrovoch, čoskoro uvidel Ascension a o niekoľko dní Svätú Helenu.

V tomto ročnom období bolo vo vodách Atlantického oceána veľmi rušno. Neprešiel ani deň, aby Svätý Enoch nestretol nejaký parník, ženúci sa plnou parou vpred, alebo niekoľko štíhlych plachetníc-clipperov, ktoré mohli súťažiť v rýchlosti s parníkmi. Ale kapitán Bourcart nemal čas uvažovať nad jednými či druhými. Najčastejšie iba vytiahli štátne vlajky, no nevymenili si navzájom nijaké správy.

Svätý Enoch plával medzi ostrovom Ascension a pevninou, odkiaľ sa nedali pozorovať sopečné vrchy, čo sa nad ním týčili. Priblížil sa na dohľad k ostrovu svätej Heleny, rozprestierajúcemu sa napravo od lode, a míňal ho vo vzdialenosti troch alebo štyroch míľ. Doktor Filhiol ho jediný z celej posádky ešte nikdy nevidel a celú hodinu nevedel odtrhnúť oči od Dianinho štítu, dvíhajúceho sa nad roklinou, kde bolo longwoodske väzenie.

I keď sa smer vetra ustálil, počasie bolo dosť premenlivé, no žičilo plavbe lode, takže sa nemuseli meniť plachtové laná, stačilo ich iba sťahovať a povoľovať. Hliadky, rozmiestené na sťažňových plošinkách, nespúšťali zrak z mora, ale ne​zbadali nijaké veľryby; možno sa zdržiavali južnejšie, niekoľko sto míľ od Mysu. — Dočerta, kapitán, — hromžil zavše Cabidoulin, — nemuseli ste ma brať na palubu, keď tu nemám robotu...

—
Ešte jej bude... ešte jej bude... — opakoval Bourcart.

—
Alebo nebude, — odvetil debnár, potriasajúc hlavou, — prídeme na Nový Zéland bez jediného plného súdka.

—
Možno, majster Cabidoulin, ale tam si súdky naplníme. Uisťujem vás, že nebudete mať núdzu o prácu!

—
Bol som svedkom, kapitán, keď sa táto oblasť Atlantického oceána hmýrila vorvaňmi...

—
Áno... je to naozaj tak, skutočne sú čoraz vzácnejšie, a to je škoda!

Bola to pravda, hliadky spozorovali len dve či tri veľryby, jedna z nich bola poriadne veľká. Žiaľ, vynorili sa priveľmi blízko a hneď sa ponorili a viac ich nebolo vidieť. Veľkou rýchlosťou, ktorou sú tieto tvory obdarené, mohli preplávať dlhú vzdialenosť, než sa opäť vynorili na morskej hladine. Preto spustiť člny na vodu a prenasledovať ich znamenalo vystavovať sa veľkej námahe bez vážnejšej nádeje na úspech.

Mys Dobrej nádeje dosiahli v polovici decembra. V tom čase okolo afrického pobrežia plávalo veľa lodí smerujúcich do významnej anglickej kolónie. Len zriedka nepretínal horizont dym z nejakej parolode. 

Na predchádzajúcich cestách sa kapitán Bourcart viac ráz zastavil v Kapskom Meste, keď tam pri návrate musel zložiť časť svojho nákladu.

Tentoraz však trojsťažník nemal dôvod pristáť na pobreží, nuž oboplával najjužnejší výbežok Afriky, ktorého vrcholy zanechal päť míľ naľavo.

Nie náhodou sa mys Dobrej nádeje pôvodne nazýval mys Búrok. Aj tentoraz sa potvrdil jeho starý názov, hoci na južnej pologuli práve vrcholilo leto.

Svätý Enoch musel vydržať strašné nápory vetra, ktoré ho nútili manévrovať ako v búrke. Našťastie z toho vyviazol iba s malým oneskorením a bezvýznamnými poškodeniami, ktoré možno predvídal iba Jean-Marie Cabidoulin. Prv ako sa

priblížil k súostroviu Kergueleny, využil antarktický prúd, ktorý sa stáča na východ. Ďalej plavba pokračovala za priaznivých podmienok.

30. januára, krátko po východe slnka, jeden z hliadkujúcich, Pierre Kardek, zvolal z plošinky na prednom sťažni:

—
Vidím zem!

Kapitán Bourcart vyrátal jej polohu na sedemdesiaty šiesty stupeň dĺžky východne od parížskeho poludníka a tridsiaty siedmy stupeň južnej šírky, čiže sa nachádzala v blízkosti Amsterdamského ostrova a ostrova svätého Pavla. 
Dve míle od ostrova svätého Pavla loď vzpriečila plachty a k pobrežiu vyslali člny s udicami a sieťami, lebo v tunajších vodách býval obyčajne bohatý úlovok.

A naozaj, popoludní sa člny vrátili s nákladom výborných rýb a nemenej vynikajúcich langúst, ktoré im na viac dní poskytli chutnú potravu. Od ostrova svätého Pavla zamierila loď šikmo k štyridsiatej rovnobežke, unášaná severným vetrom, ktorý ju poháňal rýchlosťou sedemdesiat—osemdesiat míľ za deň. 15. februára ráno Svätý Enoch zbadal ostrovy Snares pri južnom výbežku Nového Zélandu.
III

Na východnom pobreží Nového Zélandu

Už asi tridsať rokov veľrybári lovia v týchto oblastiach Nového Zélandu, kde je mimoriadne úspešný lov. V tomto období sa azda práve v tichomorskej oblasti vyskytovali veľryby vo väčšom počte. Ibaže tam žili jednotlivo a bolo zriedkavé stretnúť sa s nimi v blízkosti lode. No jednako úlovok tamojšieho druhu veľrýb bol natoľko výnosný, že kapitáni nehľadeli na námahu ani nebezpečenstvá, ktoré prinášala táto neľahká korisť.

Práve toto vysvetľoval kapitán Bourcart doktorovi Filhiolovi, keď sa Svätý Enoch priblížil k Tawai-Pounamou, veľkému Južnému ostrovu novozélandského súostrovia:

—
Loď, ako je naša, by sa tu pri troche šťastia iste mohla naplniť za niekoľko týždňov... No muselo by byť ustavične pekné počasie. Lenže pri tunajšom pobreží sú lode vydané napospas každodenným vetrom, ktoré bývajú veľmi prudké.

—
Vari tu nie sú prístavy, kde by mohli nájsť útočište?... — opýtal sa Filhiol.

—
Isteže sú, milý doktor, iba na východnom pobreží sa nachádzajú Dunedin, Oamara, Akaroa, Christchurch, Blenheim — a to spomínam len tie hlavné. Pravda, vorvane iste nevystrájajú v okolí prístavov, ale treba ich hľadať niekoľko míľ od brehu...

—
Na tom tak veľmi nezáleží, kapitán... nechcete si oddýchnuť v niektorom z prístavov, kým sa dá mužstvo do práce?

—
Akurát to chcem... tri alebo štyri dni, aby sme obnovili časť zásob, najmä čerstvého mäsa, ktoré by spestrilo jednotvárne solené mäso.

—
A na ktorom mieste zakotvíme?

—
V prístave Akaroa.

—
Kedy tam prídeme?...

—
Zajtra predpoludním...

—
Už ste sa tam dakedy zastavili?—
Viac ráz... Poznám tamojšie plavebné cesty a za búrlivého počasia určite nájdem bezpečný kút.

No akokoľvek dobre poznal kapitán Bourcart pobrežie Akaroy, mohol iba s veľkými ťažkosťami vplávať do prístavu. Keď už bola totiž zem na obzore, Svätý Enoch musel čeliť protivetru. A potom, keď ho už od prístavného kanála delilo iba niekoľko sto metrov, roztrhlo sa pri zmene kurzu lano veľkej kosatky a museli sa vrátiť na šíre more.

Napokon vietor ešte väčšmi zosilnel, more sa rozbúrilo a popoludní sa už do Akaroy vonkoncom nedalo dôjsť. Ale kapitán nechcel cez noc zostať tesne pri pobreží, a tak rozkázal otočiť loď a až do šiestej hodiny večer sa plavil po vetre, potom sa obrátil a so zmenšeným plachtovím očakával ráno. Nasledujúceho dňa, 17. februára, mohol konečne Svätý Enoch preplávať kľukatým kanálom, zovretým medzi dosť vysokými pahorkami, ktorý viedol do Akaroy. Na brehoch bolo vidieť niekoľko fariem a na úbočiach vŕškov sa pásli voly a kravy. Svätý Enoch plával osem a pol míle, ustavične proti vetru, a krátko pred poludním zakotvil.

Akaroa sa nachádzala na Banksovom polostrove, ktorý sa oddeľoval od pobrežia Južného ostrova pod štyridsiatou štvrtou rovnobežkou. Patrila ku Cantenburskej provincii, jednej z dvoch veľkých častí ostrova. Mesto, bolo to vlastne ešte len skromné mestečko, stálo na pravom brehu zátoky oproti stupňovitým pahorkom, čo sa tiahli donekonečna na druhom brehu. Na tamtej strane bývali domorodí Maori uprostred nádherných jedľových lesov, čo poskytovali drevo na vynikajúce lodné sťažne.

Mestečko tvorili tri malé osady Angličanov, Nemcov a Francúzov, ktorých sem v roku 1840 priviezla loď Robert-de-Paris. Vláda týmto prisťahovalcom prepožičala určité územia a výťažok, čo si vedeli získať, im ponechala. Na pobreží okolo početných drevených domov sa rozprestierali obilné polia a záhrady, rodiace rozličné druhy zeleniny a ovocia, najmä hojnosť chutných, šťavnatých broskýň.

Na mieste, kde kotvil Svätý Enoch, črtala sa akási lagúna, z ktorej vystupoval pustý ostrovček. Odpočívalo tam niekoľko lodí, medzi inými aj americká Zireh
—
Swif, ktorá už ulovila niekoľko veľrýb. Kapitán Bourcart si išiel kúpiť na breh debničku tabaku, lebo sa mu začala míňať zásoba. Počas zastávky posádka doplnila zásoby vody a dreva a čistila trup lode. Sladkú vodu naberali priamo z priezračne čistej riečky neďaleko anglickej osady. Drevo si chceli narúbať na brehu zátoky, obývanej Maormi. Ale domorodci sa postavili proti tomu, nazdávajúc sa, že dostanú odškodné. Zdalo sa teda vhodnejšie zásobiť sa na druhom brehu, kde stačilo drevo narúbať a popíliť. Pokiaľ ide o čerstvé mäso, kuchár si ho zadovážil ľahko, a pri odchode mohli naložiť niekoľko rozštvrtených alebo živých volov.

Na tretí deň po príchode Svätého Enocha priplávala do Akaroy francúzska veľrybárska loď Caulaincourts vlajkou na vratirahne. Taká zdvorilosť si zaslúžila rovnakú zdvorilosť. Keď však kapitán Bourcart chcel vytiahnuť svoju vlajku, zistil, že je celá čierna od uhoľného prachu, ktorým posypali všetky debny, aby vyhubili potkany, čo sa od odchodu z Le Havru ukrutne rozmnožili a zamorili loď.

Pravda, Marcel Ferut ich presviedčal, že neslobodno vyhubiť tieto inteligentné zvieratá.

-
Ale prečo?... — spýtal sa ho raz jeden z nováčikov.

-
Preto, lebo by nás upozornili, keby Svätému Enochovi hrozila záhuba...

-
Potkany?

Áno... práve potkany... poutekali by...

—
Akože?

No naskákali by do vody, doparoma... — odpovedal veselo tesár. Popoludní kapitán Bourcart, ako vždy najzdvorilejší človek, poslal Heurtauxa na palubu lode Caulaincourt, aby sa ospravedlnil, že nemohol opätovať pozdrav trojfarebnou vlajkou, ale jednofarebnou — a k tomu ešte čiernou! Svätý Enoch zostal v prístave štyri dni. Kapitán Bourcart usúdil, že v hodinách voľna, keď niet práce, bolo by dobré dovoliť mužstvu, aby išlo na breh, hoci tým riskoval, že môže dakto zbehnúť. Súviselo to so skutočnosťou, že v tejto krajine prekvitalo výnosné remeslo — piliarstvo.

Tunajšie lesy boli nevyčerpateľné, čo lákalo námorníkov, aby zostali na brehu. Ale tentoraz v určenú hodinu bolo mužstvo v plnom počte a nik nechýbal ani pri nástupe pred odplávaním lode.

Ak aj námorníci mali prázdne vrecká, aspoň sa dosýta najedli broskýň, ktoré im francúzski usadlíci dovolili natrhať, a ochutnali lahodné víno, vyrobené z tohto ovocia.

22. februára kapitán Bourcart vypracoval plán ďalšej cesty. Nemal v úmysle vrátiť sa do Akaroy, iba ak by ich k tomu prinútilo zlé počasie a ich loď by nemohla vyplávať na šíre more.

Naostatok, toho istého dňa predpoludním v rozhovore s druhým dôstojníkom, oboma poručíkmi, s doktorom Filhiolom a s loďmajstrom povedal:

—
Ak sa okolnosti nepostavia proti nám, bude mať naša výprava dve etapy. Najprv budeme loviť päť alebo šesť týždňov pri Novom Zélande. Potom Svätý Enoch zamieri k brehom Kalifornského polostrova, kde si v tom období, dúfam, hravo doplníme náklad.

—
íha! — utrúsil Heurtaux, — a nemohli by sme naplniť všetky súdky olejom už v novozélandských vodách?

—
Myslím, že nie,... — odpovedal kapitán. — Zhováral som sa s veliteľom americkej lode... Podľa neho si veľryby hľadajú obživu severnejšie...

-Tak ich nalovíme tam, kam tiahnu!... — vyhlásil poručík Coquebert.

—
Sľubujem, že ich nachytám toľko, koľko len budem môcť...

—
Počítajte s tým, kapitán, — dodal Romain Allotte, — že sa nedám kamarátom zahanbiť...

—
Počítam najmä s tým, priatelia, — doložil kapitán Bourcart, — že z veľkej chuti predbiehať sa nenapáchate dajaké hlúposti! Teda sme dohodnutí: najprv Nový Zéland, potom Kalifornský polostrov, kde som už mal nejeden dobrý záťah. A potom... no veď sa uvidí podľa okolností. Čo si o tom myslíš, Ollive? obrátil sa k loďmajstrovi.

—
Domnievam sa, kapitán, — odpovedal Ollive, — že Svätý Enoch popláva tam, kam ho povediete, hoci aj do Beringovho mora. Pokiaľ ide o veľryby, želám vám ich celé tucty. Ale to je robota pre veliteľov člnov a pre harpunárov, a nie pre loďmajstra.

—
Rozumiem ti, starký, - prikývol s úsmevom kapitán, — a keďže je to tvoje presvedčenie, zotrvaj v ňom naďalej, tak ako Jean-Marie Cabidoulin zotrváva vo svojom! Zato sa ešte svet nezrúti...

—
Aj ja si to myslím, — povedal Ollive.

—
Ozaj, ešte vždy sa s debnárom škriepite?

—
Hej, kapitán. S tou jeho mániou predvídať nešťastie by nás Cabidoulin načisto ubil! Poznám ho už dávno a mal by som byť na neho zvyknutý! O to je hlúpejšie, že práve on sa vždy dostane z každej takej šlamastiky! Fakt! Spravil by lepšie, keby zostal čušať v tej svojej diere medzi sudmi...

—
Nechaj ho, Ollive, nech si derie jazyk, — povedal kapitán Bourcart. — To sú len táraniny!... Zato Cabidoulin nie je zlý chlapík!

Popoludní Svätý Enoch križoval proti silnému vetru asi štyri míle od Akaroy, keď harpunár Louis Thiébault oznámil, že zbadal prvú veľrybu. Boli dve hodiny. Celkom nablízku mohutný tvor vystrekoval gejzíry pary. Kapitán Bourcart dal hneď zastaviť. Dva zo štyroch veľrybárskych člnov boli

spustené na hladinu — čln prvého poručíka Coqueberta a čln druhého poručíka Allotta. Obaja dôstojníci zostúpili do nich a sadli si dozadu. Harpunári Durut n Ducrest zostali vpredu. Jeden námorník sa chytil kormidla a štyria muži šli k veslám.

S vášnivým zápalom obaja poručíci takmer súčasne vystriehli chvíľu, kedy zasiahnuť veľrybu, teda kedy ju bodnúť harpúnou.

Na harpúne bolo priviazané lano dlhé asi tristo siah, ktoré bolo starostlivo stoče​né v koši umiestenom skoro naprostriedku člna tak, aby sa nezamotalo pri odvíjaní.

Obaja veľrybári hodili harpúny. Veľryba, zasiahnutá do ľavého boka, dala sa rýchlo na útek. V tej chvíli sa napriek všetkej opatrnosti zamotalo lano poručíka Coqueberta a museli ho preťať. Romain Allotte zostal sám na prenasledovanie zvieraťa, ktorého sa jeho priateľ — určite nie bez ľútosti — musel vzdať. Kým piroga, nezadržateľne ťahaná, poletovala na vlnách, kormidlové veslo ju udržiavalo čelom proti vlnám. Keď sa veľryba prvý raz ponorila, povolili jej lano, čakajúc, že sa znova zjaví na hladine.

—
Pozor!... pozor! — zvolal poručík Allotte. Len čo sa zas ukáže, hodíte kopiju, Ducrest, a ja druhú...

—
Sme pripravení, poručík, — odvetil harpunár, prikrčený na predku člna. Pirogy obyčajne mávajú na pravom boku okrem dvoch náhradných harpún ešte tri kopije, ostré ako britvy. Na ľavom boku člna je prichystaný hák a lopata, slúžiaca na preseknutie spojiva s veľrybou, ktorá uniká takou veľkou rýchlosťou, že by bola ohrozená bezpečnosť člna.

V takomto prípade odborníci hovoria o „spracovaní veľryby kopijou". Vo chvíli, keď sa veľryba opäť ukázala nablízku, piroga nadplávala nad ňu. Poručík a harpunár jej zasadzovali údery kopijou. Ale nezasiahli hlavné orgány, takže veľryba nevystrekovala krv, ale paru ako obyčajne, a zamierila k severový​chodu. Bolo teda isté, že nie je smrteľne zranená.

Kapitán a mužstvo na palube Svätého Enocha napäto sledovali nečakané zvraty tejto poľovačky, ktorá mohla trvať veľmi dlho. Bolo možné, že veľryba bude ešte niekoľko hodín unikať. Kapitán Bourcart priplával s loďou čo najbližšie, aby sa pripojil k člnu, od ktorého ho už oddeľovali dobré dve míle. Čln plával úžasnou rýchlosťou. Keďže poznali druhého poručíka, vedeli, že sa už nevzdá svojej koristi, hoci mu radili, aby bol opatrný.

Pokiaľ ide o Yvesa Coqueberta, rozmotal lano vo svojom člne a chystal sa pomôcť priateľovi.

Po polhodine s uspokojením zistili, že veľryba sa začína unavovať. Ponárala sa už len na niekoľko minút, čo svedčilo o tom, že nemôže dýchať. Romain Allotte využil, že spomalila tempo, dostal sa s člnom celkom blízko, a keď sa k nemu opäť pripojila piroga poručíka Coqueberta, harpunár Ducrest odsekol veľrybe lopatou jednu plutvu a potom ju bil do boka. Veľryba sa naposledy ponorila a znovu sa zjavila na hladine, ale plieskala sa na vode tak prudko, že jedna piroga sa len-len že neprevrátila. Napokon zdvihla hlavu nad vodu, vychrlila prúd krvi, čo oznamovalo jej blížiacu sa smrť.

No jednako ešte museli dávať pozor na také silné zviera, zmietajúce sa v posledných kŕčoch. Práve vtedy hrozilo pirogám najväčšie nebezpečenstvo. Jedno švihnutie veľrybím chvostom by ich mohlo rozmetať na kúsky. Tentoraz však tomu obaja poručíci šikovne predišli, zviera sa prevrátilo nabok a jeho nehybné telo sa pohojdávalo na morskej hladine. Obidva člny sa vtedy nachádzali na otvorenom mori viac ako pol druha míle od Svätého Enocha, ktorý im plával oproti, aby im ušetril cestu. More sa vzdúvalo pod nárazmi severozápadného vetra. Ulovená veľryba bola taká obrovská, že by ju rybári boli odtiahli len s veľkou námahou.

Dakedy sa stávalo, že pirogy zahnalo aj niekoľko míľ od lode. Ak v takom prípade fúkal protivietor, museli zviera zachytiť malou kotvou a odtiahnuť ho až vtedy, keď začalo duť opačným smerom.

Ale teraz nebolo treba čakať. Okolo štvrtej hodiny sa Svätý Enoch priblížil na niekoľko sto metrov, obidva člny k nemu prirazili a pred piatou už veľryba ležala pripútaná na palube lode.

Poručík Allotte so svojimi mužmi prijímali blahoželania od celej posádky. Zviera bolo skutočne obrovské. Meralo asi dvadsaťdva metrov, obvod za hrudnými plutvami dosahoval dvanásť metrov, čo nasvedčovalo, že má hmotnosť aspoň sedemdesiattisíc kilogramov.

—
Gratulujem vám, Allotte, gratulujem, — opakoval kapitán Bourcart. — To je úspešný začiatok. Takých veľrýb by nemuselo byť veľa, aby sme si naplnili sklad v podpalubí. Čo si o tom myslíte, majster Cabidoulin?

—
Zdá sa mi, — odpovedal debnár, - že z tohto zvieraťa budeme mať najmenej sto súdkov oleja, a ak sa mýlim o dajakú desiatku, je to preto, že už nemám presné oko!

A veru Jean-Marie Cabidoulin sa v tej veci pridobre vyznal, aby sa pomýlil v presnom odhade.

—
Je už veľmi neskoro, — povedal napokon kapitán Bourcart. — More sa upokojuje, aj vietor, zvinieme teda plachty. Pripevnite veľrybu... Zajtra ju zdvihneme k boku lode a rozsekáme.

Noc bola tichá, Svätý Enoch nemusel čeliť vetru. Len čo sa na obzore vykotúľalo slnko, mužstvo sa dalo do práce. Najprv veľrybári prevliekli laná cez kladkostroj, aby mohli veľrybu otočiť na kladke. Potom veľrybe prevliekli reťaz zhora popod plutvu a obtočili ju ňou tak, aby sa nevyšmykla. Keď jej harpunári odrezali druhú plutvu, námorníci rozkrútili kladku a začali zviera dvíhať. V takejto polohe sa telo iba otočilo okolo vlastnej osi a úkon sa dokončil bez ťažkostí. Keď boli hotoví, rozdelili hlavu na štyri časti: pysky rozkrájali a zavesili na obrovský hák; hrdlo s jazykom dopadli na palubu ponad zábradlie; zostala vyčnievajúca časť papule s trčiacimi kosticami, ktorých nikdy nebolo menej ako päťsto.

Táto práca si vyžadovala najviac času, lebo ak chceli dostať túto poslednú časť hlavy, museli veľrybe prepíliť chrbticu, dosť hrubú a veľmi tvrdú, ktorá hlavu pripájala k telu.

Napokon, majster Cabidoulin dozeral na celú prácu a posádka to nerobila prvý raz.

Potom veľrybári pekne poukladali štyri časti hlavy na palubu, rozkrájali veľrybí tuk na pásy široké na siahu a dlhé asi osem až deväť stôp.

Keď už bola väčšia časť na palube, námorníci mohli rybe odrezať chvost a odstrániť všetko, čo ostalo zo širšej časti trupu. Potom už ľahko pooddeľovali tuk z rozkrájaných kusov, čo ležali na palube, ľahšie, ako keby telo bolo priviazané na boku lode.

Tejto namáhavej činnosti venovali celé predpoludnie a nezaháľali ani chvíľu. O jednej hodine, len čo sa naobedovali, kapitán Bourcart rozkázal pokračovať v práci.

Potom sa námorníci pustili do obrovskej hlavy. Keď harpunári poobracali všetky jej štyri časti, odťali sekerou kostice, ktoré boli rozlične dlhé. Tieto vláknité a rohovinové čepele sa zväčšovali smerom do stredu čeľuste a potom sa postupne zmenšovali až do zadnej časti papule.

Dokonale pravidelne usporiadané a navzájom pospletané vytvárali akúsi mrežu či sieť, čo zachytávala mikroskopické živočíchy, celé myriády článkonožcov, ktorými sa živia veľryby.

Poobsekávané kostice dal Jean-Marie Cabidoulin preniesť k zadnej palubnej nástavbe. Teraz už stačilo len ich oškrabať, aby sa z ďasien oddelil tuk, ktorý bol vynikajúcej kvality. Pokiaľ išlo o tuk v mozgu, aj ten povyberali a odložili do

zásoby. Odstránili z hlavy všetky užitočné časti a ostatok zahodili do mora. Zvyšok dňa a celý nasledujúci deň sa posádka zaoberala roztápaním tuku. Keďže hliadky nezbadali nijakú veľrybu, nebolo dôvodu spúšťať člny na vodu, a tak sa všetci venovali tejto práci.

Majster Cabidoulin dal poukladať určitý počet súdkov medzi hlavný sťažeň a prednú nástavbu. Kusy tuku porozdeľovali do súdkov, kde sa pod tlakom mechanického lisu zmenšil ich objem natoľko, že sa zmestili do nádob, v ktorých sa mali účinkom tepla roztopiť.

Keď to urobili, zvyšok slúžil na udržiavanie ohňa, kým sa tuk roztápal, čiže až do chvíle, keď sa všetok premenil na olej. Po tejto práci už len ponalievali olej do súdkov v podpalubí. Táto manipulácia nebola vôbec ťažká. Spočívala v tom, že olej naliali do súdkov postavených v podpalubí cez malý otvor v podlahe za pomoci akéhosi plátenného vrecka s otvoreným dnom, na hornom konci opatreného kohútikom.

Práca bola teda skončená a všetko sa začne odznova, keď pirogy pritiahnu ďalšie veľryby.

Večer, keď už bol olej uskladnený, kapitán Bourcart sa spýtal majstra Cabidoulina, či sa nemýlil ohľadne výnosnosti úlovku.

—
Nie, kapitán, - vyhlásil debnár. — Z tejto veľryby sme získali sto pätnásť súdkov oleja...

—
Až toľko! — zvolal doktor Fjlhiol. — Nuž, len ten človek uverí, čo ju videl!

—
Súhlasím, — odpovedal Heurtaux, — a ak sa nemýlim, táto veľryba je jedna z najväčších, aké sme kedy ulovili...

—
Poručík Allotte mal šťastnú ruku! - dodal kapitán Bourcart. — Ak to zopakuje ešte zo desať ráz, budeme mať takmer plný náklad!

Nuž, takéto dobré predpovede kapitána Bourcarta vari musia zvíťaziť nad zlovestnými veštbami Jean-Marie Cabidoulina.

Tieto končiny Nového Zélandu boli právom veľmi vyhľadávané. Pred príchodom Svätého Enocha sem viaceré anglické a americké lode podnikli vynikajúce výpravy. Veľryby žijúce jednotlivo sú ľahšou korisťou ako ostatné. Keďže nemajú taký jemný sluch, dá sa k nim priblížiť a pritom nevzbudiť ich pozornosť. No žiaľ, v týchto moriach sú také strašné a časté búrky, že každú noc musí loď prečkať na šírom mori so zmenšeným plachtovím, aby nestroskotala na pobreží. Za štyri týždne, čo kapitán Bourcart strávil v blízkosti Nového Zélandu, posádka ulovila jedenásť veľrýb. Dve chytil druhý dôstojník Heurtaux, tri poručík Coquebert, štyri poručík Allotte, dve sám kapitán. Ale veľkosťou sa nevyrovnali prvej a výnos z nich bol menší. Navyše veľryby sa začali sťahovať ďalej na sever. Aj Svätý Enoch, ktorý mal iba deväťsto súdkov oleja, musel si hľadať nové loviská. Vtedy zišlo kapitánovi Bourcartovi na um vplávať do zátoky Ostrovov, kde sa na východnom pobreží Severného ostrova nachádzala anglická kolónia. Azda by mohol zdvojnásobiť svoj náklad ešte prv, ako dosiahne západné pobrežie Ameriky?

Tu v zátoke by sa Svätý Enoch zásobil zemiakmi s menšími ťažkosťami ako pri Akaroe, kde pestovanie tohto druhu zeleniny nebolo až také rozšírené. Loď vyplávala 29. marca večer a o dva dni sa priblížila k zátoke Ostrovov. Kotvu spustili desať siah hlboko v malej vzdialenosti od brehu. V prístave bolo viac veľrybárskych lodí, čo sa chystali opustiť Nový Zéland. I .en čo námorníci zvinuli plachty, kapitán Bourcart sa spýtal, kde by mohli dostať zemiaky. Ukázali mu farmu vzdialenú asi dvanásť míľ smerom do vnútrozemia. Zanedlho sa ta vypravili obaja poručíci pod vedením istého Angličana. Člny sa vydali na cestu proti prúdu kľukatej rieky, vinúcej sa medzi vysokými kopcami.

Brehy lemovali maorské obydlia, postavené z dreva, uprostred záhrad s bohatou úrodou zeleniny, ktorú domorodci ochotne vymieňali za šatstvo vyrobené v Európe.

Na samom konci rieky sa rozprestierala farma, kde mali hojnosť zemiakov, ktorými námorníci naplnili niekoľko jutových vriec. Ešte v ten istý večer sa vrátili na loď. Okrem zemiakov priviezli člny zásobu vynikajúcich ustríc, nazbieraných na skalnatom pobreží. Pochutili si na nich všetci, dôstojníci aj posádka. Na druhý deň zásobovač Svätého Enocha zaobstaral z maorských záhrad množstvo cibule. Ako bolo zvykom, za cibuľu zaplatil rovnakým platidlom ako za zemiaky: nohavicami, košeľami, látkami, ktorých bola na lodi celá hŕba. Domorodci sa dokonca tvárili veľmi úslužne, aspoň na pobreží zálivu Ostrovov. Je pravda, že v tom čase boli časté vpády iba na iných miestach súostrovia. Prisťahovalci tam museli bojovať s Novozélanďanmi, a práve v ten deň odplávala z prístavu istá anglická loď, aby potlačila niekoľko vzbúrených kmeňov. Pokiaľ ide o dôstojníkov a námorníkov zo Svätého Enocha, počas tejto zastávky sa naozaj nemali na čo ponosovať. Všade ich pohostinne vítali, vstupovali do chalúp domorodcov, ktorí im ponúkali občerstvenie, ale nie ovocnú šťavu alebo pivo — to u nich nebolo zvykom — lež vynikajúce melóny, ktorými oplývali ich záhrady, ako aj nemenej chutné figy, čo sa samy núkali, aby si ich natrhali z konárov stromov. Kapitán Bourcart však ostal v zátoke Ostrovov iba tri dni. Vedel, že veľryby opúšťajú tieto končiny, a preto sa pripravil na dlhú cestu. Čakalo ich vyše štyritisíc míľ. Táto výprava, ktorá sa začala tak šťastlivo, sa mala skončiť v zálive svätej Margaréty na brehu Kalifornského polostrova.

A keď to znova pripomenuli debnárovi, ten iba precedil pomedzi zuby:

—
 To bol začiatok, ale počkajte, ako sa to skončí...

— Ktovie, ako sa to skončí! — pokrčil plecami majster Ollive.
IV
Krížom cez Tichý oceán
3. apríla v skorej rannej hodine opustil Svätý Enoch kotvište v zátoke Ostrovov.

V
jeho zásobách chýbali už len kokosové orechy, hydina a bravčové mäso. Nemohli sa nimi zásobiť na ostatných dvoch zastávkach na Novom Zélande, preto sa kapitán Bourcart rozhodol, že sa o to pokúsi na jednom z Plaveckých ostrovov, kde tieto potravinové články nechýbajú.

Fúkal priaznivý vietor a deväťsto míľ, čo delilo Severný ostrov od obratníka Kozorožca, prekonala loď za týždeň, s bočným vetrom v plachtách a s lanami na ľavom boku.

V
ten deň, 12. apríla, kapitán Bourcart odpovedal na otázku, ktorú položil doktor Filhiol:

-
Áno, možno práve na tomto mieste, na dvadsiatej tretej rovnobežke a sto sedemdesiatom piatom poludníku dosahuje Tichý oceán najväčšiu hĺbku. Pri meraniach morskej hĺbky na palube lode Tučniak odvinuli štyritisíc deväťsto siah lana, ale dna sa nedotkli...

Myslel som si, — poznamenal doktor Filhiol, — že najhlbšie sú japonské moria...

-
Omyl! — povedal kapitán Bourcart. — Tu je more hlbšie o dvesto štyridsať siah, čo vcelku predstavuje deväťtisíc metrov...

Fíha! — začudoval sa doktor Filhiol, — veď také vysoké sú štíty Himalájí: Dhaulágirí v Nepále dosahuje osemtisíc šesťsto metrov.

—
Vidíte, milý doktor, aké je to porovnanie čísel poučné...

—
Ukazuje, že najvyššie vrcholy zeme sa nevyrovnajú jej podmorským priepas​tiam. V čase, keď sa formovala konečná podoba zemegule, preliačiny v zemskej kôre boli väčšie ako vypukliny, a možno nebudú nikdy presne zistené.

Tri dni po tomto rozhovore, 15. apríla, zbadali Plavecké ostrovy. Svätý Enoch spustil kotvu niekoľko sto metrov od ostrova Savaii, ktorý je jedným z najväčších tohto súostrovia.

Asi dvanásť domorodcov, sprevádzajúcich svojho náčelníka, vstúpilo na palubu spolu s istým Angličanom, ktorý bol ich tlmočníkom. Títo primitívni ľudia boli skoro nahí. Jeho výsosť sa neukázala v inom odeve ako jej poddaní. Ale bavlnená košeľa, ktorú náčelníkovi daroval kapitán Bourcart a do rukávov ktorej si tento chcel stoj čo stoj navliecť nohy, čoskoro zahalila kráľovskú nahotu. Člny poslané na pobrežie na Angličanovu radu priviezli náklad čerstvých orechov. Len čo sa večer zotmelo, zmenil Svätý Enoch smer, lebo sa bál zostať blízko zeme, a po celú noc križoval proti vetru.

Na úsvite sa kapitán Bourcart vrátil na predchádzajúce kotvište. Domorodci priniesli kuchárovi asi dvadsať pekných korytnačiek, práve toľko malých prasiat a množstvo hydiny. Tieto potraviny zaplatili rozličnými bezcennými predmetmi, o ktoré domorodci mali najväčší záujem, najmä lacnými nožmi. Na tretí deň po odchode ohlásili hliadky kŕdeľ vorvaňov štyri alebo päť míľ naľavo od lode. Povieval mierny vetrík a Svätý Enoch ledva vyplával na more. Bolo už neskoro, takmer päť hodín. Ale kapitán Bourcart nechcel premeškať príležitosť zapoľovať si na jedno alebo i viac z týchto zvierat.

Rýchlo spustili dve pirogy — druhého dôstojníka Heurtauxa a poručíka Coqueberta. Obaja dôstojníci, ich harpunári a námorníci si posadali do člnov. Veslá sa ponorili do vzdúvajúcich sa vín a člny zamierili ku kŕdľu. Kapitán Bourcart a doktor Filhiol ich šli so záujmom sledovať zo zadnej nástavby.

— Toto je ťažší lov ako na veľryby, — poznamenal kapitán, — aj menej výnosný. Keď je daktorý z vorvaňov zasiahnutý harpúnou, človek často musí povoliť lano, lebo vorvaň sa bleskovo ponorí do veľkej hĺbky. Naopak, ak sa čln vie udržať na lane pri prvom ponorení, potom je korisť takmer celkom istá. Keď sa zviera znova ukáže na hladine, dobijú ho lopatou a kopijou.

To sa stalo aj v tomto prípade. Obidvom pirogám sa podarilo chytiť iba stredne veľkého vorvaňa, ktorý však bol väčší ako veľryba. Blížila sa noc. Na východe sa kopili mraky, bolo by neopatrné otáľať. Mužstvo ešte v ten istý večer zviera otočilo.

Na druhý deň sa už nedalo pokračovať v rybolove. Vorvane zmizli a Svätý Enoch, poháňaný sviežim vetrom, opäť zamieril na severovýchod. V ten istý deň sa vo vzdialenosti troch—štyroch míľ zjavila loď plávajúca tým istým smerom. Bol to trojsťažník, ktorého príslušnosť sa však z takejto vzdialenosti nedala rozoznať. Ale jeho tvar ako aj niektoré detaily plachiet prezrádzali, že určite ide o anglické plavidlo.

Okolo poludnia však došlo k jednej z náhlych zmien západného vetra na východný, ktoré sú veľmi nebezpečné svojou prudkosťou, ale aj trvaním, a doháňajú loď do záhuby, ak nie je pripravená čeliť im.

More sa v okamihu rozbúrilo, palubu zalievali vysoké vlny. Kapitán Bourcart musel s loďou manévrovať čelom proti vlnám, aby sa udržal s hlavnou košovkou, prednou plachtou, brámovkou a prednou kosatkou.

Pri manévrovaní spadol do vody námorník Gastinet, ktorý sa vyšplhal až na samý koniec sťažňa, kde bola pripevnená kosatka, aby uvoľnil jedno z plachtových lán.

—
Muž vo vlnách! — vykríkol jeden z jeho druhov, ktorý z prednej palubnej nástavby videl, ako Gastinet spadol do mora. Všetci vybehli na palubu a kapitán Bourcart vyskočil na zadnú nástavbu, aby odtiaľ viedol záchranné práce. Keby Gastinet nebol dobrý plavec, bol by zahynul. More bolo priveľmi rozbesnené, aby sa naň dalo spustiť nejaké plavidlo. Neostávalo iné, ako hodiť mu záchranné pásy, čo aj hneď urobili.

Nanešťastie Gastinet sa zrútil v smere vetra, a keďže loď unášalo ďalej, záchranné pásy nemohli dopadnúť blízko neho. Ale námorník sa ich z celej sily usiloval zachytiť.

—
Uvoľniť prednú plachtu a zadnú brámovú plachtu! — zavelil kapitán Bourcart.

Svätý Enoch sa otočil a priblížil sa k mužovi zmietajúcemu sa uprostred vín. Gastinet sa rýchlo chytil jedného zo záchranných pásov, a keďže loď zmenila kurz, boh by ho iste vytiahli, pravda, musel by sa udržať. Lenže situácia sa hrozivo skomplikovala.

—
Žralok... žralok! — vykríklo niekoľko námorníkov stojacich na zadnej nástavbe.

Jeden zo strašných dravcov sa vynáral a ponáral najprv vzadu za loďou a potom rovno pred ňou.

Všetci poznali neobyčajnú nenásytnosť a ohromnú silu týchto oblúd — právom možno povedať, že majú mocné čeľuste aj žalúdok. A ak taký žralok chytil nejakého nešťastníka, ktorého včas nevytiahli na palubu...! Navyše Gastinet dravca nezbadal, hoci bol od neho iba takých sto stôp. Rovnako nepočul volanie z lode a vôbec netušil, aké mu hrozí nebezpečenstvo. Zaznelo niekoľko výstrelov. Druhý dôstojník Heurtaux a Romain Allotte strhli karabíny zo stojana v jedálni a vystrelili na žraloka.

Trafili ho?... Nevedno. Ale ponoril sa a jeho hlava sa už neukázala vo vlnách. Napriek všetkému kormidlo sa podarilo skrútiť a loď sa začala otáčať proti vetru.

Podarí sa jej však zmeniť smer na takom rozbúrenom mori? Ak by sa jej to nepodarilo — a toho sa právom mohli v týchto zlých podmienkach obávať

—
potom bol celý manéver zbytočný...

Na chvíľu sa všetkých zmocnila strašná úzkosť. Plachty sa trepotali a hlasno plieskali, Svätý Enoch akoby chvíľu váhal. Konečne sa kosatky napäli, loď prekonala bariéru vetra, a tak sa naklonila nabok, až sa z palubných odtokov vyvalila voda.

Plachtové laná boli napnuté na prasknutie. Loď sa držala pri vetre a blížila sa k záchrannému pásu, ktorého sa kŕčovito držal námorník. Konečne mu mohli ho​diť koniec lana. Pevne ho chytil a tak ho vytiahli do výšky lodného zábradlia prá​ve vo chvíli, keď sa zjavil žralok, rozzevil papuľu a chystal sa mu odhryznúť nohu. Len čo Gastineta položili na palubu, stratil vedomie. Ale doktorovi Filhiolovi nedalo veľa práce prebrať ho.

Medzitým harpunár Ducrest hodil dravcovi na háku kus volskej kosti. Ale žralok už asi ušiel, lebo ho už viac nevideli...

No odrazu čosi mocne šklblo lanom a bolo by ho vari aj roztrhlo, keby nebolo bývalo pevne omotané okolo stĺpa zábradlia. Hák sa žralokovi zapichol do papule a zostal tam trčať. Šesť mužov schytilo lano a zdvihlo zviera nad vodu. Potom mu hodili na chvost slučku, zatiahli a pomocou kladkostroja ho vytiahli. Dopadol na palubu, kde mu niekoľkými rozmachmi sekery rýchlo rozpárali brucho. Námorníci sú obyčajne zvedaví, čo obsahuje žalúdok týchto oblúd, ktoré majú vo francúzštine veľmi príznačné meno requin, podľa všetkého súvisiace s latinským slovom „requiem", čo znamená prosba za mŕtveho.

Pozrieme sa, čo vybrali z brucha tohto žraloka, kde ešte bolo miesto pre úbohého Gastineta: plno všelijakých predmetov, čo popadali do mora, prázdna fľaša, tri takisto prázdne konzervy, niekoľko siah motúza, kus metly na stieranie paluby, úlomky kostí, zdrap voskovaného plátna, stará rybárska čižma a priečka z rebríka do kurína.

Pochopiteľne, tento obsah zaujímal osobitne doktora Filhiola.

—
To je hotový odpadový kôš mora! — zvolal. — Skutočne, nedalo by sa vymyslieť priliehavejšie meno. — A dodal: — No a teraz to všetko môžeme hodiť rybám...

—
Ani pomyslenie, milý Filhiol, — povedal kapitán Bourcart.

—
Čo chcete robiť s tým žralokom, pán kapitán?—
Rozkrájame ho a odložíme všetko, čo má nejakú cenu! Asi neviete, doktor, že z týchto oblúd sa získava olej, ktorý nikdy netuhne a má všetky liečivé účinky ako olej z treščej pečene. Pokiaľ ide o kožu, po jej vysušení a vyhladení slúži výrobcom ozdobných predmetov na rozličné okrasy, knihárom na výrobu kožených väzieb, stolárom na stolárske rašple...

Ale, kapitán, vari mi ešte nechcete navravieť, že žraločie mäso sa dá jesť? Veru áno, a ich plutvy sú na čínskych trhoch také vyhľadávané, že za plný sud dávajú až sedemsto frankov... Keďže však nie sme až takí labužníci ako Číňania, vyrábame z ich mäsa špeciálny glej na čírenie vína, piva a likérov, ktorý je dokonca lepší ako glej získavaný z jesetera. A komu sa neprotiví jeho olejovitá chuť, ten iste uzná, že žraločie filé je vynikajúcou pochúťkou... Vidíte, že je to vlastne priam neoceniteľné zviera!

15. apríla kapitán Bourcart zaznamenal do lodného denníka prechod cez rovník.

V
ten istý deň o deviatej hodine predpoludním za jarného počasia urobil na sextante prvú operáciu, aby zistil zemepisnú dĺžku, čiže miestny čas. Mohol ju doplniť, keď slnko dosiahne poludník, pričom by pomocou rýchlomeru určil rozdiel medzi týmito dvoma pozorovaniami.

Na poludnie zmeral výšku slnka nad horizontom a dostal zemepisnú šírku a potom definitívne určil čas chronometrom.

Počasie im prialo, vzduch bol čistý. Preto výsledky boli veľmi presné a kapitán Bourcart po skončení svojich výpočtov povedal:

—
Priatelia, práve sme prekročili rovník a teraz sa Svätý Enoch vracia na severnú pologuľu.

Keďže doktor Filhiol — jediný na palube, čo ešte neprekročil rovník — nebol pokrstený na plavbe Atlantickým oceánom, aj tentoraz ho ušetrili viac či menej nepríjemných zvyklostí pri prechode rovníka. Dôstojníci sa uspokojili s prípit​kom na úspech výpravy vo svojej jedálni, a mužstvo na palube, každý na svojom mieste. Námorníci dostali dvojitú dávku pálenky, čo im dávali vždy, keď ulovili veľrybu.

Jean-Marie Cabidoulin si tiež musel štrngnúť s majstrom Ollivom, keď už toľko šomral.

—
Riadny dúšok na prepláchnutie hrdla, to sa predsa nedá odmietnuť, — povedal mu starý druh.

—
Veru nie! — odvetil debnár, — ale preto ešte nezmením svoj názor!

—
Len si ho nechaj, starký, no vypi si!

V
tejto oblasti Tichého oceána práve v tomto ročnom období bývajú veľmi mierne vetry a Svätý Enoch takmer stál na jednom mieste. Aké dlhé sa zdali dni! Loď nenapredovala a po celú noc i celý deň sa s ňou pohrávali vlnky. Niekto sa

chcel rozptýliť čítaním, iný rozhovorom, ďalší spal, aby zabudol na hodiny úmorných tropických horúčav.

V jedno popoludnie, 27. apríla, kapitán Bourcart, dôstojníci, doktor Filhiol, majster Ollive a majster Cabidoulin rozprávali sa o všeličom, ukrytí pod prístreškom na zadnej palubnej nástavbe. Druhý dôstojník sa obrátil k debnárovi a povedal:

—
Majster Cabidoulin, priznajte, že deväťsto súdkov oleja na lodi je pekný úvod do rybárskej sezóny!

—
Deväťsto, pán Heurtaux, nie je dvetisíc, — odpovedal debnár, — a tisíc a sto súdkov sa nenaplní tak ľahko ako pohárik v kantíne...

—
Teda už nestretneme ani jednu veľrybu... — zasmial sa poručík Coquebert.
—
... lebo všetky zožral veľký morský had... — doplnil ho rovnako veselo poručík Allotte.

—
To je možné... — odpovedal debnár, ktorému nebolo do žartovania.

—
Majster Cabidoulin, — spýtal sa kapitán Bourcart, — vy teda ešte vždy veríte, že jestvuje tá najobludnejšia obluda?

—
Že či verí, hlaváň jeden! — zvolal majster Ollive. — Veď o inom ani nehovorí.

—
A just budem! — trval na svojom debnár.

—
Tak dosť! — povedal Heurtaux. — Väčšina z nás si veľa nerobí z Cabidoulinových rozprávok, ani na ne nenaletí, ale nováčikovia, to je iné. Nie som si celkom istý. či sa nakoniec nevystrašia...

—
Dajte si pozor na reči, majster Cabidoulin, — povedal kapitán Bourcart.

—
Prečo, pán kapitán? — začudoval sa debnár. — Aspoň sa chlapci dozvedia, čo ich čaká, a keď sa zjaví morský had alebo iná morská obluda...

—
Akože! — zvolal Heurtaux, — vy si myslíte, že uvidíme toho bájneho hada?

—
O tom nepochybujem.

—
Ale prečo?

—
Prečo?... Pozrite sa, pán Heurtaux, som o tom presvedčený a Ollivove posmešky na tom nič nezmenia.

—
Ale veď viem, že ste za štyridsať rokov preplávali krížom-krážom Atlantický aj Tichý oceán a nikdy ste to fantastické zviera nevideli...

—
A rátal som s tým, že ho ani neuvidím, lebo som šiel na odpočinok,

—
odpovedal debnár. — Ale potom prišiel pán Bourcart a vytiahol ma z domu... a teraz mu už neujdem!

—
Mne by veru stretnutie s ním vôbec neprekážalo! — zvolal poručík Allotte.

—
Nehovorte to, poručík, nehovorte to! — opakoval debnár vážnym hlasom.

—
Ale choďte, Cabidoulin, — ujal sa slova kapitán, — veď to nie je pravda! Veľký morský had! Už vám to opakujem po stý raz: nik ho nikdy nevidel, nik ho nikdy neuvidí, pretože jednoducho nejestvuje, ani nemôže jestvovať...

—
Ale on existuje, pán kapitán, — trval na svojom debnár. — Svätý Enoch sa s ním stretne skôr, než sa skončí táto plavba... Ktože vie, či to nebude znamenať jeho záhubu?

Jean-Marie Cabidoulin to povedal tak dôrazne, že nielen nováčikovia, ale aj ostrieľaní námorníci začali veriť jeho hrozivým predpovediam. Ktovie, či sa kapitánovi Bourcartovi podarí umlčať takého presvedčeného človeka? Kapitán sa spýtal doktora Filhiola, či im môže povedať niečo bližšie o údajnom morskom hadovi.

—
Prečítal som takmer všetko, čo sa o tom popísalo, — odpovedal doktor,

—
dobre viem, aký posmech utŕžil jeden časopis za to, že vydával tieto legendy za pravdivé. Okrem toho, všimnite si, pán kapitán, že nie sú nijakou novinkou! Zjavujú sa odpradávna. Ľudská dôverčivosť prisúdila obrovské rozmery chobot​niciam, sépiám, mäkkýšom, hlavonožcom, ktoré obyčajne nemerali viac ako sedemdesiat—osemdesiat centimetrov vrátane ich chápadiel. Od nich je ďaleko k tým obrovským netvorom s tridsať, šesťdesiat či sto stôp dlhými ramenami, aké žili odjakživa iba v ľudskej fantázii!... A to som ešte nespomenul krakena, morskú obludu severu, dlhú pol míle, ktorá strháva lode do bezodných priepastí oceána!

Jean-Marie Cabidoulin počúval doktora veľmi pozorne, ale ustavične krútil hlavou a tak namietal proti jeho tvrdeniam.

—
Nie, — pokračoval doktor Filhiol, — to sú obyčajné bájky, ktorým možno verili v staroveku, lebo už od čias Plinia sa spomína strašný had s veľkou psou hlavou, s ušami sklopenými dozadu a s telom pokrytým žltkastými šupinami, ktorý sa vrhal na bezmocné lode a prinášal im záhubu... Potom o desať alebo dvanásť storočí neskôr nórsky biskup Pontoppidan potvrdil existenciu morskej obludy, rohy ktorej pripomínali sťažne s rahnami. Keď sa rybári ocitli vo veľmi hlbokých vodách, vídali ju niekoľko stôp pod hladinou, lebo obluda vraj plávala pod kýlom ich šalupy. A aby im uverili iní, pripisovali jej ohromnú konskú hlavu, čierne oči, bielu hrivu a tvrdili, že keď sa ponorí, vzniknú na mori obrovské krútňavy, podobné maelstromským vírom!

—
Prečo by to nepovedali, keď ju videli? — poznamenal debnár.

—
Videli... Skôr si namýšľali, že videli, milý Cabidoulin! — odpovedal kapitán.

—
A potom, — pokračoval doktor Filhiol, — tí statoční muži sa nevedeli zhodnúť. Jedni tvrdili, že údajná obluda má úzky pysk a že vystrekuje gejzíry vody, druhí zasa trvali na tom, že má plutvy podobné sloním ušiam... A napokon to bola veľká biela veľryba z pobrežných vôd Grónska, bájna Moby Dick, ktorú škótski rybári prenasledovali viac ako dvesto rokov, ale ju nikdy nechytili, lebo ju jednoducho nikdy nevideli...

A napriek tomu sa verí, že skutočne existuje... — pokračoval veselo kapitán. Pravdaže, — prikývol doktor, — celkom tak ako nemenej rozprávkový had, ktorého videli po prvý raz asi pred štyridsiatimi rokmi, ako sa hrozivo vlní v Glocesterskej zátoke, a po druhý raz zasa v amerických vodách tridsať míľ od Bostonu.

Presvedčili doktorove argumenty majstra Cabidoulina? Určite nie, lebo po​vedal:

—
Ale keď more skrýva všelijaké čudesné rastlinstvo, chaluhy dlhé osemsto až tisíc stôp, prečo by nemohlo tajiť aj rozličné obludy ohromných rozmerov, prispôsobené životu v hĺbkach, ktoré opúšťajú iba zriedkavo?

—
Isté je, — pokračoval doktor, — že v roku 1819 rybársky čln Concordia asi pätnásť míľ od Race-Point stretol akéhosi plaza vyčnievajúceho päť až šesť stôp nad vodou, ktorý mal tmavú kožu, konskú hlavu, ale meral iba do päťdesiat stôp, teda bol menší ako vorvane a veľryby.

V
roku 1848 posádka lode Peking sa nazdávala, že videla obrovské zviera viac ako sto stôp dlhé, čo sa hýbalo na hladine mora. Keď si to však overili, zistili, že je to obrovská chaluha pokrytá rozmanitými morskými parazitmi.

V
roku 1849 v prielive, čo oddeľuje ostrov Osterssen od pevniny, podľa slov kapitána Schielderupa stretla sa jeho loď s hadom dlhým asi šesťsto stôp, ktorý zaspal na morskej hladine.

V
roku 1857 hliadky Kastílčana zaznamenali prítomnosť akejsi obludy s veľkou hlavou pripomínajúcou sud, ktorá mohla merať aj dvesto stôp.

V
roku 1862 veliteľ Bouyer...

—
Prepáčte, pán Filhiol, že vám skáčem do reči, — ozval sa majster Cabidoulin,

—
poznal som odtiaľ jedného námorníka...

—
Z Alectonu? — začudoval sa kapitán Bourcart.

—
Áno...

—
Ten námorník videl všetko, čo rozprával veliteľ člna?

—
Tak ako vidím ja vás, pán Bourcart, bolo to skutočné monštrum, čo posádka vytiahla na palubu...

—
Isteže, — odpovedal doktor Filhiol, — ale bol to iba obrovský hlavonožec

hnedočervenej farby, s vyvalenými očami, s papuľou pripomínajúcou papagájí zobák, ktorý mal vretenovité, uprostred vyduté telo, zakončené mäsitými dvojlalokovými oblými plutvami, osem ramien sa mu vlnilo okolo hlavy... Táto kopa mäkkého mäsa vážila asi dvetisíc kilogramov, hoci živočích meral od hlavy po chvost iba päť či šesť metrov. Nebol to teda nijaký morský had... — Ale keď jestvujú chobotnice, mäkkýše tohto druhu, prečo by nemohol existovať aj morský had? — spýtal sa debnár.

Napokon, tu sú objavy z neskorších čias ako ukážky všelijakých netvorov, ktoré vraj skrývajú morské hĺbky:

V
roku 1864 sto míľ od San Francisca zrazila sa holandská loď Cornelis s chobotnicou, ktorej chápadlo, obrastené prísavkami, zamotalo sa do stehov na čeleni a sklonilo ho až po morskú hladinu. Keď toto chápadlo odťali sekerou, dve ďalšie sa zakvačili na priečne úpony predného sťažňa a na navíjadlo. Aj tie odsekli a potom museli urobiť to isté ešte osem ráz s ostatnými chápadlami, lebo nebezpečne naklonili loď na pravú stranu.

O niekoľko rokov v Mexickom zálive zbadali akéhosi obojživelníka s hlavou žaby, vyvalenými očami, s dvoma sivozelenými labami, čo sa držali okraja paluby istej lode. Šesť výstrelov z revolvera ledva oslobodilo čln zo zajatia tohto živočícha, ktorého laby boli prirastené k telu akousi blanou, podobajúcou sa tej, čo majú netopiere, a ktorý naháňal hrôzu lodiam v celom zálive.

V
roku 1873 zasa kuter Lida v Sleatskom prielive medzi ostrovom Skye a pevninou stretol obrovského živého tvora brázdiaceho morskú hladinu. Medzi Malakou a Penangom preplával Nestor popri oceánskom obrovi, dlhom vari dvestopäťdesiat stôp a hrubom asi päťdesiat stôp, ktorý mal hranatú hlavu a telo pokryté čierno-žltými pásmi, čím pripomínal salamandra.

Konečne v roku 1875 asi dvadsať míľ od mysu svätého Rocha, ktorý je severovýchodným výbežkom Brazílie, veliteľ lode Pauline George Drivor sa nazdal, že zazrel ohromného hada obtočeného okolo veľryby. Tento had farby morského úhora, ktorý musel merať azda aj sto šesťdesiat—sto sedemdesiat stôp, hral sa so svojou obeťou a nakoniec ju stiahol do podmorskej priepasti. To sú ostatné fakty, zhrnuté za tridsať rokov podľa správ veliteľov lodí. Môžeme teda pochybovať o existencii niektorých morských živočíchov, čo sú prinajmenej veľmi zvláštne? Ak aj vezmeme do úvahy isté zveličenie a odmietneme možnosť, že v oceánoch žijú tvory desať ráz, ba sto ráz väčšie ako veľryby, musíme pripustiť, že uvedené správy sa môžu zakladať na pravde. Pokiaľ však ide o predpoklad Jean-Marie Cabidoulina, že more skrýva hady, i chobotnice, mäkkýše takej veľkosti a sily, čo vedia potopiť aj lode strednej tonáže, ten nie je veľmi pravdepodobný. Ak zmizne bez stopy určité množstvo lodí, príčinou je alebo zrážka, alebo stroskotáme na útesoch, alebo potopenie uprostred cyklónov. Je dosť, ba priveľa príčin stroskotania lodí aj bez Cabidoulinových pytónov, hydier a iných neskutočných oblúd. No bezvetrie trvalo pridlho, dôstojníci aj mužstvo Svätého Enocha sa už nudili. Nič nenasvedčovalo, že by sa malo skončiť, keď sa zrazu 5. mája nečakane /menilo počasie. Svieži vetrík sfarbil hladinu do zelena a loď pokračovala na svojej ceste k severovýchodu.

V ten deň sa znova zjavila loď, ktorú už zbadali predtým, keď plávala tým istým smerom, a priblížila sa asi na jednu míľu.

Nikto na palube nezapochyboval, že ide o veľrybársku loď, čo ešte nezačala loviť alebo zatiaľ nemala šťastie, lebo sa videla dosť ľahká a jej podpalubie bolo akiste ešte prázdne.

-
Povedal by som, — ozval sa kapitán Bourcart, - že ten trojsťažník chce plávať tak ako my k pobrežiu Kalifornského polostrova... možno do Margarétinho zálivu...

-
To je možné, — odpovedal Heurtaux, — ak je to tak, mohli by sme mať spoločnú cestu...

-
Je to americká, nemecká, anglická či nórska loď? — opýtal sa poručík Coquebert.
-
Môžeme sa o tom presvedčiť, — odvetil kapitán. — Vytiahneme našu vlajku, oni ukážu svoju a hneď sa dozvieme, s kým máme do činenia.

O chvíľu sa už na vratirahne trepotali francúzske farby. Ale pozorovaná loď nepokladala za slušné odpovedať.

-
Určite sú to Angličania! — zvolal poručík Allotte. Všetci muži na palube si mysleli to isté.

V
Margaretin záliv
Odvtedy ako znova začal fúkať priaznivý vietor, kapitán Bourcart si právom myslel, že Svätý Enoch sa už v blízkosti obratníka Raka nemusí báť bezvetria. Bez ďalších zastávok doplával, pravda, už na konci sezóny, do Margarétinho zálivu. Veľryby tiahli do týchto končín obyčajne vtedy, keď sa im mali narodiť mláďatá, a potom sa znova vracali do severných vôd Tichého oceána. Svätý Enoch viezol už polovičný náklad oleja a bolo pravdepodobné, že si ho doplní o niekoľko ďalších stoviek súdkov. Ale ak anglická loď, ktorú stretli, pokračovala v love alebo ak — ako predpokladali — mala v úmysle iba začať rybolov v Margarétinom zálive, vzhľadom na pokročilú dobu bolo možné, že svoj náklad už nedoplní.

3. mája na úrovni rovníka spozorovali americké pobrežie. Zavčasu ráno uvideli mys svätého Lukáša na južnom výbežku Kalifornského polostrova, ktorý lemoval úzky záliv rovnakého mena, ohraničený na protiľahlej strane pobrežím mexickej Sonory.

Svätý Enoch plával popri brehu okolo viacerých ostrovov, ktoré obývali výlučne iba kozy, vlci a nespočetné kŕdle morského vtáctva. Piroga vyslaná na pevninu s dobrým poľovníkom Heurtauxom sa nevrátila naprázdno. Z vlkov posťahovali kožu a kozy rozkrájali na kúsky pre ich vynikajúce mäso.

Svätý Enoch pokračoval v plavbe okolo pobrežia, poháňaný ľahkým severozá​padným vánkom tesne minul Korytnačí záliv.

Na konci tohto zálivu videl kotviť niekoľko lodí, ktoré akiste lovili tulene. 7. mája o siedmej večer sa kapitán Bourcart ocitol pri vchode do Margarétinho zálivu, kde chcel zakotviť. No keďže sa blížila noc, z opatrnosti zamieril na šíre more a pomaly plával proti vetru. Na druhý deň ráno, len čo vyšlo slnko, vrátil sa na plavebnú dráhu.

Prúd smeroval proti vetru, čo spôsobovalo špľachot ako za odlivu. Báli sa, že voda v tých miestach nie je dosť hlboká. Kapitán Bourcart vyslal dve pirogy so sondami na zisťovanie morskej hĺbky, aby presne odmerali hĺbku. Mohol byť pokojný, lebo sondy ukázali priemerne pätnásť—dvadsať siah. Loď sa teda dala na cestu a zanedlho vplávala do Margarétinho zálivu.

Hliadky už potom nevideli anglický trojsťažník. Možno loď nakoniec vyhľadala iné miesta, hojnejšie navštevované veľrybami. Nikto neľutoval, že už spoločne nepokračujú v plavbe.

Keďže záliv bol zanesený piesčitými naplaveninami, Svätý Enoch musel napredovať veľmi opatrne. Pravda, kapitán Bourcart už navštívil tento záliv, ale nánosy boli pohyblivé, takže bolo dôležité poznať smer plavebného kanála. Nakoniec zakotvili v malej, dobre chránenej zátoke.

Len čo zvinuli plachty a kotva dopadla na dno, tri člny z ľavého boka sa vydali na breh, aby priviezli vynikajúce mušle, čo sa nachádzali vo veľkých množstvách na skalnatom a piesočnatom pobreží. Napokon v týchto končinách sa to len hmýrilo rozličnými druhmi rýb, sultánkami, pyskatcami, lososmi a inými. Nechýbali ani morské dravce či korytnačky, tým menej žraloky. Každý si mohol slobodne nabrať dreva z hustých lesov, lemujúcich more.

Margarétin záliv meria od tridsať do tridsaťpäť míľ. Aby ním loď preplávala bez vážnejšej nehody, musí sledovať kanál zovretý útesmi alebo skalami, ktorý je miestami široký iba štyridsať alebo päťdesiat metrov.

Kapitán Bourcart dal zhodiť do mora niekoľko veľkých balvanov, na ktoré priviazali jeden koniec lana, kým na druhý pripevnili dobre zatvorený súdok. Námorníci umiestili takéto bóje na obidvoch okrajoch kanála, aby vyznačili jeho zákruty. Potrebovali celé štyri dni, kým doplávali k lagúne dlhej najmenej dve míle, lebo odliv ich donútil zakotviť dva razy za dvadsaťštyri hodín. Pri týchto zastávkach Heurtaux, sprevádzaný dvoma poručíkmi, vystúpil na breh a zapoľoval si na okolí. Zastrelil viac párov kôz, ba aj niekoľko šakalov, ktorých bolo v blízkych lesoch plno. Zatiaľ sa námorníci zásobili veľmi chutnými ustricami a venovali sa lovu rýb.

11. mája Svätý Enoch konečne našiel stále kotvište.

Nachádzalo sa asi v šesťsto metrov dlhej zátoke, ktorú na severe obkolesovali lesnaté pahorky. Z ostatných rovných piesočnatých brehov vybiehali do mora dva zaoblené jazyky zeme s roztrúsenými tmavosivými, veľmi tvrdými kameňmi. Táto zátoka sa na západnom pobreží otvárala do lagúny, bolo v nej vždy dosť vody, dokonca aj za odlivu, takže sa nemuseli báť, že by tam loď mohla naraziť na dno. Navyše, takisto ako v iných moriach Tichého oceána, ani tu rozdiely morskej hladiny neboli veľmi výrazné. Rozdiel neprevyšoval dve a pol siahy, a to za mesačného splnu aj novu.

Toto kotvište bolo na veľmi dobrom mieste. Mužstvo nemuselo chodiť ďaleko po drevo. Riečka, čo sa kľukatila medzi vŕškami, bola dobrým zdrojom, z ktorého čerpali pitnú vodu.

Pochopiteľne, Svätý Enoch tam nemienil ostať natrvalo. Keby člny natrafili na nejakú veľrybu či už v lagúne alebo mimo nej, hneď by ju začali prenasledovať, ak by vial priaznivý vietor.

Štyridsaťosem hodín po príchode Svätého Enocha zjavil sa asi štyri míle od brehu dajaký trojsťažník. Mužstvo v ňom ľahko spoznalo anglickú loď. Ako sa dozvedeli neskôr, bol to Repton z Belfastu s kapitánom Kingom a druhým dôstojníkom Strokom, ktorí si prišli najprv zaloviť v Margarétinom zálive. Ale ich loď sa vôbec neusilovala nájsť kotvište v zátoke, kde sa nachádzal Svätý Enoch. Naopak, zamierila na druhý koniec lagúny a spustila kotvu pri brehu. Bola vzdialená iba dve a pol míle, a tak ju mali ustavične na očiach. Tentoraz však francúzska vlajka nepozdravila okoloidúcu loď. Pokiaľ ide o ostatné americké lode, brázdili rozličnými smermi Margarétin záliv, z čoho sa dalo usudzovať, že veľryby ho ešte celkom neopustili. Od prvého dňa všetci čakali, že sa naskytne príležitosť spustiť člny na vodu. Majster Cabidoulin, tesár Ferut a kováč Thomas, sprevádzaní niekoľkými námorníkmi, odišli na okraj lesa narúbať dreva. Bol už najvyšší čas doplniť zásoby tak pre potreby kuchyne, ako aj na kúrenie v peci na roztápanie veľrybieho tuku. Bola to veľmi dôležitá práca, ktorú velitelia veľrybárskych lodí nikdy nezanedba​li. Išlo o prvoradú úlohu, hoci už slnko riadne pripekalo. Nečudujme sa, veď Margarétin záliv pretínala dvadsiata piata rovnobežka a na severnej pologuli sa na nej nachádzajú severné územia Indie a Afriky.

25. mája, hodinu pred západom slnka, harpunár Kardek, ktorý stál na plošinke predného sťažňa, zbadal asi dve míle od zátoky niekoľko veľrýb, ktoré dozaista hľadali vhodné plytčiny pre svoje mláďatá.

Dohodli sa, že na druhý deň zavčasu ráno pripravia člny, lebo pravdepodobne aj ostatné lode dostanú príkazy, aby začali loviť.

Keď sa doktor Filhiol večer opýtal kapitána Bourcarta, či budú loviť takisto ako na Novom Zélande, dostal túto odpoveď:

— Kdeže, milý doktor, musíme byť oveľa opatrnejší. Tu budeme mať do činenia so samicami, z ktorých je síce viac oleja ako zo samcov, ale zato sú opatrnejšie. Keď dajaká zbadá, že ju chcú prenasledovať, hneď ujde, ale nielenže opustí záliv a nevráti sa doň po celú sezónu, lež odvedie aj ostatné veľryby. A potom ich hľadajte uprostred šíreho Tichého oceána!

—
A keď za nimi tiahnu mláďatá?

—
Vtedy majú člny skutočne nádej na úspech, povedal kapitán. Veľryba hrajúca sa so svojim mláďaťom je úplne dôverčivá. Možno sa k nej priblížiť na dosah a lopatou jej zraziť plutvy. Ak ju minie harpúna, stačí sa pustiť za ňou a vytrvalo ju prenasledovať niekoľko hodín. Veľrybie mláďa napokon spomalí tempo, unaví sa, vyčerpá. A keďže ho matka neopustí, človek má konečne dobrú príležitosť trafiť ju.

—
Nezdá sa vám, kapitán, že tieto samice sú nebezpečnejšie ako samci?

—
Áno, doktor, harpunár musí dávať mimoriadny pozor, aby neporanil mláďa. Matka by sa rozzúrila a spôsobila hotovú spúšť. Vrhla by sa na člny, bila by do nich chvostom, rozmetala by ich na kúsky. Tak už došlo k mnohým vážnym nehodám. Po rybárskej výprave v Margarétinom zálive nie je zvláštnosťou natrafiť na hŕby trosiek z člnov a nejeden muž zaplatil životom za neopatrnosť alebo nešikovnosť harpunára!

Ráno už pred siedmou hodinou bola posádka pripravená pustiť sa za veľrybami, ktoré zbadali predchádzajúci večer. Okrem nespočetných harpún, kopijí, lopát sa kapitán Bourcart, druhý dôstojník a dvaja poručíci vyzbrojili puškami, čo sa osvedčili pri lovení tohto druhu veľrýb.

Asi pol míle od zátoky sa zjavila matka s mláďaťom a člny napli plachty, aby sa k nim nepozorovane priblížili.

Prirodzene, Romain Allotte šiel popredku a bol už asi sedem siah od zvieraťa. To sa práve chystalo ponoriť, dozaista zbadalo čln.

No Ducrest sa rozohnal a hodil harpúnu tak silno, že sa zapichla takmer celá. V tej chvíli priplávali ďalšie tri člny, prichystané obkľúčiť a uloviť veľrybu. Ale akousi osudnou náhodou, ktorá vonkoncom nebýva zriedkavosťou, harpúna sa zlomila a veľryba, nasledovaná svojím mláďaťom, začala unikať. Začalo sa urputné prenasledovanie.

Veľryba predstihla člny o dobrých šesťdesiat až osemdesiat siah. Gejzíry

—
z vodnej pary, premenenej na jemný dážď — vystrekovala do osem až desaťmetrovej výšky, a keďže boli čisté, znamenalo to, že nie je smrteľne zranená. Námorníci sa mocne zapreli do vesiel. Dve hodiny sa nevedeli priblížiť natoľko, aby dohodili harpúnu. Kapitán ju z opatrnosti ani nedovolil hádzať, aby náhodou netrafili mláďa.

Doktor Filhiol nechcel prísť ani o najmenšiu podrobnosť pri love, preto si sadol na zadnú lavičku v kapitánovom člne. Aj on bol vzrušený ako jeho druhovia a vyslovil obavu, či nebudú vyčerpaní skôr, ako zviera chytia.

Skutočne, veľryba rýchlo unikala preč; ponárajúc a vynárajúc sa po niekoľkých minútach. Nebola veľmi ďaleko od zátoky — tri až štyri míle — a teraz sa vracala späť. Zdalo sa, že spomaľuje tempo, lebo mláďa za ňou už nezaostávalo. Okolo pol dvanástej vyletela z Heurtauxovho člna druhá harpúna. Mali už len kúsok lana na odvíjanie. Pripojili sa aj ostatné člny, no dávali pozor na plieskajúci chvost veľryby. Vrhli sa na ňu s lopatou a kopijou. Zviera začalo chrliť krv a o chvíľu dokonalo na hladine mora, kým mláďa zmizlo pod vodou. Fúkal priaznivý vietor, veľrybu poľahky dopravili na palubu Svätého Enocha, kde dal kapitán pripraviť prístroje na popoludňajšie spracovanie zvieraťa. Na druhý deň prišiel na loď akýsi Španiel, ktorý chcel hovoriť s kapitánom. Bol to jeden z tých mužov, prezývaných „zdochlinármi", ktorým sa prenechával tuk, čo /.ostal vo zvyškoch tiel zabitých veľrýb. Keď si prezrel zviera visiace na boku lode, povedal:

-> To je naozaj jeden z najväčších kusov, aké ulovili v Margarétinom zálive za posledné tri mesiace...

—
Bola tohto roku dobrá sezóna? — opýtal sa kapitán Bourcart.

Dosť priemerná, — odpovedal Španiel, — spracoval som len pol tucta veľrybích kostier. Prosím vás, dajte mi aj túto vašu...

—
Dobre, dám.

Po dva nasledujúce dni zostal Španiel na lodi a zúčastňoval sa na všetkých prácach pri roztápaní tuku. Z tejto veľryby získali sto dvadsaťpäť súdkov oleja vynikajúcej kvality. Zvyšky jej tela si Španiel dal odniesť do svojho domu na pobreží lagúny, vzdialeného dve míle od zátoky. Keď odišiel, doktor Filhiol povedal kapitánovi:

—
Viete, pán kapitán, čo ten muž vytopí z veľrybích zvyškov?

—
Dakoľko hrncov oleja, viac nie.

—
Neverte tomu, sám mi prezradil, že z pokrájaných kúskov má niekedy až pätnásť súdkov.

—
Vraj pätnásť... pán Filhiol! Nuž v takom prípade som sa dal posledný raz nachytať a nabudúce sami vyberieme tuk do posledného kúštička!

Svätý Enoch zostal v Margarétinom zálive až do 17. júna, aby mal plný náklad. Za ten čas sa im pošťastilo chytiť viac veľrýb, medzi inými aj samcov, ktorých bolo veľmi ťažké, ak nie priam nebezpečné trafiť harpúnou, takí boli zúriví. Jedného z nich prenasledoval aj poručík Coquebert pri ústí zálivu. Trvalo celý deň a celú noc, kým ho privliekli do zátoky. Pokým trval odliv, námorníci zabezpečili zviera malými kotvami a čakajúc na príliv pospali si v člne.

Prirodzene, aj ostatné lode sa pustili do prenasledovania veľrýb až do najvzdialenejších kútov zálivu. Osobitne Američania boli spokojní s úlovkom. Veliteľ jednej z týchto lodí, Iwinga zo San Diega, navštívil kapitána Bourcarta na palube Svätého Enocha.
—
Kapitán, — povedal, keď si vzájomne vymenili zopár lichotivých viet, — vidím, že ste mali šťastie pri pobreží Nového Zélandu...

—
Veru tak, — odvetil kapitán Bourcart, — a dúfam, že práve tu skončíme lov. Mohol by som sa totiž vrátiť do Európy prv, ako som rátal, a prísť do Le Havru ešte pred uplynutím troch mesiacov.

—
To vám teda gratulujem, kapitán, ale keď sa na vás usmieva šťastie, prečo sa musíte vrátiť rovno do Le Havru?

—
Čo tým chcete povedať?

—
Dopočul som sa, že by ste mohli výhodne predať celý náklad, a pritom zostať vo vodách Tichého oceána. Umožnilo by vám to zaloviť si ešte pri Kurilských ostrovoch alebo v Ochotskom mori, a to akurát v najlepšom období.

—
Prezraďte mi, pane, kde by som teda mohol predať svoj úlovok?

—
No predsa na Vancouvri.

—
Na Vancouvri?

—
Áno... na trhu vo Victorii. Práve teraz si olej veľmi žiadajú americké obchodné firmy, a tak by ste sa ho mohli zbaviť za veľmi výhodnú cenu.

—
Namojdušu, — povedal kapitán Bourcart, — to je myšlienka! Nepochybne vynikajúca. Ďakujem vám za radu, kapitán, tuším ju aj využijem.

Ostrov Vancouver, ležiaci pri západnom pobreží Kanady, nachádza sa asi dvadsaťpäť stupňov na sever od Margarétinho zálivu. Pri dobrom vetre by tam Svätý Enoch doplával za dva týždne.

Na kapitána Bourcarta sa skutočne usmievalo šťastie. Aké boli od toho vzdialené Cabidoulinove historky a predpovede veštiace nešťastie! Po výprave na Nový Zéland a do Margarétinho zálivu ešte aj Kurilské ostrovy a Ochotské more, a to všetko v jednom roku!

Napokon, k Vancouvru budú akiste smerovať americké veľrybárske lode, ak budú plné, lebo ceny veľmi stúpli.

Keď sa kapitán Bourcart opýtal veliteľa Iwinga, či má dajaké styky s Reptonom, dostal zápornú odpoveď. Anglická loď sa stále držala bokom a nepozdravila ani americkú vlajku.

Ale viac ráz sa stalo, že pri prenasledovaní veľrýb v lagúne či uprostred zálivu jednako sa anglická piroga stretla s francúzskou. Napokon, nelovili tú istú veľrybu — to by bolo vyvolalo trenice, ako sa to zavše stávalo. Pri takom naladení, v akom sa nachádzala jedna i druhá strana, boli by sa mohli spory zle skončiť. Aj kapitán Bourcart ustavične svojim mužom pripomínal, aby sa vyhýbali akému​koľvek styku s posádkou Reptona, či už na mori, keď brázdili tie isté vody, alebo na zemi, keď sa námorníci vybrali na drevo alebo na lov medzi skalami. Vlastne nikto nevedel, či mal Repton úspešný lov alebo nie, a pravdu povediac, ani sa pre to nikto nevzrušoval. Svätý Enoch ho stretol na svojej plavbe medzi Novým Zélandom a americkým pobrežím, a keď opustí záliv, určite ho už počas tejto výpravy viac neuvidí.

Ešte pred vyplávaním asi tri míle od lagúny zbadali vorvaňa. Bol to najväčší kus, aký kedy stretli, no tentoraz sa naň vrhli, pravda, oneskorene, aj člny Repto​na. Piroga poručíka Allotta, poháňaná miernym vánkom, manévrovala tak, aby sa dostala čo najbližšie a nevyplašila zviera. Keď už bola na dohodenie, zviera sa ponorilo a posádka musela počkať, kým sa opäť zjaví na morskej hladine. Od jeho ostatného ponorenia uplynulo tridsaťpäť minút, čiže ostane pod vodou ešte asi taký istý čas, takže si ho museli vystriehnuť.

Vynoril sa, ako predpokladali, asi tisícpäťsto metrov od ich pirogy, ktorá vyrazila plnou parou vpred.

Harpunár Ducrest stál napredku, Romain Allotte držal v ruke lopatu. Ale vtom vorvaň zacítil nebezpečenstvo a začal sa tak zúrivo hádzať, že vlna zaliala čln do polovice vodou.

Harpúna ho zasiahla na pravej strane pod hrudnou plutvou. Zviera sa ponorilo a lano museli popúšťať takou rýchlosťou, že ho bolo treba poliať, aby nezačalo horieť. Keď sa vorvaň znova vynoril, videli, že chrlí krv, a niekoľkými údermi kopije ho rýchlo usmrtili.

Námorníci dokončili túto prácu skôr, ako priplávali anglické člny, ktorým napokon neostalo nič iné, iba sa vrátiť k Reptonu.
Keď roztopili všetok tuk, majster Cabidoulin zrátal súdky s olejom z tohto vorvaňa — bolo ich rovných osemdesiat.

Dátum odchodu určili na 17. júna. Kapitán Bourcart poslúchol Američanovu radu a zamieril k ostrovu Vancouver. Svätý Enoch mal vtedy tisíc sedemsto súdkov oleja a päť ton veľrybích kostíc. Keby ich predali vo Victorii, kapitán by neváhal podniknúť druhú výpravu do severovýchodných vôd Tichého oceána. Od vyplávania z Le Havru uplynulo sto päťdesiat dní a z toho zastávka v Margarétinom zálive trvala od 9. mája do 19. júna. Trup lode a jej výstroj boli v poriadku a na Vancouvri by si mohli doplniť zásoby.

V predvečer odchodu sa vyskytla okolnosť, ktorá zblížila posádku s mužstvom Reptona. Stalo sa toto: pirogy druhého dôstojníka a poručíka Coqueberta, vyslané na zem, mali priviezť zvyšok narúbaného dreva a nabrať čerstvú vodu. Heurtaux, Coquebert a námorníci boli už na brehu, keď jeden z nich vykríkol: „Veľryba... veľryba!"

Naozaj, mohutná samica so svojím mláďaťom plávala asi pol míle od zátoky, smerujúc na koniec zálivu.

Verte, všetkým bolo ľúto, že si na ňu nemohli zapoľovať. Ale ani jedna z pirog, vyslaných za iným cieľom, nebola na to vybavená, nemali ani harpúnu, ani lano. Taká istá situácia bola na palube Svätého Enocha, ktorý už mal stočené laná kladkostroja, aj prístroj na obracanie veľrýb bol odmontovaný, a loď bola pripravená zdvihnúť kotvy.

Vtedy sa spoza vzdialeného výbežku zátoky vynorili dva člny.

Boli to pirogy Reptona, ktoré sa hnali za spomínanou veľrybou.

Keďže sa blížili k zvieraťu so zrejmým úmyslom napadnúť ho zboka, námorníci

ich nespustili z očí.

Plávali potichu jedna za druhou, vzdialené od seba dobrú míľu. Zrazu prvá vztýčila vlajku na zadnom sťažni, naznačujúc, že sa chystá zaútočiť. Repton zatiaľ vyčkával so zmenšeným plachtovím asi tri míle na východ.

Heurtaux a Coquebert so svojimi mužmi vystúpili na vŕšok za riečkou, odkiaľ mohli vidieť celú lagúnu.

Bolo pol tretej, keď sa harpunár z prvej pirogy priblížil tesne k zvieraťu. Veľryba hrajúca sa s mláďaťom ho zatiaľ nezbadala. Vtom preťala vzduch harpúna.

Angličania určite nevedeli, aké je nebezpečné zaútočiť na mláďa. A práve jemu, plávajúcemu popri člne, zapichla sa harpúna do papule.

Bol to smrteľný zásah, mláďa po niekoľkých kŕčoch znehybnelo na morskej hladine. Rúčka harpúny sa vztýčila, takže vyzeralo — ako hovorievajú námorníci — akoby fajčilo fajku, krv vytekajúca z papule pripomínala stúpajúci tabakový dym.

Veľryba sa strašne rozzúrila. Chvostom rozrážala vodu, ktorá striekala na všetky strany ako pri búrke. Potom sa vrhla na pirogu. Márne muži v člne pred ňou cúvali, útočiacemu zvieraťu neunikli. Márne sa pokúšali trafiť ju harpúnou, zbytočne ju bili lopatou a pichali kopijami, nadarmo do nej dôstojník vypálil z pušky...

Druhý čln, ktorý bol ešte tristo siah po vetre, nemohol prísť prvej piroge včas na

pomoc. Tú práve zasiahol osudný úder veľrybieho chvosta, razom ju prevrhol aj s námorníkmi, čo boli v nej. Ak sa aj daktorí z nich zjavili na hladine a zistili, že sú iba poranení, ktože mohol vedieť, či ich zachráni nejaká iná loď?

—
Do člnov! — vykríkol Heurtaux, dávajúc znamenie poručíkovi, aby ho nasledoval.

Keď muži videli námorníkov v smrteľnom nebezpečenstve, hoci aj patrili k posádke Reptona, neváhali a ponáhľali sa im pomôcť.

Za niekoľko okamihov zbehli z vŕška, prebehli piesčitú pláž, odviazali člny a mocnými zábermi vesiel vyrazili zo zátoky.

Na mieste, kde veľryba ešte vždy zúrivo bila okolo seba, zostalo pod vodou deväť mužov a iba siedmi sa vynorili na morskú hladinu. Dvaja chýbali.

Veľryba zamierila k svojmu mláďaťu, ktoré unášal morský prúd, a potom zmizla v hlbinách lagúny.

Druhý dôstojník a poručík chceli niekoľkých Angličanov vtiahnuť do člna, keď zrazu veliteľ Reptona, čo medzitým priplával bližšie, zlostne zvolal:

—
 Preč!... Nikoho nepotrebujeme!... Preč!

Každému bolo jasné, že ak ľutuje smrť svojich dvoch mužov, ľutuje zároveň aj to, že im unikla taká vynikajúca korisť.

Heurtaux a Allotte sa vrátili na palubu, porozprávali kapitánovi a doktorovi, ako sa všetko odohralo.

Kapitán im ďakoval, že išli na pomoc člnu Reptona, a keď počul odpoveď jeho veliteľa, povedal:

— Vidíte, nemýlili sme sa... Boli to Angličania... a veru praví.

VI
Vancouver
Ostrov Vancouver pri západnom pobreží Severnej Ameriky je dlhý päťsto kilometrov, široký sto tridsať a rozprestiera sa medzi štyridsiatou ôsmou a päťdesiatou prvou rovnobežkou. Tvorí súčasť Britskej Kolumbie a svojou východnou hranicou susedí s Kanadou.

Pred niekoľkými storočiami založila Spoločnosť Hudsonovho zálivu stredisko priekupníkov na juhovýchodnom výbežku ostrova, blízko starého prístavu Cardoba. Vtedy už ostrov patril britskej vláde. No v roku 1789 sa ho zmocnili Španieli. Zakrátko však bol vrátený Anglicku na základe zmluvy uzavretej medzi španielskym dôstojníkom Quadrom a anglickým dôstojníkom Vancouverom, ktorého meno vystupuje ako jediné v modernej kartografii. Netrvalo dlho, a mestečko sa začalo meniť na mesto vďaka objaveniu zlatonosných žíl v povodí Frasera, jednej z ostrovných riek. Tak vznikla Victoria, ktorá sa stala oficiálnym hlavným mestom kanadskej provincie Britská Kolum​bia. Potom sa zakladali ďalšie mestá, ako napríklad Nanaimo, vzdialené dvadsaťštyri míľ od Victorie, nehovoriac o San Juane, ležiacom na južnom výbežku ostrova.

V čase, keď sa odohrával tento príbeh, Victoria nebola ani zďaleka taká rozvinutá ako dnes. Na Vancouvri nebola vybudovaná deväťdesiatšesťkilometrová železni​ca, spájajúca hlavné mesto s Nanaimom. Až o rok neskôr, v roku 1864, prenikla dovnútra ostrova výprava doktora Browa z Edinburghu, inžiniera Leecha a Frédérica Wympera.

Kapitán Bourcart mal vo Victorii uzavrieť výhodný obchod a obnoviť si zásoby, ktoré boli nevyhnutne potrebné pre novú výpravu za veľrybami. V tomto ohľade však nemusel mať nijaké obavy.

V skorých ranných hodinách opustil Svätý Enoch svoje kotvište v lagúne. Za pomoci odlivu preplával kanálom v Margarétinom zálive a pustil sa na šíre more.

Priaznivé vetry, ktoré fúkali z východu alebo z juhovýchodu, dovolili mu plávať

pozdĺž pobrežia vo vzdialenosti niekoľkých míľ od pretiahnutého Kalifornského polostrova.

Kapitán Bourcart neposlal hliadky do sťažňovia, lebo teraz im nešlo o to, aby ulovili nejakú veľrybu. Najdôležitejšie bolo doplávať na Vancouver, aby využili ponúkané vysoké ceny.

Napokon spozorovali iba tri alebo štyri veľryby, ale boli veľmi ďaleko a ťažko by ich boli prenasledovali na dosť rozbúrenom mori. Mužstvo sa s nimi mienilo stretnúť až na Kurilských ostrovoch alebo v Ochotskom mori. Počítali, že od prielivu Juana de Fuca, ktorý oddeľuje ostrov Vancouver od štátu Washingtonu na západnom pobreží Spojených štátov, delí ich asi tisíc štyristo míľ. Priemernou dennou rýchlosťou deväťdesiat míľ trvala by plavba iba štrnásť dní, pravda, s napnutými všetkými plachtami včítane závetroviek, zadných vrcholo​vých a stehových plachiet.

Na prvej výprave loď vlastne nikdy neopustilo šťastie. Asi v tretine cesty loď doplávala k San Diegu, veľkému mestu na juhu Kalifornie. O štyri dni neskôr minula San Francisco, obklopená mnohými loďami, smerujúcimi do tohto veľkého amerického prístavu.

— Možno je aj škoda, že nemôžeme predať v San Franciscu to, čo ideme predávať do Victorie, — povedal v ten deň kapitán Bourcart druhému dôstojníkovi.

—
Veru, — prikývol Heurtaux, — keď už to máme na ceste... Ale dohodnutá trasa je dohodnutá trasa. Ak máme začať loviť pri Kurilských ostrovoch, takto sa dostaneme veľmi ďaleko na sever.

— Máte pravdu, Heurtaux, no správy kapitána Iwinga sú veľmi presné... Podľa neho sa Svätý Enoch môže vo Victorii dať pohodlne do poriadku a doplniť si zásoby na niekoľko mesiacov.

Zdalo sa, že vietor sa trochu zmiernil a stočil sa na juh, ale čoskoro začal fúkať od mora. Rýchlosť Svätého Enocha sa teda trochu spomalila. To však na lodi nevyvolalo nijakú netrpezlivosť. Dokonca ani v najbližších štyridsiatich ôsmich hodinách, až napokon 3. júla ráno hliadka spozorovala Flatterský mys na začiatku prielivu Juana de Fuca.

Plavba teda trvala šestnásť dní — o dva dni dlhšie, ako ju odhadol kapitán Bourcart — a to loď ani nedosiahla priemernú rýchlosť deväťdesiat míľ za dvadsaťštyri hodín.

—
No čo, starký, — povedal majster Ollive majstrovi Cabidoulinovi, — už sme skoro v prístave, a ty neprestajne lamentuješ...

—
Ja? — začudoval sa debnár.

— Áno, ty!

— Veď som nič nepovedal...

— Nič... nič, ale to len naoko!

— Myslíš?

— Veru... počujem, ako sa ti všetko v hrudi búri! Hundreš si v duchu... Budem hundrať aj nahlas, keď sa mi zapáči! — odsekol Jean-Marie Cabidoulin.

Po zdravotných a colných formalitách Svätý Enoch šiel zakotviť k prístavnému mólu, kde sa mal vyložiť náklad.

Vo Victorii by sa mal zdržať najdlhšie dva týždne. Nemôže vyplávať skôr, než posádka čo-to na lodi poopravuje, a to ani na novú výpravu do severných oblastí Tichého oceána, ani späť do Európy.

Druhý dôstojník, obaja poručíci, majstri, všetci mali plné ruky práce a zvŕtali sa po celý deň. Museli vyložiť na breh tisíc sedemsto súdkov oleja. Kapitán Bourcart nespustil svojich ľudí z očí. Bál sa, že mu ujdú do končín vyhľadávaných zlatokopmi a drancovateľmi zlatých polí, na Vancouver a do karibských púští Britskej Kolumbie.

Práve v prístave Victoria dve lode, Chantenay z Nantes a Forward z Liverpoolu, dostali sa do veľkých ťažkostí, lebo ich opustil určitý počet námorníkov. Ale kapitán Bourcart veril svojim mužom, ako sa len dá ľuďom veriť... Či ich nedržala nádej, že dostanú časť zisku z tejto bohatej výpravy, z ktorej budú mať úžitok nielen oni, ale aj majitelia Svätého Enocha! Jednako však bol veľmi prísny a len v zriedkavých prípadoch povolil dakomu opustiť loď. Nesporne bolo lepšie dať námorníkom na lodi dvojitú dávku rumu, ako ich vidieť behať za sukňami a vymetať bary, kde by sa raz-dva boli dali do spolku so všelijakými povaľačmi. Kapitánovi Bourcartovi išlo predovšetkým o to, aby svoj tovar dostal na trh vo Victorii. Preto len čo sa vylodili, zašiel za pánom Williamom Hopom, jedným z hlavných obchodných sprostredkovateľov.

Doktor Filhiol práve nemal na starosti nijakého pacienta, a tak sa mohol do vôle prechádzať po meste a jeho okolí. Bol by azda prešiel aj celý ostrov, keby mu neboli chýbali dopravné prostriedky. Nebolo tam však nijakých ciest, iba chodníky

predierajúce sa hustými lesmi. Nakoniec bol teda nútený obmedziť okruh svojich výskumných ciest.
Vcelku sa mu mesto videlo zaujímavé, ako napokon všetky mestá na americkej pôde, ktoré prešli rýchlym vývojom a ktorým terén dovoľoval rozširovať sa do nekonečna. Bolo postavené s určitou pravidelnosťou, popretínané pravouhlými
ulicami, skryté v tieni krásnych stromov a okrem toho malo obrovský park. Veď ktoré americké mesto nemá aspoň jeden park? Pokiaľ ide o sladkú vodu, tou mesto zásobovala nádrž vzdialená štyri míle, ktorá sa napájala z najlepších prameňov na ostrove.

Prístav Victoria, chránený malou zátokou, má veľmi výhodnú polohu. V tomto bode sa spájajú prielivy Juana de Fuca a kráľovnej Charlotty. Môžu k nemu smerovať lode zo západu i severozápadu. Jeho námorný ruch, ktorý v budúcnosti ešte narastie, bude predstavovať celú čulú premávku v tejto oblasti. Treba dodať, že už v tom čase prístav ponúkal široké možnosti lodiam, čo museli byť opravené po dlhých, zväčša namáhavých plavbách. Bohato vybavený námorný arzenál, sklady na rozličné druhy tovaru, bazén na opravovanie lodných kýlov — to všetko tu na ne čakalo.

Kapitán Iwinga dal Bourcartovi skutočne veľmi presné informácie. Ceny veľrybieho oleja boli naozaj vysoké. Svätý Enoch prišiel v pravý čas, aby to využil. Veľký dopyt bol nielen na Vancouvri, ale aj v New Westminsteri, dôležitom meste Britskej Kolumbie pri prielive Georgia, severovýchodne od Victorie. Dve veľrybárske lode, americká Flower a nórska Fugg, predali už celý svoj úlovok a vrátili sa loviť do severných morí Tichého oceána, kam sa chystal aj Svätý Enoch.
Obchod medzi sprostredkovateľom Hopom a kapitánom Bourcartom sa teda rýchlo uzavrel. Svätý Enoch predal svoj náklad za takú cenu, ako ešte nikdy predtým a akú by nedostal na európskych trhoch. Išlo iba o to vyložiť súdky a dopraviť ich do skladu, kde ich mali odovzdať kupcovi. Keď sa kapitán Bourcart vrátil na loď, povedal druhému dôstojníkovi:

— Heurtaux, všetko sme predali a môžeme si len blahoželať, že sme poslúchli rady statočného kapitána Iwinga!
— Aj olej, aj kostice, pán Bourcart?

— Olej aj kostice sme predali jednej kolumbijskej spoločnosti z New Westminsteru.

— Takže naši chlapi sa môžu dať do roboty?

— Už dnes. A počítam, že loď bude schopná odplávať najneskôr o mesiac, hneď ako ju opravíme.

— Všetci na svoje miesta! - zavelil druhý dôstojník, od ktorého prebral rozkaz majster Ollive.

Vyložiť tisíc sedemsto súdkov, to je práca aspoň na týždeň, aj keby sa námorníci činili a prácu si rozdelili. Postavili zdvíhacie zariadenia nad palubné príklopy a polovica mužov zostúpila do podpalubia, kým druhá polovica pracovala hore. Môžete si byť istí, že robili s chuťou a usilovnosťou, ktorá povzbudila aj prístavných robotníkov.

Ak bol dakto najpracovitejší, tak určite Jean-Marie Cabidoulin. Nedovolil od​niesť ani jeden súdok, aby ho neskontroloval, nepresvedčil sa, či je skutočne plný ¡1 či nebudú nejaké ťažkosti. Vytrvalo stál pri móle a kladivom udieral na každý súdok. Pokiaľ šlo o olej, nemali sa čoho báť, bol skutočne vynikajúcej kvality. Slovom, vykladanie prebehlo čo najsvedomitejšie a práca trvala celý týždeň. Ale práca majstra Cabidoulina sa neskončila vyložením nákladu. Bolo treba nahradiť plné súdky rovnakým počtom prázdnych súdkov, lebo mali pred sebou novú výpravu. Kapitán Bourcart objavil vo Victorii sklad, kde si zadovážil potrebné množstvo súdkov. Pravda, museli ich opraviť, dať do poriadku. Bola to veľká robota, na ktorú im nestačil vymedzený počet dní, a ak si debnár doteraz iba hundral v duchu alebo nahlas, odteraz hlasno nadával, kým kladivá kováča Thomasa a tesára Féruta neprestajne búchali na steny súdkov. Keď vyložili posledný súdok, začali dôkladne umývať podpalubie a boky lode. Svätého Enocha odviazali od móla a odtiahli do bazénu, kde ho mali opraviť. Bolo treba prezrieť vonkajšok trupu, zistiť, či sa nepoškodila časť ponorená pod vodou. Túto prehliadku vykonali druhý dôstojník a loďmajster - kapitán Bourcart sa v tomto ohľade spoliehal na ich skúsenosť.

Nezistili nijaké vážne poškodenia, vyskytlo sa iba dakoľko opráv; bolo treba nahradiť dva alebo tri kusy medeného plechu na obšívke lode ako aj niekoľko dubových klinov, museli pozapchávať kúdeľou špáry na kostre lode a švíky medzi kusmi plechu, hornú časť lode natrieť farbou. Pracovali bez prestávky, takže zastávka na Vancouvri nemala trvať

dlhšie, ako predpokladali. Kapitán Bourcart, pochopiteľne, dával najavo spokojnosť a doktor Filhiol mu opakoval:

— Máte šťastie, kapitán... naozaj veľké šťastie! Len aby nám ešte chvíľu vydržalo...

— Vydrží, pán Filhiol. A viete, čo urobíme? Prezraďte mi to.

— O dva mesiace, keď sa vrátime z druhej výpravy do Victorie, predáme ďalší náklad za rovnako vysoké ceny. Pravda, ak veľryby pri Kurilských ostrovoch a v Ochotskom mori nebudú pridivé...

— Akože, pán kapitán! Azda by našli lepšiu príležitosť predať svoj olej za výhodnejšie ceny?— Nie, nemyslím, — zasmial sa kapitán.

Povedali sme, že doktor Filhiol nemohol podnikať výlety mimo mesta tak ďaleko, ako by si to bol želal. Neďaleko pobrežia stretol zavše niekoľko domorodcov. Neboli to akurát najkrajší predstavitelia tých Indiánov, z ktorých ešte žijú pozoruhodní jedinci na Ďalekom západe. Nie: títo boli primitívni, ťažkopádni, s nepeknými tvárami a neforemnými hlavami, s úzkymi očami a širokými perami, s veľkými nosmi, ktorých nozdry boli prepichnuté kovovými krúžkami alebo drievkami. A akoby sa im málil tento prirodzený nedostatok krásy, pri obradoch a rozličných sviatkoch mali vo zvyku zakrývať si tvár ešte mrzkejšími drevenými maskami, ktoré sa hrozne vyškierali...

V tejto časti ostrova a vo vnútri rozprestierali sa nádherné lesy, oplývajúce borovicami a najmä cyprusmi. Ľahko si tu nabrali zásoby pre Svätého Enocha. Stačilo narúbať drevo a dopraviť ho na loď. Aj zveri tam bolo nadostač. Heurtaux s poručíkom Allottom zabili niekoľko párov danielov, z ktorých kuchár pripravil lahôdky pre dôstojníkov aj mužstvo. V tamojších lesoch sa preháňalo veľa vlkov, líšok, hranostajov, ktoré boli veľmi rýchle a ťažko sa dali chytiť, ale boli veľmi vyhľadávané pre ich vzácnu kožušinu. Po stromoch skákalo mnoho veveričiek s huňatými chvostmi.

Najdlhší výlet priviedol doktora Filhiola až do Nanaima. Dostal sa ta člnom, čo premával medzi Victoriou a týmto prekvitajúcim mestečkom, ktorého prístav poskytoval lodiam výborné kotvištia.

Obchod v Nanaime bol z roka na rok čulejší. Tamojšie uhlie vynikajúcej kvality sa vyvážalo do San Francisca, do všetkých prístavov na západnom pobreží Tichého oceána, ba až do Číny a na Sandwichove ostrovy. Bohaté náleziská využívala Spoločnosť Hudsonovho zálivu.

Uhlie - vzácnejšie nad zlato - je veľké, ba možno povedať priam nevyčerpateľné bohatstvo tohto ostrova. Niet pochýb, že mnohé zásoby neboli ešte objavené. Pokiaľ však ide o tie pri Nanaime, sú pomerne ľahko dostupné a zabezpečujú mestu skutočný blahobyt.

Ba čo viac, za získanie zlata z tejto oblasti sa platí draho, podľa tvrdenia baníkov, kto chce mať dolár, musí zaň vydať dva.

Keď sa doktor Filhiol vrátil z výletu, trup Svätého Enocha žiaril novým náterom až po biely pás po obvode lode. Čo-to sa opravilo na plachtách a lodnom výstroji alebo aj na pirogách, ktoré boli viac ráz poškodené mocnými údermi veľrybích chvostov. Potom už loď mohla zakotviť v prístave. Dátum odchodu bol určený na 19. júla.

Dva dni predtým vplávala do zátoky pri Victorii americká plachetnica a zakotvila asi sto metrov od Svätého Enocha. Bol to Iwing, ktorý sa vrátil z Margarétinho zálivu. Všetci sa pamätali na dobré vzťahy, čo nadviazal jeho kapitán s kapitánom Hourcartom a čo boli nemenej srdečné medzi dôstojníkmi ako aj námorníkmi. Len čo Iwing spustil kotvu, kapitán Forth navštívil Svätého Enocha, kde ho nadšene privítali, plní vďačnosti za dobré rady, ktoré im tak výborne poslúžili. Kapitán Bourcart, ktorého blažilo, keď mohol byť úslužný, chcel ho zadržať na večeru. Bol čas sadnúť si za stôl a kapitán Forth ochotne prijal pozvanie, ktoré chcel opätovať na druhý deň na palube Iwinga.
V jedálni, kde sa zišli kapitán Bourcart, Heurtaux, obaja poručíci, doktor Filhiol a americký kapitán, rozprúdil sa živý rozhovor. Krútil sa najmä okolo príhod, čo zažili obe lode pri plavbe z Margarétinho zálivu na Vancouver. Kapitán Bourcart porozprával, za akých výhodných podmienok predal svoj náklad, a potom sa opýtal veliteľa Iwinga, či bol v zálive po odchode Svätého Enocha dobrý rybolov.

- Nie, — odpovedal kapitán Forth, — iba taký priemerný, a pokiaľ ide o mňa, naplnil som len štvrtinu súdkov. Ešte nikdy tam nebolo tak málo veľrýb...

Možno sa to dá vysvetliť tým, že v tomto ročnom období mláďatá už nepotrebujú matky a jedny i druhé opúšťajú záliv a plávajú na šíry oceán,

—
poznamenal Heurtaux.

—
Máte nepochybne pravdu, — odpovedal Forth. — Ale hoci som často lovil v tomto zálive, nespomínam si, že by som ho bol dakedy koncom júna videl taký prázdny... Prešli celé dni, a nebolo dôvodu spustiť člny na vodu, i keď počasie bolo priaznivé a more dosť pokojné. Mali ste šťastie, pán Bourcart, že ste najprv lovili v okolí Nového Zélandu. V Margarétinom zálive by ste nenaplnili všetky súdky...

—
Áno, bolo to naozaj šťastie, — povedal kapitán Bourcart, — tým viac, že sme videli len stredne veľké veľryby...

—
A my len malé, — odvetil Forth. - Ulovili sme také, z ktorých bolo iba tridsať súdkov oleja!

—
Povedzte, kapitán, — spýtal sa kapitán Bourcart, — chcete ho predať na trhu vo Victorii?

—
Prirodzene, pravda, ak sú ceny ešte vždy také výhodné...

—
To sú... no a zlá situácia v Margarétinom zálive určite nebude mať za následok ich pokles. Navyše, ešte nemožno očakávať nijakú loď z Kurilských ostrovov, z Ochotského mora alebo z Beringovho prielivu.

—
To je pravda, — povedal Heurtaux, — rybolov sa skončí až o osem týždňov.

—
Pevne dúfame, že aj my sa na ňom zúčastníme! - vyhlásil Romain Allotte.

—
Ale, kapitán Forth, - ozval sa poručík Coquebert, - mali iné veľrybárske člny v Margarétinom zálive väčšie šťastie ako vy?

—
Nie veľmi, — priznal kapitán Forth. — Keď vyplával Iwing, väčšina z nich sa chystala na šíre more.

—
Nesmerovali k severovýchodnému pobrežiu Ázie? — spýtal sa Heurtaux.

—
Myslím, že áno.

—
Fíha, tam bude tlačenica! — zvolal poručík Coquebert.

—
Tým lepšie! — skočil mu do reči Romain Allotte. — Je také vzrušujúce, keď sa za jednou veľrybou ženú dve-tri lode, keď ju prenasledujete, len-len že nezlomíte veslá! A aká česť pre pirogu, čo ju dostane prvá...

—
Upokojte sa, milý poručík, upokojte sa! — prerušil ho kapitán Bourcart.

— Ešte nevidíme nijakú veľrybu.

—
Vy ste sa vari rozhodli podniknúť ešte druhú výpravu? — spýtal sa kapitán Forth.

—
Prirodzene.

—
A kedy odplávate?

—
Pozajtra.

— Tak skoro?

—
Svätý Enoch je pripravený zdvihnúť kotvy.

—
Som rád, že sme prišli včas a zasa vás vidíme, kapitán, - povedal kapitán Forth,

— a že si môžeme opäť stisnúť ruku.

—
A my sa tešíme, že sme mali možnosť utvrdiť náš priateľský zväzok, - odvetil kapitán Bourcart. — Veľmi by nás mrzelo, keby Iwing bol prišiel do tejto zátoky vo chvíli, keď budeme odchádzať.

Potom kapitán Bourcart a jeho dôstojníci zaželali kapitánovi Forthovi veľa zdravia.

—
Aj keby sme sa vo Victorii neboli videli, — povedal Heurtaux, — možno by sa nakoniec Svätý Enoch a stretli na ďalšej výprave ku Kurilským ostrovom.

—
Nezamýšľate skúsiť šťastie na severe Tichého oceána, kapitán? — spýtal sa kapitán Bourcart.

—
To nemôžem, páni, — odpovedal Forth, — Iwing by prišiel na tie loviská oneskorene. O dva mesiace sa zjavia v Beringovom prielive ako aj v Ochotskom mori prvé ľady, a ja sa teraz hneď nemôžem vydať na more. Opravy našej lode si vyžiadajú tri—štyri týždne.

-
Je nám to úprimne ľúto, pán Forth, — povedal kapitán Bourcart. — Ale chcem sa vrátiť k veci, ktorej ste sa dotkli a ktorá si vyžaduje vysvetlenie.

—
O čo ide, kapitán?

-
Povedali ste, že na konci vášho pobytu v Margarétinom zálive ste si všimli, ako je tam málo veľrýb, a že sa akosi zvláštne ponáhľali na otvorené more?

-
Áno, tak je, — odpovedal kapitán Forth, — a unikali celkom nezvyčajne... Myslím, že nebudem preháňať, keď poviem, že veľryby sa báli dajakého zvláštneho nebezpečenstva, že sa dali viesť akýmsi pocitom strachu, akoby sa ich zmocnila panika. Vyhadzovali sa nad hladinu mora a nariekali tak, ako som ich doteraz nikdy nepočul...

—
To je naozaj čudné, — poznamenal Heurtaux, — a neviete náhodou, čomu by sa to dalo pripísať?

—
Veru neviem, páni... — odpovedal Forth, — ibaže by išlo o nejakého strašného netvora...

—
Ech, kapitán, — zasmial sa poručík Coquebert, — keby vás počul náš debnár, majster Cabidoulin, zvolal by: „Bol to iste veľký morský had!"

—
Namojdušu nevieme, či to bol had alebo čosi iné, čo ich vyplašilo, — povedal Forth, — ale veľryby sa hnali ako divé...

—
A nemohli ste im zahradiť cestu v Margarétinom zálive a uloviť zopár tuctov?

—
spýtal sa Romain Allotte.

—
Priznám sa, že na to nikto nepomyslel, — odpovedal Forth. — Naše pirogy by sa z toho neboli dostali bez vážneho poškodenia a možno by tam boli zostali niekoľkí muži... Opakujem, že sa tam dialo čosi zvláštne.

—
Ozaj, čo sa stalo s anglickým Reptonom? — spýtal sa kapitán Bourcart. — Mali úspešnejší lov ako ostatné lode?

—
Nie... aspoň pokiaľ viem.

—
Myslíte si, že ostal v Margarétinom zálive?

—
Keď Iwing vyplával, práve sa chystal na odchod.

—
A kam?

—
Podľa toho, čo sa hovorilo, mali ďalej loviť v severozápadnom Pacifiku.

—
Teda ich môžeme stretnúť! — zvolal Heurtaux.

Zotmelo sa a kapitán Forth sa vrátil na svoju loď, kde na druhý deň privítal kapitána Bourcarta a jeho dôstojníkov. Zhovárali sa o udalostiach, dejiskom ktorých bol Margarétin záliv. Obaja kapitáni sa potom lúčili s nádejou, že Svätý Enoch a Iwing sa ešte dakedy stretnú na niektorom lovisku.

VII
Druhá výprava
Kapitán Bourcart vyplával 19. júla ráno. Trvalo dosť dlho, kým sa dostal von zo zátoky. Prekážal mu vietor fúkajúci z juhovýchodu. No len čo Svätý Enoch minul posledné výbežky ostrova Vancouver a ocitol sa niekoľko míľ od pobrežia, vietor sa mu stal dobrým pomocníkom.

Loď sa nevracala prielivom Juana de Fuca, ktorým priplávala do prístavu. Zamierila na sever cez prieliv kráľovnej Charlotty a Georgiu. O dva dni, keď oboplávala severné pobrežie ostrova, smerovala na západ a pred večerom sa jej stratila zem z dohľadu.

Vzdialenosť medzi Vancouvrom a Kurilskými ostrovmi sa odhaduje asi na tisíc tristo míľ. V priaznivých podmienkach ju plachetnica môže pohodlne prekonať za päť týždňov a kapitán Bourcart rátal s tým, že ak ho neopustí šťastie, nebude na to potrebovať viac času.

Je isté, že loď sa vydala na cestu za vynikajúcich podmienok. Rezký vietor sa ustálil a vlniace sa more umožnilo Svätému Enochovi rozvinúť všetky plachty. S plachtovými lanami na ľavom boku si udržiaval západo-severo-západný smer. Ak aj bola táto trasa o niečo dlhšia, aspoň sa vyhla prúdu Tichého oceána, ktorý sa stáčal na východ a uberal sa popri Aleutských ostrovoch. Plavba prebiehala vcelku hladko. Iba z času na čas uvoľnili alebo napäli plachtové laná. Aj mužstvo bolo odpočinuté a svieže pred namáhavou výpravou, čo ich čakala v Ochotskom mori.

Jean-Marie Cabidoulin bol najzamestnanejším mužom na palube. Mal na starosti konečné usporiadanie súdkov, rozmiestnenie prístrojov, otvory a vedrá na zlievanie oleja do súdkov v podpalubí. Ak by sa vyskytla príležitosť uloviť nejakú veľrybu ešte pred príchodom Svätého Enocha k sibírskemu pobrežiu, kapitán Bourcart by si ju nedal ujsť.

—
Práve to by bolo naším šťastím, pán Filhiol, — povedal raz kapitán doktorovi.

—
Ročná doba pokročila a náš lov v Ochotskom mori nesmie trvať dlhšie ako niekoľko týždňov. Ľady nepočkajú, a keď sa začnú tvoriť, poriadne nám sťažia plavbu.

—
Veď preto ma zaráža, — poznamenal doktor Filhiol, — že lovci veľrýb, ktorí vždy zápasia s nedostatkom času, ešte stále používajú také zastarané lode... Prečo nepoužívajú parníky alebo člny poháňané parou, ale najmä dokonalejšie nástroje na lovenie veľrýb? Ich výpravy by boli oveľa výnosnejšie.

—
Máte pravdu, pán Filhiol, nepochybujte, že k tomu raz dôjde. Ak ešte vždy ostávame verní našim starým spôsobom, do konca druhej polovice tohto storočia ľudia podľahnú pokroku, čo sa všade uplatňuje!

—
Verím vám, pán kapitán, a loviť sa bude modernejšími prostriedkami. Alebo začnú chovať veľryby v akýchsi rezerváciách, keďže budú vzácne...

—
Vo veľrybích rezerváciách? — začudoval sa kapitán.

—
Veď iba žartujem, — povedal doktor Filhiol, — hoci jeden môj priateľ mal takúto myšlienku...

—
Je to vôbec možné?

—
Ale áno... veľryby sa dajú držať v rezervácii ako povedzme kravy na paši. S ich výživou by neboli nijaké starosti a ich mlieko by bolo lacné.

—
Ich mlieko, doktor?

—
Áno, vyrovná sa kravskému, ako sa zdá, — odpovedal Filhiol.

—
Nuž... ale ako by ich dojili?

—
Veď práve s tým si môj priateľ nevedel poradiť... Preto aj ustúpil od svojho veľkolepého plánu.

—
Múdro spravil, — odvetil kapitán Bourcart a srdečne sa zasmial. — Ale vráťme sa k našej lodi. Povedal som vám, že sa nebudeme môcť zdržať v severnom Pacifiku a že budeme nútení vrátiť sa začiatkom októbra.

—
Kde Svätý Enoch prezimuje, keď sa vráti z Ochotského mora? — spýtal sa doktor Filhiol.

—
To práve ešte neviem.

—
Neviete, pán kapitán?

—
Veru nie... bude to závisieť od okolností, milý doktor. Pripraviť si vopred plán, to by znamenalo riskovať sklamania.

—
Ešte ste nelovili v okolí Beringovho prielivu?

—
'Ale áno... ibaže som tam stretol viac tuleňov ako veľrýb... Napokon, zima v Arktickom oceáne prichádza veľmi skoro a od prvých septembrových týždňov tam plavbu sťažujú ľadové kryhy. Preto vonkoncom nepomýšľam na to, že by sme tohto roku preplávali šesťdesiaty stupeň severnej šírky.

—
Rozumiem, pán kapitán. Za predpokladu, že by bol úlovok v Ochotskom mori bohatý, Svätý Enoch by sa vrátil do Európy?

—
Nie, pán doktor, — namietol kapitán, — podľa mňa by bolo lepšie, keby sme predali olej na Vancouvri, keď tam ponúkajú vysoké ceny.

—
A tam by ste strávili zimu?

—
Pravdepodobne áno, tak by som bol už začiatkom budúcej sezóny na loviskách.

—
Ale myslím, — povedal doktor Filhiol, — že treba počítať so všetkým. Ak nebude lov v Ochotskom mori úspešný, chceli by ste tam napriek tomu vyčkať teplé jarné mesiace?

—
Nie... hoci zimu by sme mohli prečkať aj v Nikolajeve či v Ochotsku... V takomto prípade by som sa však radšej vrátil na americké pobrežie alebo na Nový Zéland.

—
Teda, pán kapitán, nech bude hocako, nemôžeme rátať s tým, že by sme sa tohto roku vrátili do Európy?

—
Veru nie, milý doktor, a nemusí vás to prekvapovať. Len málokedy naše výpravy trvajú menej ako štyridsať—päťdesiat mesiacov... Moji chlapci už vedia, čo ich čaká...

—
Verte, pán kapitán, — odpovedal doktor Filhiol, — že sa mi to vôbec nevidí dlho a nech by plavba trvala hocikoľko, nikdy nebudem ľutovať, že som nastúpil na palubu Svätého Enocha!
Rozumie sa, že od prvých dní plavby zaujali hliadky svoje miesta a pozorne . sledovali more. Dva razy dopoludnia a dva razy popoludní vyšplhal sa poručík Allotte na plošinku brámového nástavca a dlho pozoroval morskú hladinu. Zavše sa zjavili nad vodou gejzíry oznamujúce prítomnosť veľrýb, ale boli vždy priďaleko, aby kapitán Bourcart čo i len pomyslel na to poslať tam pirogy. Polovica cesty prešla bez zvláštnej udalosti a po sedemnástich dňoch plavby, 5. augusta okolo desiatej predpoludním, kapitán Bourcart spoznal v diaľke Aleutské ostrovy.

Toto súostrovie, patriace dnes k Severnej Amerike, tvorilo v tom čase súčasť cárskeho Ruska, čo vlastnilo celú rozľahlú oblasť Aljašky, ktorej sú Aleuty v skutočnosti prirodzeným pokračovaním.

Táto dlhá reťaz, vinúca sa takmer cez desať zemepisných stupňov, má päťdesiatjeden ostrovčekov a delí sa na tri skupiny: vlastné Aleuty, Andrianof a Lisii. Žije tam niekoľko tisíc obyvateľov, sústredených na najdôležitejších

ostrovoch súostrovia, zapodievajú sa lovom zveri, rybárstvom a obchodovaním so vzácnymi kožušinami.

Práve polohu jedného z najväčších, Umanaku, zaznamenal Svätý Enoch päť míľ na sever: dominoval nad ním vulkán, vysoký deväťtisíc stôp, ktorý bol práve v plnej činnosti. Kapitán Bourcart rozhodol, že sa budú držať obďaleč, lebo sa bál, že pri západnom vetre by sa mohli potýkať s rozbúreným morom. Skupina Aleutských ostrovov uzatvára na juhu Beringovo more, ktoré na východe ohraničuje Amerika a pobrežie Aljašky a na západe Ázia a brehy Kamčatky. Toto súostrovie je zvláštne tým, že tvorí oblúk smerujúci do otvoreného mora — podobnú zvláštnosť ponúkajú svojím rovnomerným usporia​daním Kurilské ostrovy, Filipíny a súostrovie Japonského cisárstva. Pri tejto plavbe mohol doktor Filhiol pozorovať rozmanitý povrch súostrovia s vyčnievajúcimi sopečnými vrchmi, ktorých úpätia obmývané morom sú mimoriadne nebezpečné, najmä ak panuje zlé počasie.

Plaviac sa popri tomto oblúku vytvorenom ostrovčekmi vyhol sa Svätý Enoch morským protiprúdom. Poháňaný ustáleným severným vetrom mal čoskoro preplávať cez jedno z ramien Kurošia, čo sa tesne pri Kurilských ostrovoch stáča šikmo na severovýchod k Beringovmu prielivu.

Len čo Svätý Enoch minul posledný z Aleutských ostrovov, ovial ho severový​chodný vietor. Bola to veľmi vítaná okolnosť pre loď, čo práve smerovala na juhozápad ku Kurilským ostrovom. Keď sa preplavila popri tejto skupine, kapitán Bourcart dúfal, že dosiahnu výbežok Kamčatky za necelých štrnásť dní. Ale keď boli uprostred Beringovho mora, strhla sa taká strašná víchrica, ktorej by nebola odolala slabšia a menej šikovne vedená loď. Mohli hľadať útočište v niektorej tichej zátoke pri Aleutských ostrovoch, ale odradila ich od toho opatrnosť, keďže kotvy by sa nemali na čom zachytiť a loď by sa rozbila na útesoch.

Búrka sprevádzaná bleskami, krúpami a lejakom trvala celé dva dni. Prvú noc loď ako-tak prežila, ale keď hukot vetra silnel, stiahli čo najviac plachiet — a nechali iba prednú a hlavnú košovú plachtu, aj to čo najväčšmi skasané. Pri tejto strašnej búrke doktor Filhiol mohol obdivovať kapitánovu chladnokrvnosť, odvahu dôstojníkov, šikovnosť a oddanosť celého mužstva. Majster Ollive si zaslúžil najväčšiu pochvalu za svoju pohotovosť a obratnosť, s akou viedol loď. Len-len že sa neroztrieskali člny na pravej strane, hoci ich zatiahli až do stredu paluby, keď sa loď naklonila natoľko, že sa voda vovalila cez palubné odtoky. Je pochopiteľné, že v takých podmienkach Svätý Enoch nemohol udržať vytýčený smer. Musel sa dať unášať zadným vetrom, a to celý poldeň so stiahnutými plachtami. Bolo to veľmi nebezpečné, lebo loď mohlo pritom pohltiť more. Keď sa hnala opreteky s vetrom a kormidlo nefungovalo, bolo ťažké zabrániť tomu, aby ju nehádzalo z boka na bok. Najväčšie obavy vzbudzovali vysoké vlny, čo sa valili nie spredu, kde sa im dalo čeliť, ale zozadu, odkiaľ nebola loď proti nim chránená.

Niekoľko ráz sa cez palubu prehnal príval vody. Posádka už chcela preraziť zábradlie, aby umožnila vode odtekať, ale našťastie ju stačili brať odtoky a pevne vsadené palubné príklopy odolali. Konečne muži pri kormidle pod dohľadom majstra Olliva mohli udržať západný smer.

Svätý Enoch napokon vyviazol z búrky bez vážnych škôd. Kapitán Bourcart len ľutoval, že prišli o búrkovú plachtu, ktorú sa pokúšali vzadu napnúť a z ktorej za chvíľu ostali iba zdrapy, plieskajúce ako bič v zúrivých náporoch vetra. Práve po tomto márnom pokuse udržať smer kapitán rozhodol, že sa dajú unášať zadným vetrom.

Búrka sa postupne utíšila v noci z 10. na 11. augusta. Pred východom slnka mohol majster Ollive nastaviť náležité plachty. Obávali sa však toho, že sa neustáli západný vietor, a Svätý Enoch bol ešte takmer osemsto míľ od ázijskej pevniny. Musel by teda zápasiť s vetrom, a to by ho značne zdržalo. Na druhej strane križovať by znamenalo riskovať, že ich strhne silný prúd Kurošio, zavlečie loď na severovýchod, čo by možno ohrozilo výpravu na Ochotské more. To kapitána Bourcarta veľmi trápilo. Ale dôveroval pevnosti svojej lode ako aj schopnostiam svojich dôstojníkov a námorníkov, a tak sa bál už len toho, že dôjde k náhlej zmene vetra, ktorá by oneskorila ich príchod na Kurilské ostrovy.

—
Azda nás opustilo šťastie? Potvrdzujú sa Cabidoulinove chmúrne predpovede?

—
spytoval sa.

—
Ten ani nevie, čo hovorí, — odpovedal majster Ollive, — radšej by si mal zahryznúť do jazyka! Ale jemu to vždy vyrazí z úst ako veľrybe gejzír!... Ibaže on vždy pení od zúrivosti!

A namojdušu, loďmajster bol veľmi spokojný so svojou odpoveďou. Ale oneskorenie, čo aj len dvojtýždňové, mohlo byť veľmi nebezpečné. Začiatkom septembra sa totiž v Ochotskom mori tvoria prvé kryhy a veľrybári sa ta vracajú až koncom zimy.

No keď prešla búrka, rýchlo sa zabudlo na to, že Svätý Enoch bol vlastne dva či tri razy na pokraji záhuby. A Jean-Marie Cabidoulin sa stal predmetom ešte častejších žartov.

—
Vidíš, starký, — povedal mu majster Ollive, — dostal si nás do peknej kaše! Keď sa nám nevydarí lov, bude to aj tvoja chyba!

—
Nemali ste ma vyduriť z mojej dielne na ulici de Tournettes a vziať ma na palubu Svätého Enocha, — odpovedal debnár.

—Netáraj, Cabidoulin, netáraj! Keby som bol kapitánom Bourcartom, viem, čo by som urobil...

—
No čo?

—
Priviazal by som ti na každú nohu guľu a hodil by som ťa cez palubu!

—
Možno by to bolo pre mňa najlepšie! — odvetil Jean-Marie Cabidoulin vážnym hlasom.

—Ký čert ťa sem priniesol! — skríkol majster Ollive, — ešte vám bude aj dôležitý...

—
Veď to aj je dôležitá vec... uvidíš, ako napokon dopadneme...

—
Tak dobre, ako sme začali, starký... pravda s podmienkou, že ťa vyložíme na šírom mori!

Napokon, či už budúcnosť dá alebo nedá za pravdu Jean-Marie Cabidoulinovi, pravdou bolo, že počas plavby medzi Vancouvrom a Kurilskými ostrovmi posádka nemala príležitosť rozkúriť pod kotlom na roztápanie tuku, hoci hliadky si išli oči vyočiť. Veľryby bolo vidieť iba v mimoriadne zriedkavých prípadoch a aj to veľmi ďaleko, i keď v tomto ročnom období najradšej vyhľadávali vody Beringovho mora, najmä obrovské arktické druhy, merajúce niekedy od tridsať do päťdesiat metrov. Čo spôsobilo, že ich bolo tentoraz tak málo? Ani kapitán Bourcart ani Heurtaux si to nevedeli nijako vysvetliť. Bolo to azda preto, že tieto zvieratá veľmi prenasledovali v arktických moriach, a tak sa šli uchýliť až do antarktických vôd, ako sa to malo stať neskôr?

—
To nič! — zvolal veselo poručík Allotte. — Čo nenalovíme pri Kurilách, nájdeme inde! Uvidíte, že veľryby sú v Ochotskom mori a ich tukom naplníme všetky súdky!

Nebolo isté, či sa naozaj uskutočnia fantastické predpovede poručíka, lebo ani raz nemali príležitosť spustiť pirogy na vodu. Treba aj poznamenať, že v tých končinách nebolo vidieť nijakú loď, i keď v auguste ich zvyčajne veľrybárske člny neopúšťali. Konečne, možno už lovia v Ochotskom mori, kde sa to hmýri veľrybami, ako povedal poručík Allotte.

A ktovie, či medzi nimi nevidieť aj Repton, ktorý podľa správ kapitána Fortha odplával z Margarétinho zálivu do severozápadnej oblasti Tichého oceána?—
Nech si len lovia! — povedali si námorníci, — ak aj ich výprava bola úspešná, azda len nevychytali všetky veľryby, ale zopár ich nechali pre Svätého Enocha! Chvalabohu strach, že sa zmení vietor, nebol namieste. Za jeden deň sa utíšil u znova sa stočil na juhovýchod. Prešlo niekoľko dní. Na rahnách lode odpočívalo morské vtáctvo, čo sa v stotisícových kŕdľoch osmelilo až na šíre more. Loď poháňaná vetrom, plachtové laná naľavo, plávala priemernou rýchlosťou desať-jedenásť uzlov. Cesta sa šťastne schyľovala ku koncu, takže kapitán Bourcart sa nemal na čo sťažovať.

21. augusta za jasného počasia na základe dvoch pozorovaní — o desiatej hodine a napoludnie — určili polohu lode: nachádzala sa na sto šesťdesiatom piatom stupni tridsiatej siedmej minúte zemepisnej dĺžky a štyridsiatom deviatom stupni trinástej minúte zemepisnej šírky.

O jednej hodine sa kapitán a dôstojníci zhromaždili na zadnej nástavbe. Svätý Enoch, naklonený na pravý bok, zanechával za sebou rovnú brázdu a rýchlo napredoval.

Zrazu druhý dôstojník vraví:

—
Čo je to tam?

Všetky pohľady sa upreli dopredu, kde sa zvláštne vlnil dlhý tmavosivý pás. Tento pás, ktorý pozorovali cez ďalekohľad, mohol mať asi dvesto—tristo stôp.

—
Pozrite sa, nie je to náhodou veľký morský had majstra Cabidoulina?

—
zažartoval si poručík Allotte.

A práve vtedy debnár mlčky pozeral tým smerom z prednej nástavby, rukou si zacláňajúc oči.

Doktor Filhiol vyliezol na zadnú palubnú nástavbu a kapitán Bourcart mu povedal, podávajúc mu ďalekohľad.

—
Pozrite sa... prosím vás...

—
Vyzerá to ako piesčina, nad ktorou poletujú kŕdle vtákov... — oznámil doktor Filhiol po niekoľkých minútach sústredeného pozorovania.

—
Na tomto mieste som nikdy nevidel nijakú piesčinu, — povedal kapitán Bourcart.

—
Som si istý, že ten pás pláva, — dodal poručík Coquebert.
Päť či šesť námorníkov obkolesilo debnára, ktorý síce mlčal, ale zato otváral oči dokorán.

Napokon mu loďmajster hovorí:

—
Tak čo, starký, je to on?

Namiesto odpovede Jean-Marie Cabidoulin pokrčil plecami, akoby chcel naznačiť, že je to možné.

Obluda — ak to bola obluda, či had — ak to bol had, vlnil sa na hladine asi tri míle po vetre, teda pred Svätým Enochom. Jej obrovskú hlavu — ak to bola hlava

—
pokrývala akási hustá hriva, akú nórske alebo iné legendy vždy pripisovali krakenom, hlavonožcom a všelijakým odrodám morských potvor.

Nijaká veľryba, ani z tých najmocnejších, nemohla by sa akiste ubrániť útokom takéhoto morského obra. A vlastne nevysvetľuje jeho prítomnosť útek veľrýb z tejto oblasti Tichého oceána? Ktovie, či by sa päťsto alebo šesťstotonová loď vymanila zo zovretia tohto strašného zvera! Vtom námorníci takmer jednohlasne zvolali:

—
Morský had... morský had!

Všetky pohľady uprene sledovali údajnú obludu.

—
Pán kapitán, nezaujíma vás, či by z tohto zvieraťa bolo toľko tuku ako z veľryby? — opýtal sa poručík Allotte. — Som si istý, že keby sa nám ho podarilo dostať, mali by sme aspoň dvesto päťdesiat súdkov tuku.

Od chvíle, keď spozorovali zviera, priblížil ho morský prúd nepochybne

0
polovicu míle. Teraz už jasnejšie rozoznali jeho článkované telo, napredujúce vlnivým pohybom, ako aj kľukatý chvost, ktorý sa sem-tam vztýčil dohora,

1
strašnú hlavu s hustou hrivou, z ktorej nevystrekoval nijaký prúd vzduchu či vodnej pary.

Na opakovanú žiadosť poručíka, aby spustili pirogy na more, kapitán Bourcart ešte vždy nereagoval.

Keď sa však k nemu pridali Heurtaux a Coquebert, kapitán po určitom váhaní,

ktoré bolo dosť prirodzené, rozkázal spustiť dve pirogy, ale nie preto, aby

zaútočili na obludu, lež preto, aby ju mohli pozorovať z menšej vzdialenosti, lebo

Svätý Enoch by sa k nej nemohol priblížiť bez veľkého rizika.

Keď debnár videl, že muži odväzujú člny, pristúpil ku kapitánovi a prestrašene

povedal:

—
Kapitán... kapitán Bourcart... azda nechcete...

—Prečo nie, majster Cabidoulin, chcem už raz konečne vedieť, na čom som.

—Myslíte, že je to rozumné?

—Určite áno, treba konať!

—
Choď s nimi! — podpichol debnára majster Ollive.

Debnár však bez odpovede zamieril k prednej nástavbe. Tak často sa mu posmievali pre „jeho morského hada", že by mu vari ani neprekážalo, keby sa s ním stretol, čo by konečne potvrdilo jeho slová.

V obidvoch člnoch boli pri veslách štyria námorníci : v jednom bol poručík Allotte

a harpunár Ducrest, v druhom druhý dôstojník Heurtaux a harpunár Kardek. Povolili plachtové laná a zamierili k zvieraťu. Rozkazy kapitána Bourcarta boli prísne: nemohli konať inak ako s najväčšou opatrnosťou.

Kapitán Bourcart, poručík Coquebert, doktor Filhiol a majster Ollive naďalej všetko pozorovali zo zadnej nástavby lode, ktorá spriečila plachty. Debnár, kováč, tesár, dvaja harpunári, správca, kuchár, námorníci stáli na prove. Nováčikovia, opretí o zábradlie, pociťovali zvedavosť zmiešanú s určitým strachom.

Všetky oči sledovali plavidlá. Napredovali ticho a čoskoro boli už len asi sto

metrov od strašného netvora; každý čakal, že sa už-už vyhodí.

No obluda sa ani nepohla a jej chvost ležal pokojne na hladine.

Potom videli, že ju pirogy oboplávali, hodili na ňu laná, ale ona zostala nehybná;

priviazali ju k člnom, aby ju mohli pritiahnuť k lodi.

Bola to však len obrovská chaluha, ktorej koreň pripomínal hlavu, rastlina podobná ohromnému „plazovi", akého stretol Peking v roku 1848 vo vodách Tichého oceána.

Majster Ollive povedal debnárovi, ktorého neušetril posmechu:

—
Vidíš, toto je to tvoje zviera... že vraj morský had! Hŕba morskej trávy... obyčajná chaluha... No, ešte stále tomu veríš?

—
Čomu verím, to je moja vec, — odpovedal Jean-Marie Cabidoulin, — veď skôr či neskôr tomu budete musieť uveriť aj vy!
VIII
Ochotské more
Kurily, menej početné ako Aleuty, tvoria zväčša neobývané ostrovčeky. Jednako tri alebo štyri z nich sa môžu pokladať za ostrovy: Paramušir, Owekotan, Ušišir, Matua. Sú dosť husto zalesnené a je tam úrodná pôda. Ostatné ostrovčeky, skalnaté alebo piesočnaté, nehodia sa na pestovanie nijakých plodín, lebo sú úplne neúrodné.

Jedna časť tejto skupiny ostrovov je závislá od Japonského cisárstva, je vlastne pod jeho vládou. Druhá časť — severná — podlieha ruskej provincii Kamčatke. Jej obyvatelia, ľudia územčistí a husto zarastení, sú označovaní menom Kamčadali.

Kapitán Bourcart nemal v úmysle zastaviť sa na tejto skupine ostrovov, keďže tam nemal nijakú robotu. Nevedel sa dočkať, kedy prepláva túto prekážku, čo ich delila na juhu a juhovýchode od Ochotského mora, kde sa mala začať ich druhá výprava.

Napokon oboplávali mys na konci polostrova Kamčatka a zanechajúc naľavo Paramušir vplávali 23. augusta, po tridsiatich šiestich dňoch plavby z Vancouvru, do sibírskych vôd.

Veľké Ochotské more, veľmi dobre chránené pásmom Kurilských ostrovov, má tri alebo aj štyrikrát väčšiu rozlohu ako Čierne more. Takisto ako na oceáne i tu bývajú niekedy priam nespútané búrky.

Keď Svätý Enoch prechádzal cez prieliv, stala sa mu malá nehoda, ktorá však mohla mať vážne následky.

Loď plávala cez najužšiu časť prielivu, keď ju morský prúd zavliekol na plytčinu, ktorá bola nepresne zakreslená na mape.

Kapitán Bourcart stál na zadnej nástavbe pri kormidelníkovi, jeho zástupca sa opieral o zábradlie na ľavej strane a spolu pozorovali situáciu. Po náraze, ktorý bol dosť slabý, zaznel rozkaz: — Spriečiť všetky tri košové plachty!

Námorníci vyliezli na rahná a stočili ich tak, aby sa vietor zboku opieral do plachiet. Takto mohol Svätý Enoch vycúvať z plytčiny.

Kapitánovi Bourcartovi však bolo jasné, že tento manéver nebude stačiť. Vzadu budú musieť spustiť kotvu, aby sa dostali zo zajatia.

Hneď spustili na more čln s kotvou a poručík Coquebert spolu s dvoma námorníkmi ju na vhodnom mieste hodili na dno.

Keďže náraz nebol silný, loď s takou pevnou konštrukciou, akú mal Svätý Enoch, musela sa z toho dostať bez väčšej škody.

A keďže ju navyše zastihol odliv, pravdepodobne hneď ako začne hladina stúpať, sama sa vyslobodí z plytčiny. Kotva ju zadrží, aby nezapadla hlbšie. Prvou starosťou kapitána Bourcarta bolo poslať loďmajstra a tesára na obhliadku nevyhnutných opráv.

Obaja zistili, že do lode netečie. Všimli si, že nie je poškodená ani obšívka, ani trup.

Teraz už museli iba počkať na príliv, ktorý mal čochvíľa nastať, a onedlho sa už Svätý Enoch s nejakými škrabancami na kýle vymanil z plytčiny. Hneď otočil plachty a o hodinu už vplával do Ochotského mora.

Hliadky sa vrátili na svoje miesta na plošinkách hlavného a predného sťažňa, aby oznámili, keď sa nablízku zjavia veľryby. Nikto nepochyboval, že tu budú mať také isté šťastie ako v Margarétinom zálive alebo pri Novom Zélande. O necelé dva mesiace by sa Svätý Enoch vrátil na ostrov Vancouver a svoj druhý náklad by predal za nemenej výhodnú cenu ako prvý.

Bola celkom jasná obloha. Pofukoval príjemný juhovýchodný vetrík. Po hladine sa pokojne kĺzali vlny a lode sa nemuseli báť, že im znepríjemnia plavbu. Tu a tam bolo vidieť plavidlá, väčšinou veľrybárske lode. Pravdepodobne lovili v týchto končinách už niekoľko týždňov a zostanú tu až do zimy. Iné lode smerovali do Nikolajevska, Ochotska alebo do Ajanu, hlavných prístavov tejto oblasti, alebo sa z nich vracali na šíre more.

V tom čase bol Nikolajevsk, stredisko Amurskej oblasti, ležiace takmer pri ústí veľrieky toho istého mena, dôležitým mestom, obchod ktorého sa z roka na rok vzmáhal.

Poskytoval dobre chránený prístav v Tatarskom prielive, čo oddeľoval pevninu od dlhého ostrova Sachalinu.

Možno Jean-Marie Cabidoulin v duchu veril, že uviaznutím Svätého Enocha na plytčine sa začala na ich loď lepiť smola. Niežeby nemal debnár v tejto veci trochu pravdu, ale nebolo ho treba brať až tak vážne. Jednako musíme priznať, že začiatok výpravy do Ochotského mora nebol šťastný.

Raz predpoludním, asi dve míle od lode, zbadali veľrybu. Kapitán Bourcart tam poslal štyri pirogy, ale tie ju márne prenasledovali. Tri razy sa ponorila a viac ju nevideli, ušla bez toho, že by harpunári vrhli čo i len jednu harpúnu. Príčinou však nebol nedostatok veľrýb v tomto mori. Hliadky spozorovali ešte viacero iných, no boli veľmi plaché, či skôr vyplašené a nedali sa dostihnúť. Mali ostatné lode nablízku väčšie šťastie? Vyzeralo to tak, že pochodili rovnako. Ľahko si predstavíme, ako veľmi to posádku roztrpčilo. Najväčšmi sa dopálil poručík Allotte, až sa všetci báli, že prípadne celkom zabudne na opatrnosť, napriek opätovným výstrahám kapitána Bourcarta.

Tento sa napokon rozhodol, že zavedie loď na Šantarské ostrovy, kde už lovil po dve sezóny vo vynikajúcich podmienkach.

Pred troma mesiacmi sa veľrybári v Ochotskom mori stretávali s poslednými kryhami, ktoré ešte neboli roztopené a sťažovali lov. Lode museli často oboplávať celé ľadové polia. Niekedy im to trvalo aj dva-tri dni, kým našli voľný priechod. Ale v auguste už bolo more celé rozmrznuté, dokonca aj na severe. Námorníci sa však ešte vždy báli takzvaných mladých ľadovcov, ktoré sa mohli začať tvoriť pred koncom druhej výpravy Svätého Enocha.
29. augusta zbadali Šantarské ostrovy, zoskupené na konci zálivu či úzkej zátoky, čo sa zarezávala hlboko do pobrežia Amurskej oblasti.

Tam sa otváral ďalší záliv, nazývaný Finisto alebo Juhozápadný, kde neboli plytčiny. Kapitán Bourcart poznal toto miesto, a preto sa vrátil na staré kotvište.

Tam došlo k ďalšej, tentoraz veľmi vážnej nehode.

Len čo kotva dopadla na dno, dvaja námorníci vyliezli na rahno prednej košovky, aby uvoľnili lano na prednom sťažni.

Keďže sa kotvová reťaz už napäla, majster Ollive dostal rozkaz zvinúť košové plachty. Nanešťastie však zabudli dať znamenie námorníkom, aby dali pozor a pevne sa držali.

A práve vo chvíli, keď už boli spúšťacie laná povolené a plachta padala na sťažňovú spojku, jeden z námorníkov mal jednu nohu na sťažňových úponách a druhou stál na rahne. Zaskočený v tejto polohe nemal sa kedy zachytiť rukami, I zrútil sa na čln druhého dôstojníka a odtiaľ spadol do mora. No tentoraz spomínaný námorník — volal sa Rollat a nemal ani tridsať rokov — mal menej šťastia ako jeho druh, ktorého, ako si iste spomínate, za podobných okolností zachránili z vôd pri Novom Zélande. Rollat však zmizol pod hladinou.

Hneď spustili čln a ponad zábradlie prehodili záchranné pásy.

Bolo isté, že Rollat sa vážne poranil, možno si aj zlomil ruku alebo nohu.

Nevyplával na hladinu a jeho priatelia sa ho márne pokúšali nájsť.

Bol prvou obeťou tejto výpravy Svätého Enocha, prvý z jej účastníkov, čo sa už nevráti do materského prístavu.

Táto nehoda zapôsobila na všetkých hlbokým dojmom. Už nikdy neuvidia Rollata, toho dobrého námorníka, ktorého si tak veľmi vážili jeho nadriadení, ktorého mali všetci tak radi... Dojatý tesár povedal loďmajstrovi:

— Azda bude s nami naozaj tak zle? 
Uplynulo viac dní.

Ak aj spozorovali niekoľko veľrýb, chytiť nemohli nijakú. Kapitán jednej nórskej lode, ktorá mala zastávku v zálive Finisto, povedal, že odkedy sa pamätá, ešte nikdy nebola taká zlá sezóna. Podľa neho zakrátko budú loviská v Ochotskom mori pusté.

V to isté ráno vplávala do zálivu loď. Poručík Coquebert zvolal:

— To je ale prekvapenie!

— Čo? — spýtal sa Heurtaux. No predsa Repton!
Naozaj, asi dve míle od nich sa zjavila anglická veľrybárska loď, smerujúca na severovýchod.

Keďže ju Svätý Enoch spoznal, nepochybne ona musela takisto spoznať francúzsky trojsťažník. Ale ani tentoraz, tak ako pri prvom stretnutí, kapitán King nestál o zoznámenie sa s kapitánom Bourcartom.

— Ech, hybaj do čerta! — zvolal Romain Allotte.

—
Nezdá sa, že by mal v Ochotskom mori väčšie šťastie ako v Margarétinom zálive, — poznamenal Heurtaux.

—Ozaj, — pridal sa poručík Coquebert, — loď nie je plná, čudoval by som sa, keby mala štvrtinu plných súdkov.

—
Konečne, — ozval sa kapitán Bourcart, — ani iné lode nevyzerajú, že by tohto roku pochodili lepšie. Máme si z toho azda vyvodiť, že pre akúsi príčinu veľryby opustili tieto miesta a už sa sem nikdy nevrátia?

Vôbec teda nebolo isté, či sa Svätému Enochovi podarí naloviť dosť veľrýb ešte skôr, ako sa zjavia prvé kryhy.

Nehovoriac o niekoľkých prístavoch na pobreží, tieto končiny neboli vonkoncom pusté. Ich obyvatelia sem často prichádzali z vrchov vo vnútrozemí, ale nebolo sa ich treba báť.

Námorníci, čo chodili rúbať drevo do hory, sa nemuseli obávať ľudí, ale zato si museli dávať dobrý pozor na veľmi nebezpečné zvieratá.

V tejto oblasti bolo veľa medveďov. Vychádzali v skupinách z okolitých lesov, priťahovaní pachom veľrybích tiel, uviaznutých na piesočnatom brehu, ktoré, ako sa zdá, veľmi obľubovali.

Preto sa muži zo Svätého Enocha vždy vyzbrojili kopijami, aby sa ubránili útokom týchto štvornožcov.

Jednako takmer každý deň Svätý Enoch vyplával zo zálivu Finisto za veľrybami. Vracal sa na kotvište až večer a naprázdno.

Inokedy, poháňaný priaznivým vetrom, pod napätými troma košovými plachta​mi, prednou plachtou a kosatkami zamieril na šíre more, s hliadkami na pozorovacích stanoviskách a pripravenými člnmi. Ale za celý deň zbadali sotva jednu veľrybu a aj tá bola tak ďaleko, že nemohli ani pomyslieť, aby sa za ňou pustili.

Svätý Enoch teda plával k Ajanu, malému prístavu na pobreží, ktorý bol významný svojím obchodom s kožušinami.

Tu sa im podarilo vytiahnuť na palubu mŕtve veľrybie mláďa strednej veľkosti. Bolo však z neho len šesť súdkov tuku, podobného vorvaniemu. Výprava do severného Tichomoria teda nevyzerala nijako úspešne.

—
Keby sme tu zostali cez zimu, vrhli by sme sa na uškatce, — povedal Heurtaux doktorovi Filhiolovi. — Od októbra sa zdržiavajú na ľadových poliach v Ochotskom mori a ich kožušina je veľmi cenná.

—
Nedá sa nič robiť, pán Heurtaux, zima príde až o niekoľko týždňov a vtedy tu už Svätý Enoch nebude.

—
Pán Filhiol, vari sa nevrátime bez nákladu, s prázdnym podpalubím! Heurtaux mal naozaj pravdu. Len čo sa začnú tvoriť prvé ľadové kryhy, zjavia sa na nich stovky, ba tisíce uškatcov a iných obojživelníkov. Ľahko je ich uloviť, pokým sa vyhrievajú na slnku, pravda, treba ich prekvapiť v spánku. Pirogy sa pomaly priblížia, niekoľko mužov vystúpi z člnov, chytia zviera za zadné končatiny a vtiahnu ho do plavidla. Uškatce sú veľmi nedôverčivé zvieratá a majú jemný sluch i prekvapujúco bystrý zrak. Len čo sa jeden zobudí, hneď sa ozvú aj ostatné a všetky sa náhlia ukryť pod kryhy.

4. septembra poručík Coquebert objavil ďalšiu mŕtvu veľrybu. Na chvost jej

priviazal lano a dovliekol ju na loď, kde ju položili na palubu, aby ju na druhý deň mohli otočiť.

Rozložili oheň pod nádobou na roztápanie tuku a celý nasledujúci deň venovali tejto činnosti. Zaujalo ich, že na veľrybe, nedávno zranenej na boku, nenašli ani stopu po harpúne. Poranenie museli spôsobiť zuby nejakého veľkého žraloka. Zo zvieraťa vytopili vcelku iba štyridsaťpäť súdkov oleja.

Pri love v Ochotskom mori sa obyčajne postupuje inak ako na ostatných loviskách. Pirogy plávajú ďaleko od lode, zostávajú tam dakedy aj päť-šesť dní, kým sa vrátia späť. To však neznamená, že sú po celý čas na mori. Večer vystúpi posádka na breh a zatiahne člny tak ďaleko, aby ich neodniesla voda pri odlive. Potom si muži postavia chatrče z konárov stromov, najedia sa a zostanú tam až do svitania, dávajúc pozor, aby ich nenapadli medvede. Ráno sa znova vydajú na lov.

Uplynulo niekoľko dní, kým sa Svätý Enoch vrátil na svoje kotvište do zálivu Finisto. Pustil sa na sever až k mestečku Ochotsk, ktoré je čulým prístavom na pobreží, ale nezostal tam dlho.

Kapitán Bourcart, ktorý ešte nestratil všetku nádej, chcel sa presunúť ďalej pri brehoch polostrova Kamčatky, kde sa možno skryli veľryby, očakávajúc čas, keď budú môcť preplávať cez prielivy medzi Kurilskými ostrovmi.

Presne to isté urobil aj Repton, keď už mal v podpalubí niekoľko sto súdkov oleja.

Svätý Enoch využil priaznivý juhozápadný vietor a zamieril k úzkemu pásu Ochotského mora medzi polostrovom a sibírskym pobrežím. Keď si našiel kotvište asi dve-tri míle od pevniny, skoro oproti malému prístavu Jamsk, kapitán Bourcart sa rozhodol, že vyšle za veľrybami tri pirogy, ale neurčil im, kedy sa majú vrátiť. Mal však jednu podmienku: nesmeli sa od seba oddeliť. Spoločne mali vyplávať pirogy patriace druhému dôstojníkovi a "obidvom poručíkom, s harpunármi Kardekom, Durutom a Ducrestom, so štyrmi námor​níkmi, dvoma nováčikmi, s celým potrebným rybárskym náradím, kopijami, puškami a lopatami.

Pirogy sa vydali na cestu o ôsmej hodine a zamierili pozdĺž pobrežia na severozápad. Pomáhal im mierny vetrík, takže čoskoro stratili z dohľadu svoje kotvište a skryli sa za výbežkom pevniny.

Uplynulo dopoludnie, ale nevideli ani jednu veľrybu. Spytovali sa, či zvieratá náhodou neopustili Ochotské more pre tú istú príčinu ako Margarétin záliv. Ale potom predsa okolo štvrtej poobede na severovýchode, asi tri míle od nich,

zazreli vystrekovať v pravidelných intervaloch biele gejzíry. V diaľke na morskej hladine veselo šantili veľryby.

Žiaľ, bolo už prineskoro, aby sa za nimi pustili. Slnko už na západe klesalo k sibírskym pohoriam. Večer by ich zastihol skôr, ako by hodili harpúnu, a opatrnosť im prikazovala, aby nezostali cez noc na mori.

Heurtaux dal znamenie druhým dvom pirogám, čo sa nachádzali asi pol míle po vetre, a keď boli všetky tri pokope, zavelil:

—
K brehu! Zajtra skoro ráno vyrazíme na more.

Možno by Romain Allotte bol radšej pokračoval v love, ale musel poslúchnuť. Vcelku Heurtauxovo rozhodnutie bolo rozumné. Vari sa mali za takých podmienok púšťať tam, kde by im hrozilo, že budú ich člny odvlečené na šíre more? A vôbec nebrať do úvahy jedenásť či dvanásť míľ, čo by ich delilo od Svätého Enocha?
Keď na konci plytkej zátoky prirazili člny k brehu, muži ich vytiahli na piesok. Heurtaux nepokladal za potrebné stavať chatrče na tých sedem—osem hodín, čo strávia na pobreží. Najedli sa pod skupinou mohutných dubov s hustými korunami a potom si ľahli spať na zem.

No Heurtaux z opatrnosti postavil stráž, ozbrojenú kopijou a harpúnou, ktorá sa striedala každé dve hodiny a mala obrániť tábor pred útočiacim medveďom.

—
Načo sa hnať za veľrybou, zapoľujme si na maca! — zasmial sa poručík Allotte.

Nič nerušilo nočný pokoj, iba odkiaľsi zďaleka bolo počuť rev. S prvými rannými lúčmi už boli všetci na nohách.

Námorníci rýchlo zatisli pirogy na vodu a vyplávali na more. Bola hmla, čo je napokon častý zjav v tomto mesiaci a na tomto stupni zemepisnej šírky. Viditeľnosť bola pol míle. Ak bude svietiť slnko, hmla sa pravdepodobne rozplynie po niekoľkých hodinách.

Stalo sa tak predpoludním a hoci vo výškach sa hmla ešte držala, zrak mohol zaletieť až po obzor.

Pirogy zamierili každá osobitne k severovýchodu. Nikoho neprekvapí, že poručík Allotte, povzbudzujúc svojich chlapov, plával na ich čele. Preto prvý spozoroval veľrybu, čo vypúšťala prúdy pary asi tri míle po vetre. Námorníci robili všetko, aby ju dostihli.

Tri plavidlá začali manévrovať tak, aby zviera dohonili a zastavili, ale pokiaľ to len bolo možné, nemali pri tom vzbudiť jeho pozornosť. Zviera sa práve ponorilo, takže museli čakať, kým sa znovu zjaví.

Keď sa vynorilo na hladinu, poručík Coquebert stál najbližšie, aby ho mohol trafiť. Harpunár Durut, stojaci napredku, kým námorníci sa zapierali do vesiel, bol pripravený hodiť mocným rozmachom harpúnu.

Velikánska veľryba mala hlavu obrátenú von na more a netušila nebezpečenstvo. Vzopäla sa a prešla tak tesne popri člne, že Durut ju mohol veľmi šikovne bodnúť dvoma harpúnami rovno pod hrudné plutvy.

Zviera sa ani nezachvelo, akoby nič necítilo. To bolo šťastie, lebo práve v tej chvíli malo polovicu tela pod plavidlom a stačil jediný úder jeho chvosta, a čln by sa rozletel na kúsky.

Zrazu sa veľryba ponorila, ale tak náhle a hlboko, že poručíkovi sa z ruky vyšmyklo lano a len-len že stihol zachytiť jeho koniec.

Potom sa opäť vynorila, tentoraz tesne pri Heurtauxovi. Kardek hodil harpúnu, ale už nemuseli odvíjať lano. Priprávali aj ďalšie dve pirogy. Zablysli sa kopije. Lopata odsekla jednu z plutiev veľryby, ktorá vzápätí vychrlila prúd krvi, ani sa veľmi nemykala a skonala.

Teraz išlo o to dopraviť ju k Svätému Enochovi. Bol dosť ďaleko — najmenej päť míľ. Bola by to poriadna lopota. Heurtaux povedal prvému poručíkovi:

—
Coquebert, uvoľnite si lano a plávajte po vetre na kotvište v Jamsku. Kapitán Bourcart sa nám poponáhľa oproti a ak popláva na severovýchod, nájde nás.

—
Rozumiem, — odpovedal poručík.

—
Myslím, že k Svätému Enochovi dôjdete ešte pred zotmením, — pokračoval Heurtaux. — Ak bude treba čakať do rána, rozhodne počkáme. S takýmto obrom v závese neprejdeme za hodinu ani míľu.

To bolo rozumné riešenie. Coquebertova piroga napla plachtu, zabrala veslami a zamierila k pobrežiu.

Ďalšie dve pirogy, poháňané priaznivým vetrom, síce pomaly, ale predsa plávali tým istým smerom.

Za týchto okolností neprichádzalo do úvahy, aby strávili noc na pobreží, vzdialenom viac ako štyri míle. Napokon, ak sa poručík Coquebert neomešká, možno dopláva k lodi ešte pred zotmením.

Nanešťastie okolo piatej hodiny začala hmla hustnúť, zadul vietor a bolo vidieť iba na sto siah.

—
Tá hmla zdrží kapitána Bourcarta, — povedal Heurtaux.

—
Ak, pravda, Coquebertova piroga nájde naše kotvište... — poznamenal harpunár Kardek.

- Nemáme na výber, musíme ostať pri veľrybe, — doložil poručík Allotte. — Máte pravdu, — prikývol Heurtaux.

Vytiahli z vakov potraviny, solené mäso a sucháre, pitnú vodu a pálenku z cukrovej trstiny. Muži sa najedli a políhali si spať. Ale mali nepokojnú noc. Okolo jednej po polnoci pirogám zmietajúcim sa v prudkom vlnobití hrozilo, že sa im roztrhnú laná, a tak ich museli zdvojiť.

Čo tak rozbúrilo more? Nik to nevedel vysvetliť. Heurtaux si myslel, že nablízku asi pláva nejaký veľký parník, a obával sa, že v hustej hmle narazí do nich. Jeden z námorníkov niekoľko ráz zatrúbil, ale odpoveď neprišla. Nebolo počuť ani klepot lodnej skrutky, ani syčanie unikajúcej pary, ktoré sprevádzajú plávajúci parník, ba nebolo vidieť nijaké svetlá.

Toto búrlivé vlnenie trvalo štyridsať minút a chvíľami bolo také silné, že Heurtaux

dokonca pomýšľal na odpútanie sa od veľryby.

Potom sa zrazu hladina utíšila a noc sa skončila pokojne.

Aká bola príčina tohto vlnobitia? Ani Heurtaux, ani poručík Allotte na to nevedeli prísť. Že by parník? V takom prípade by vlnobitie netrvalo tak dlho. A potom sa im zamarilo, že počuli akési strašné erdžanie a chrapot, čo nemali nič spoločné so syčaním pary unikajúcej z ventilov.

Cez deň sa hmla zdvihla, ako tomu bolo aj v predchádzajúci deň. Ale Svätý Enoch sa ešte nezjavil. Pravda, bolo takmer bezvetrie. No keď okolo deviatej zadul svieži vietor, jeden z harpunárov ho zbadal na juhozápade, ako pláva k nim. Keď bola loď od nich vzdialená už len asi sto metrov, kapitán Bourcart dal spriečiť plachty a pirogy k nej privliekli veľrybu.

Potrebovali takmer celý deň na to, aby ju obrátili, lebo bola obrovská. Na druhý deň rozkúrili pod nádobou na roztápanie tuku a po štyridsaťosemhodinovej práci debnár Cabidoulin narátal v podpalubí sto dvadsaťpäť súdkov oleja. O niekoľko dní Svätý Enoch prešiel na nové kotvište pri pobreží Kamčatky. Pirogy sa znova pustili do hľadania veľrýb. Tentoraz mali väčšie šťastie: chytili dva malé kusy, tri našli mŕtve s rozpáranými bokmi a s potrhanými vnútornosťami, ale z toho veru neboli múdrejší. Išlo o obete nejakého prudkého útoku? Bola to nevysvetliteľná záhada.

Jedno bolo isté: šťastie im už tak nežičilo a odhliadnuc od nepríjemných predpovedí Jean-Marie Cabidoulina, všetko nasvedčovalo, že táto druhá výprava bude málo úspešná.

Rybárska sezóna sa už naozaj chýlila ku koncu. Veľrybári si ju v sibírskych moriach ešte nikdy nepredĺžili až do septembra. Chlad prenikal do kostí a námorníci sa museli teplo obliecť. Stĺpec teplomeru sa pohyboval okolo nuly. S poklesom teploty zavládlo na Ochotskom mori drsné počasie. More pri pobreží začalo zamŕzať. Ľadové polia sa postupne zväčšovali. Za takýchto podmienok by bol lov pochopiteľne veľmi ťažký, ak aj nie nemožný.

Ak sa nedarilo Svätému Enochovi, zdalo sa, že ani ostatné lode nepochodili lepšie, súdiac podľa správ, čo počul kapitán Bourcart jednak na Šantarských ostrovoch, alebo v Ajane či v Jamsku. Väčšina lodí si takisto hľadala nejaké zimovisko.

Podobne to bolo s Reptonom, ktorého hliadka spozorovala 31. septembra predpoludním. Ešte vždy plával poloprázdny s napätými plachtami na východ, akiste chcel prekonať bariéru Kurilských ostrovov. Svätý Enoch pravdepodobne

opustí Ochotské more celkom posledný.

Prišiel deň, keď sa museli vydať na cestu, lebo im hrozilo, že tam zaviaznu. Podľa záznamov majstra Cabidoulina ich náklad teraz nedosahoval ani päťsto päťdesiat súdkov — teda ledva tretinu toho, čo sa zmestí do podpalubia.

—
Myslím, že tu sa už niet o čo pokúšať, — povedal Heurtaux, — nesmieme sa zdržiavať...

—
Aj ja si to myslím, — odvetil kapitán Bourcart, — využime, že sú ešte voľné prielivy medzi Kurilskými ostrovmi.

—Máte v úmysle vrátiť sa na Vancouver, pán kapitán? — spýtal sa doktor Filhiol.

—
Asi áno, - odpovedal kapitán Bourcart. - Ale pred takou dlhou plavbou si Svätý Enoch odpočinie na Kamčatke.

Túto zastávku chceli využiť na to, aby si doplnili zásoby čerstvého mäsa. V nevyhnutnom prípade by mohli prečkať zimu v Petropavlovsku. Svätý Enoch sa teda pripravil na cestu a potom zamieril dolu na juhovýchod pozdĺž pobrežia Kamčatky. Keď oboplával jej najjužnejší výbežok, dal sa na sever a 4. októbra popoludní priplával do Petropavlovska.

IX
Na Kamčatke
Kamčatka, tento dlhý sibírsky polostrov, zavlažovaný riekou rovnakého mena, nachádza sa medzi Ochotským morom a Severným ľadovým oceánom. Je dlhý tisíc tristo päťdesiat kilometrov a široký je štyristo.

Táto oblasť patrí od roku 1806 Rusku. Najprv tvorila súčasť Irkutskej gubernie, potom predstavovala jedno z ôsmich veľkých území, ktoré z administratívneho hľadiska tvoria Sibír.

Kamčatka je pomerne málo zaľudnená. Na jednom kilometri žije jeden obyvateľ. Je zrejmé, že obyvateľstva nepribúda. Okrem toho sa zdá, že pôda je málo vhodná na pestovanie plodín, hoci priemerná teplota je tu vyššia ako v iných častiach Sibíri. Tu a tam je pokrytá lávou, pórovitými horninami a sopečným popolom. Jej hlavná os je v zásade vyznačená dlhou prerušovanou reťazou sopiek, smerujúcou zo severu na juh, ktorá je bližšia východnému pobrežiu a ktorej viaceré vrcholy sú veľmi vysoké. Táto reťaz sa nekončí najjužnejším cípom polostrova. Za ním pokračuje ďalej šnúrou Kurilských ostrovov až k ostrovom Japonska.

Na západnom pobreží nechýbajú prístavy rozmiestené až po šiju, čo spája Kamčatku s ázijským kontinentom. Nesporne najdôležitejší je však Petropavlovsk, ležiaci asi dvesto päťdesiat kilometrov od najjužnejšieho cípu. Práve v tomto prístave 4. októbra okolo piatej popoludní Svätý Enoch zakotvil. Kotva klesla na dno zálivu tak blízko zeme, ako to dovolil ponor lode. Záliv bol dosť široký.

Aj Repton sa tam zastavil.

Ak niekedy doktor Filhiol sníval o tom, že navštívi hlavné stredisko Kamčatky, mohol svoj sen uskutočniť za najpriaznivejších podmienok. V tomto zdravom podnebí, kde je zdraviu prospešný vlhký vzduch, je vzácne vidieť dokonale čistý obzor. Ale v ten deň, keď Svätý Enoch vplával do zálivu, bolo jasne vidieť veľkolepú panorámu hôr.

Početné sopky na čele s Kľučevskou vytvárali celú reťaz. Ich vrcholy boli pokryté večným snehom a z jedného kráteru sa valil dym aj plamene. Pokiaľ ide o mestečko, tvorilo ho veľmi jednoduché zoskupenie drevených domov. Pod vysokými vrchmi vyzerali ako detské hračky roztrúsené na zemi. Z rozličných domčekov bol najzaujímavejší kostolík natretý na červeno so zelenou strechou a zvonica vzdialená od neho asi na päťdesiat krokov.

V
Petropavlovsku stoja pamätníky na počesť dvoch moreplavcov — Dána a Francúza: prvému z nich, Beringovi, postavili stĺp, druhému, La Pérousovi, zas osembokú konštrukciu, obloženú kovovými doskami.

V
tejto provincii sa doktor Filhiol nestretol s nijakými dôležitejšími roľníckymi usadlosťami. Vďaka tomu, že tu bolo vždy dosť vody, krajina bola bohatá na pasienky, čo sa skášali až tri razy do roka. Zato sa tu urodilo málo obilia a zeleniny len priemerne s výnimkou karfiolu, ktorý dosahoval priam obrovské rozmery. Bolo tu vidieť iba jačmenné a ovsené polia, azda úrodnejšie ako v iných častiach severnej Sibíri, lebo tu medzi dvoma mórami, obmývajúcimi polostrov, vládlo miernejšie podnebie.

Kapitán Bourcart nepočítal s tým, že sa v Petropavlovsku zdrží dlhšie, ako je potrebné na doplnenie zásob čerstvého mäsa. V skutočnosti sa ešte nerozhodol, kde Svätý Enoch prezimuje.

To bol aj predmet rozhovoru medzi ním a Heurtauxom — rozhovoru, v ktorom malo padnúť posledné slovo. Kapitán Bourcart povedal:

—
V nijakom prípade si nemyslím, že by sme museli stráviť zimu v petropavlovskom prístave, hoci sa tu naša loď nemusí báť ľadu, lebo záliv nikdy nezamŕza, dokonca ani v najtuhších zimách.

—
Pán kapitán, — spýtal sa druhý dôstojník, — chcete sa vrátiť na Vancouver?

—
Asi áno. Mali by sme to urobiť už aj preto, aby sme predali olej, čo máme v súdkoch.

—
Je tam len tretina nákladu... viac ani kvapka! — odpovedal druhý dôstojník.

—
Viem, Heurtaux, ale prečo by sme nevyužili vysoké ceny? Ktovie, či do budúceho roka neklesnú?

—
Neklesnú, pán kapitán, ak veľryby, ako sa zdá, budú opúšťať tieto severné končiny Tichého oceána.

—
Je v tom čosi skutočne nevysvetliteľné, — odvetil kapitán, — a možno sa veľrybári do Ochotského mora už nevrátia.

Ak sa vrátime do Victorie", — pokračoval Heurtaux, — zostane tam Svätý Enoch na zimu?

—
Práve o tom rozhodneme neskôr... Keď nás trochu zdrží vietor, plavba z Petropavlovska do Victorie potrvá šesť až sedem týždňov. Ktovie, či cestou nebudeme mať príležitosť uloviť dve-tri veľryby? Konečne, voľakde len musia byť, keď sme ich nestretli ani v Ochotskom mori, ani v Margarétinom zálive.

—
Možno sa skryli v Beringovom prielive, pán kapitán...

—
To je možné, Heurtaux, ale už je priveľmi neskoro, aby sme šli tak ďaleko na sever. Zakrátko by nás zastavil pobrežný ľad. Nie, radšej sa cestou pousilujeme päť—šesť ráz harpúnovať.

—
Ozaj, nebolo by lepšie vrátiť sa na zimu na Nový Zéland namiesto do Victorie?

—
poznamenal Heurtaux.

—
Myslel som na to, — odpovedal kapitán. — No v každom prípade počkáme s rozhodnutím až do zastávky na Vancouveri.

—
Teda návrat do Európy vôbec neprichádza do úvahy, pán kapitán? Veru nie pred skončením budúcej sezóny.

—
Tak sa už nezdržujme v Petropavlovsku a poďme! — povedal nakoniec Heurtaux.

—
Len čo si doplníme zásoby, — odvetil kapitán Bourcart.

Tieto plány, s ktorými oboznámili posádku, stretli sa so všeobecným súhlasom

—
s výnimkou debnára.

V ten istý deň ho majster Ollive pristihol v jednej z prístavných krčiem pri fľaši vodky:

—
No, starký, čo si myslíš o kapitánovom rozhodnutí? — opýtal sa ho.

—
Podľa môjho názoru, — odpovedal Jean-Marie Cabidoulin, — by Svätý Enoch urobil lepšie, keby sa nevracal na Vancouver.

—
A prečo?

—
Lebo tá cesta nie je bezpečná!

—
Chcel by si prezimovať v Petropavlovsku?

—
Vôbec nie.

—
A teda kde?

—
Najlepšie by bolo obrátiť loď na juh a vrátiť sa do Európy.

—
To je tvoja myšlienka?

—
Moja... a veru dobrá!

Okrem nejakých bezvýznamných opráv musel si Svätý Enoch doplniť čerstvé potraviny a zásobu paliva. Mužstvo bez meškania vykonalo túto nevyhnutnú prácu. Všimli si, že Repton tak robí tiež, čo svedčilo o rovnakých zámeroch. Zdalo sa pravdepodobné, že kapitán King vypláva už o niekoľko dní. Ktorým smerom? To kapitán Bourcart nemohol vedieť.

Pokiaľ ide o doktora Filhiola, počas zastávky venoval svoj voľný čas výletom do okolia, tak ako vo Victorii, pravda, na oveľa menšom území. Okrem toho na Kamčatke bolo cestovanie spojené s ešte väčšími ťažkosťami ako na ostrove Vancouver.

Jej obyvatelia predstavovali typ veľmi odlišný od Indiánov žijúcich na Aljaške a v Britskej Kolumbii. Títo domorodci boli širokoplecí ľudia s úzkymi očami, vystupujúcimi lícnymi kosťami, hrubými perami a čiernymi vlasmi. Mali statnú postavu a príznačne škaredú tvár. Aká bola príroda múdra, keď dala taký malý nos práve im, čo žijú v kraji, kde sa rozkladajú na vzduchu ponechané zvyšky rýb a nepríjemným zápachom dráždia čuchový orgán!

Muži mali ošľahanú pokožku, ženy boli naopak svetlejšej pleti, pravda, pokiaľ sa to dalo rozoznať.

Čo sa týka ich oblečenia, bolo zhotovené z koží zafarbených na žlto vŕbovou kôrou, košele boli z ruského plátna alebo z bucharskej bavlny. Ženy aj muži nosili dlhé nohavice. V tomto ohľade by ste si mohli Kamčadalov ľahko pomýliť s obyvateľmi severnej Ázie.

Navyše miestne zvyky a spôsob života boli rovnaké ako na Sibíri.

Treba dodať, že vďaka zdravému podnebiu sa Kamčadali mohli pochváliť

vynikajúcim zdravím, choroby boli v tomto kraji zriedkavé.

„Lekári by si tu nezarobili ani na slanú vodu," musel si povedať doktor Filhiol pri

pohľade na mužov a ženy, obdarených pozoruhodnou zdatnosťou a neobyčajnou

obratnosťou, za ktoré vďačili ustavičnej fyzickej práci: týmto ľuďom vlasy nikdy

neosiveli pred šesťdesiatkou.

Obyvatelia Petropavlovska sa zdali milí a pohostinní a ak sa im mohol vyčítať nejaký nedostatok, tak iba to, že veľmi obľubovali zábavu. Veď načo sa nútiť do práce, keď sa dá žiť celkom skromne? Rybami, najmä lososmi, nehovoriac o delfínoch, pobrežie priam oplývalo, dokonca aj psy sa živili takmer výlučne len nimi. Tieto chudé, ale pritom silné psy sa používali na ťahanie saní. Veľmi spoľahlivý pud im umožňoval orientovať sa uprostred snehových búrok, čo tu bývali také časté. Stojí za zmienku, že Kamčadali neboli len rybári. Nechýbali tu ani soboly, hranostaje, vydry, soby, vlky, divé ovce a barany, úlovky ktorých tu boli dosť hojné.

V horách polostrova sa vyskytovali vo veľkom počte čierne medvede, čo boli rovnako nebezpečné ako ich príbuzní na pobreží Ochotského zálivu. Človek si musel dať veľký pozor, keď sa odvážil vyjsť do okolia Petropavlovska. Stredisko Kamčatky nemalo viac ako tisíc dvesto obyvateľov. Za Mikuláša Prvého bolo obstavané vysokým opevnením, ktoré vo vojne roku 1855 anglo-francúzske loďstvo čiastočne zbúralo. Opevnenie bude akiste znovu obnovené, lebo Petropavlovsk má skutočne výhodnú polohu a je záštitou krásneho zálivu proti každému útoku.

Mužstvo Svätého Enocha si tu malo doplniť zásoby dreva vzhľadom na dlhú plavbu a pre prípad, že by ulovili nejakú veľrybu. Ale nazbierať dostatok paliva na pobreží Kamčatky nebolo také jednoduché ako na brehu Ochotského mora. Námorníci museli prejsť až tri alebo štyri míle, kým sa dostali do lesa, ktorý pokrýval prvé svahy sopky. Potom bolo treba zaistiť odvoz na saniach so psím záprahom, aby dopravil drevo k lodi.

6. októbra majster Cabidoulin, tesár Thomas a šesť námorníkov vyzbrojených pílami a sekerami nasadlo do saní najatých kapitánom Bourcartom, ktoré šikovne viedol istý domorodec. Za mestečkom šli sane cestou či skôr chodníkom, čo sa kľukatil medzi poľami, kde bol zasiaty ovos a jačmeň. Potom sa uberali cez široké lúky, kde už bola zožatá posledná úroda a ktorú zavlažovalo množstvo prameňov. Túto trasu prebehli psy veľmi rýchlo a do lesa došli okolo pol ôsmej.

Pravdu povediac, bol to iba les borovíc, červených smrekov a iných ihličnatých stromov, ktoré boli po celý rok zelené. Tucet veľrybárov by sa mal čo oháňať, keby chcel pripraviť dostatočnú zásobu dreva. Tesár Thomas aj povedal:

—
Kamčatka by veru nerozkúrila naše pece!

—
Máme viac dreva, ako stačíme spáliť, — odpovedal majster Cabidoulin.

—
Akože?

—
No veľryby sú už dakde v pekle a je zbytočné porúbať toľko stromov, keď nebudeme mať prečo rozložiť oheň pod hrncami!

—
To si myslíš len ty, — odvetil tesár, — ale ostatní majú iný názor. Chcú ešte zoťať niekoľko stromov.

Neďaleko pri chodníku pracovala skupina chlapov.

Pol tucta námorníkov z Reptona začalo v predchádzajúci deň túto istú prácu pod vedením zástupcu veliteľa Stroka. Že by anglická loď plávala k Vancouvru ako Svätý Enoch?
Hoci tam nebolo veľa stromov, stačilo to pre dve veľrybárske lode. Chlapi by sa predsa nepoškriepili pre jeden koreň alebo konár. Ani pec na anglickej lodi, ani pec na francúzskom trojsťažníku nebude pre nedostatok kuriva zaháľať. Ale tesár z opatrnosti radšej nezaviedol svoju skupinu na tú stranu, kde boli muži z Reptona. Nestretali sa na mori, nemusia sa teda stretnúť ani na zemi. Kapitán Bourcart vydal prezieravý rozkaz vyhnúť sa, ak to bude potrebné, akémukoľvek styku obidvoch posádok. Preto sa tiež námorníci zo Svätého Enocha pustili do práce na opačnom konci lesa a už prvý deň odviezli na loď dva kubíky dreva. Ale potom sa stalo toto: v posledný deň sa v lese stretli námorníci z Reptona a zo Svätého Enocha, a hoci kapitán Bourcart svojich vystríhal, poškriepili sa s Angličanmi o nejaký strom.

Angličania neboli vonkoncom trpezliví, Francúzi tým menej, a nenachádzali sa navyše ani vo Francúzsku, ani v Anglicku — stáli takpovediac na neutrálnej pôde.

0
chvíľu začali na seba vykrikovať urážlivé slová a od urážok k bitke nemajú nikdy námorníci odlišnej národnosti ďaleko. Vieme, že nevraživosť mužstva

Svätého Enocha trvala už niekoľko mesiacov.

Pri hádke, ktorej nemohol zabrániť ani majster Cabidoulin, ani Thomas, tesár z Reptona surovo sotil námorníka Germineta.

Skupiny sa približovali k sebe. Nezdalo sa, že by sa veliteľov zástupca Strok čo i
 len najmenej usiloval zadržať svojich. Azda sa do seba naozaj pustia. Najprv Germinet, nazlostený pre štuchanec, čo dostal, vrhol sa na Angličana, strhol mu z hlavy čiapku, podupal ju a zvolal:

—
Keď Repton nepozdravil Svätého Enocha, nech aspoň tento Angličan dá pred nami dolu čiapku.

—
To je dobré! — zasmiali sa priatelia.

Nedalo sa uhádnuť, ktorá z dvoch rovnako početných skupín vyhrá bitku. Námorníci boli čoraz prudší a boli vyzbrojení sekerami a nožmi. Ak sa na seba navzájom vrhnú, potečie krv a ktovie, či nebudú aj mŕtvi.

Tesár a majster Cabidoulin sa usilovali upokojiť svojich druhov, ktorí už-už chceli zaútočiť. Keď si Strok uvedomil vážne následky takejto ruvačky, zadržal chlapov z Reptona.
Nasledovali už len nadávky vo dvoch rečiach a potom sa Francúzi dali znova do práce. Ešte v ten istý deň zoťali posledné stromy, a tak sa námorníci z oboch lodí nemali viac stretnúť.

O dve hodiny sa debnár, tesár a ich ľudia vracali na saniach k Svätému Enochovi.

Keď si kapitán Bourcart vypočul, čo sa stalo, povedal:

— Našťastie čoskoro vyplávame, lebo by sa to zle skončilo!

Skutočne bola namieste obava, že nadmieru vydráždení námorníci z oboch lodí sa nakoniec pobijú v petropavlovských uliciach a že ich naostatok zatkne ruská polícia. Kapitán Bourcart i kapitán King chceli predísť zrážkam a ich dôsledkom

v prístavných krčmách, a tak už nikomu nedovolili ísť na pevninu.

Keďže však Svätý Enoch a Repton kotvili od seba asi sto metrov, provokácie pokračovali ďalej, a to z obidvoch strán. Preto bolo najlepšie rýchlo skončiť prípravy na cestu, naložiť posledné zásoby a čo najskôr vyplávať. Potom na mori

neplávať tesne popri sebe, a najmä nie do toho istého prístavu.

Medzitým došlo k udalosti, ktorá mohla zdržať odchod tak francúzskej, ako aj anglickej lode.

8. októbra popoludní napriek tomu, že fúkal od mora mierny vetrík, priaznivý kotviacim rybárom, každý ohromene pozeral na kamčadalské člny, čo sa ponáhľali naspäť do prístavu. Ich útek bol taký náhlivý, že viaceré z nich sa vracali bez sietí, ktoré nechali uprostred zálivu.

A tu je zvesť, ktorá sa razom rozletela po celom Petropavlovsku: 
Asi pol míle od pobrežia zálivu všetky rybárske lode vydesil pohľad na obrovskú morskú obludu. Tento netvor plával na morskej hladine a s neuveriteľnou silou ju rozrážal svojím chvostom. Bolo treba pochopiteľne vziať do úvahy vydráždenú fantáziu i celkom prirodzený strach, ktorý sa zmocnil všetkých rybárov. Podľa ich rečí zviera nemalo menej než tristo stôp a hrubé bolo asi pätnásť až dvadsať stôp. Z hlavy mu rástla hriva, telo malo uprostred vyduté a niektorí dokonca tvrdili, že malo strašné klepetá ako nejaký obrovský krab.

Ak to nebol morský had Jean-Marie Cabidoulina a ak pripustíme, že tu vonkoncom nešlo o výmysel, túto časť mora určite navštívilo alebo navštevuje jedno z tých hrozných zvierat, ktorým už viac nemožno pripisovať rozprávkový pôvod. Že by to bola obrovská morská chaluha, podobná tej, s akou sa Svätý Enoch stretol pri Aleutských ostrovoch? Nie, tu neprichádzal do úvahy nijaký omyl. Išlo tu skutočne o živého tvora, ako to potvrdilo päťdesiat či šesťdesiat rybárov, čo sa práve vrátili do prístavu. Keď mal také obrovské telo, musel mať aj obrovskú silu. Loď veľkosti Reptona alebo Svätého Enocha by mu nemohla čeliť. A tak sa kapitán Bourcart, jeho dôstojníci a posádka pýtali, či práve táto obluda nedonútila veľryby opustiť končiny severného Pacifiku, či ich práve tento morský obor nevyhnal najprv z Margarétinho zálivu a potom z Ochotského mora... ten, o ktorom rozprával kapitán Iwinga a ktorý sa teraz zjavil v kamčatských vodách.

Každý na palube Svätého Enocha sa spytoval, či Jean-Marie Cabidoulin predsa len nemal pravdu, keď tvrdil, že veľký morský had alebo iné podobné zviera skutočne existuje...

Viedli sa o tom dlhé a vášnivé debaty tak v dôstojníckej, ako aj v námorníckej jedálni.

Nenamýšľajú si zmätení rybári, že videli to, čo vlastne nevideli? To bola mienka kapitána Bourcarta, jeho zástupcu, doktora Filhiola a majstra Olliva. Pokiaľ ide o obidvoch poručíkov, tí si neboli až takí istí. Čo sa týka mužstva, prevažná väčšina nepripúšťala nijaký omyl. Podľa nich o zjavení sa tohto netvora nemohla byť ani najmenšia pochybnosť.

—
Napokon, — povedal Heurtaux, — či je to pravda alebo lož, či to zvláštne zviera jestvuje alebo nie, myslím, že musíme odložiť náš odchod...

—
Ani nápad, — namietol kapitán Bourcart, — na našich plánoch nebudeme nič meniť.

—Doparoma! — zvolal Romain Allotte, — vari nás len tá obluda najobludnejšia nezožerie ako žralok kus slaniny!

—
Ale v spoločnom záujme je hádam lepšie vedieť, o čo tu vlastne ide, — povedal doktor Filhiol.

—
To je aj moja mienka, — odvetil kapitán Bourcart, — no pozajtra predsa vyplávame na more.

Vcelku všetci schválili kapitánovo rozhodnutie. Aká slávna sa stane ich loď a jej posádka, keď sa jej podarí zbaviť tieto moria takého strašného zvera!

—
No vidíš, starký, — povedal majster Ollive debnárovi, — aj tak vyplávame... a ak to oľutujeme...

—
Bude už prineskoro, — odpovedal Jean-Marie Cabidoulin.

—Nuž... nemali by sme už azda nikdy vyplávať?

—Nikdy.

—
Rozum sa ti čistí, starký...

—
Len to priznaj! Kto z nás dvoch mal pravdu? Ja!

—No dobre... — pokrčil plecami majster Ollive.

—
Ja... hovorím ti. Veď morský had je tam...

—
Uvidíme...

—
Veď ho už videli!

Debnár v duchu kolísal medzi strachom, čo musí vyvolať zjavenie sa strašného zvieraťa, a uspokojením, že on vždy veril v jeho existenciu. Zatiaľ v mestečku Petropavlovsku vládol strach. Ľahko si to predstavíme, keď pochopíme, že tento poverčivý národ ani na chvíľu nezapochyboval o zjavení sa netvora v sibírskych vodách. Nik by nepripustil, že rybári sa mohli mýliť. Kamčadali by nikdy nedali najavo, že neveria naj nepravdepodobnejším legen​dám oceánu.

Obyvatelia neprestávali pozorovať záliv, lebo sa báli, že strašné zviera práve tam našlo útočište. Keď sa na mori zdvihla obrovská vlna, bolo to ono, čo rozbúrilo oceán až po najhlbšie dno! Keď sa priestorom rozľahol strašný hluk, to ono preťalo vzduch svojím mocným chvostom! A čo ak sa tento obojživelník, had či jašter, priblíži k prístavu, vyskočí z mora a vrhne sa na mesto? Museli by sa pred ním triasť tak na zemi, ako na mori! Ako ujsť?

Svätý Enoch a Repton však jednako pokračovali v prípravách na plavbu. Nech už si Angličania mysleli o tomto hrôzostrašnom tvorovi čokoľvek, chceli napnúť plachty, možno v ten istý deň ako francúzska loď. A keďže kapitán King so svojím mužstvom nechcel odchod odložiť, mohol vari kapitán Bourcart nenasledovať jeho príklad?

Konečne 10. októbra predpoludním obidve lode zdvihli kotvy a v tú istú hodinu, využijúc príliv, vyplávali na more. S vlajkami na vratirahne, poháňaní miernym vetríkom od pevniny preplávali záliv, smerujúc na východ, akoby mali spoločnú cestu.

Akoby tušili, že ich stretne voľačo strašné. Napokon, ktovie, či navzdory svojej nevraživosti nebudú odkázaní na vzájomnú pomoc?

Pokiaľ ide o obyvateľov Petropavlovska, vydaných napospas hroznému zvieraťu, tí mali len jedinú nádej, že keď sa obluda vrhne na Repton a Svätého Enocha, zmizne v sibírskych vodách!

X

Dvojnásobný zásah
Dve lode, vzdialené od seba takmer na míľu, plávali po šírom mori a sledovali jeho hladinu pozorne a zároveň so znepokojením. Pravda, od predčasného návratu kamčatských rybárov už uplynulo štyridsaťosem hodín, a odvtedy nič nenarušilo pokoj v zálive. Napriek tomu sa vystrašení obyvatelia prístavu ešte dlho nevedeli utíšiť. Proti útokom tejto obludy ich neubráni ani zima, lebo záliv nikdy nebýva pokrytý ľadom. Napokon, keby sa aj stalo, že by zamrzol, mestečko by pred jej útokmi jednako nebolo v bezpečí, lebo obluda by sa napokon mohla pohybovať po zemi tak ako po mori. Je isté, že posádky nevideli nič podozrivé ani z paluby Svätého Enocha a určite ani z Reptona. Ich ďalekohľady preskúmali všetky kúty zálivu... Hladinu mora nerozvlnil nijaký pohyb pod vodou. Bríza čerila hladinu a od mora k pobrežiu sa náhlili drobné vlnky. Svätý Enoch plával s rozvinutými dolnými a hornými plachtami, plachtové laná naľavo. Kapitán Bourcart sa nachádzal v smere vetra od kapitána Kinga. Otočil svoju loď o deväťdesiat stupňov a rýchlo sa vzďaľoval od jeho lode. Keď vyšiel zo zálivu, more bolo celkom pusté. Na obzore ani dym, ani plachty. Pravdepodobne prejde veľa týždňov, kým sa rybári odvážia vyplávať na more. A ktovie, či tieto končiny severného Pacifiku nebudú opustené po celú zimu? Uplynuli tri dni. Počas plavby sa nevyskytla nijaká mimoriadna udalosť alebo nehoda. Hliadky Svätého Enocha nezbadali nič, čo by znamenalo prítomnosť morského obra, ktorý vydesil celý Petropavlovsk. A veru strážili dobre — traja harpunári stáli na plošinkách hlavného, predného a zadného sťažňa. Ale veľký morský had sa neukázal a kapitán Bourcart nemal ani raz príležitosť spustiť pirogy na vodu. Nezjavili sa ani vorvane, ani veľryby. Posádka bola sklamaná, keď si uvedomila, že na tejto druhej výprave už nič neulovia. — To je naozaj nevysvetliteľné! — ustavične opakoval kapitán Bourcart. — Je tu čosi, čo nemožno pochopiť! V tomto ročnom období sa severné moria Tichého oceána obyčajne hmýria veľrybami, ktoré sa lovia až do polovice novembra. A my tu nevidíme ani jednu, akoby stadeto ušli. Niet tu už ani veľrybárov, ani veľrýb!

—
Ak veľryby nie sú tu, budú inde, — poznamenal doktor Filhiol. — Nepredpo​kladám, že by ste naozaj uverili, že celkom zmizli.

—
Alebo že ich všetky zhltla morská obluda, — pokračoval poručík Allotte.

—
Priznám sa, — povedal doktor Filhiol, — keď sme odchádzali z Petropavlovska, ani mi nezišlo na um uveriť, že jestvuje to čudné zviera, a teraz tomu verím ešte menej. Rybári podľahli zrakovému klamú. Videli na hladine nejakú chobotnicu a ich zdesenie jej pridalo obrovské rozmery! Morský had dlhý tristo stôp, to je legenda, ktorá patrí do nejakých starých novín!

Ale posádka Svätého Enocha mala inú mienku. Nováčikovia aj ostatní námorníci počúvali debnára, čo ich neprestajne strašil svojimi historkami, od ktorých by vstávali vlasy dupkom aj lysému... ako hovorieval tesár Férut. No, keď nič nevideli, nakoniec tomu hádam prestanú veriť.

Jean-Marie Cabidoulin sa však nevzdával. Podľa neho sa petropavlovskí rybári vôbec nemýlili. Morská obluda jestvuje naozaj, a nielen vo fantázii rybárov. Debnár sa s ňou nemusel znova stretnúť, aby sa dozvedel, že jestvuje, a na žarty, čo si z neho v ten deň robili, odpovedal:

—
Svätý Enoch nemusí zviera vidieť, nemusí sa s ním stretnúť na svojej ceste, no na veci sa tým nič nezmení. Videli ho totiž Kamčadali a uvidia ho ešte aj iní, čo sa z toho len tak ľahko nedostanú. A som si istý, že aj my...

—
Kedy? — spýtal sa majster Ollive.

—
Skôr ako si myslíš, — odpovedal debnár, — a to bude naše nešťastie...

—
Stavím sa o fľašu pálenky, starký, že do príchodu Svätého Enocha na Vancouver nezbadáme ani len koniec chvosta toho tvojho morského hada!

—
Môžeš sa staviť aj o dve, o tri fľaše,... ba o celý poltucet...

—Prečo?

—Lebo ich nikdy nezaplatíš... ani vo Victorii, ani inde!

Podľa neústupčivého Jean-Marie Cabidoulina táto odpoveď znamenala, že Svätý Enoch sa zo svojej poslednej plavby nevráti.

13. októbra predpoludním sa obidve lode navzájom stratili z dohľadu. Už dvadsaťštyri hodín nešli rovnakým smerom a Repton, plávajúci tesne pri vetre, sa nachádzal na severnejšom stupni zemepisnej šírky.

More bolo pomerne tiché, počasie sa ustálilo. Fúkal striedavo juhozápadný a severozápadný vietor, ktorý výborne napomáhal plavbe k americkej pevnine. Podľa pozorovaní kapitána Bourcarta Svätý Enoch sa nachádzal štyristo míľ od ázijského pobrežia, čo teda predstavovalo približne tretinu ich celej trasy. Ako sa loď plavila na východ, rozprestieral sa pred ňou úplne pustý Tichý oceán.

Kam oko dovidelo, nikde nič na šírej hladine, sčerenej len plytkou vodnou brázdou. V takejto vzdialenosti od pobrežia nesprevádzali loď už ani vtáky lietajúce ďaleko na more. Keby sa udržal vietor, Svätý Enoch by sa čoskoro dostal k Aleutským ostrovom.

Bolo zvláštne, že odvtedy, ako loď vyplávala z prístavu, na udice visiace zo zadnej paluby sa nechytila nijaká ryba. Námorníci sa preto živili len zo zásob, čo mali na palube. V tejto časti oceána však obyčajne býval dobrý úlovok. Námorníci tu vždy nachytali stovky tuniakov, morských úhorov, menších škvrnitých žralokov, raji, a iných druhov rýb. Priam sa predierali pomedzi kŕdle žralokov, sviňúch, delfínov, mečúňov. Preto sa teraz neprestávali čudovať — zdalo sa im, že z týchto končín ušiel každý živý tvor.

Napokon, hliadky nezaznamenali nijaké zviera výnimočného tvaru alebo veľkosti. Určite by neuniklo bystrému zraku Jean-Marie Cabidoulina. Sedel na okraji čeleňa a zacláňajúc si oči rukou, aby lepšie videl, neprestával starostlivo pozorovať hladinu a neodpovedal nikomu, kto sa mu prihovoril. Námorníci počuli, ako si sám pre seba čosi mrmle.

13. októbra okolo tretej popoludní prekvapil dôstojníkov aj posádku výkrik z plošinky hlavného sťažňa:

—
Vpravo za loďou veľryba!

Harpunár Durut ju práve zbadal vzadu za Svätým Enochom. Severovýchodne od lode sa naozaj hojdala na vlnách akási tmavosivá masa.

Všetky ďalekohľady sa hneď upreli na ňu... Nepomýlil sa harpunár? Ide skutočne o veľrybu, alebo o trup nejakej stroskotanej lode? Zo všetkých strán sa hrnuli dohady:

—
Ak je to veľryba, — poznamenal Allotte, — tak je celkom nehybná...

—
Čo keď sa chce práve ponoriť? — spýtal sa poručík Coquebert.

—
Tak potom nespí, — odpovedal Heurtaux.

—
V každom prípade sa dozvieme, čo to je... — ozval sa Romain Allotte, — keď kapitán vydá rozkazy...

Kapitán Bourcart neodpovedal a ďalej pozoroval zviera ďalekohľadom. Vedľa neho doktor Filhiol, opretý o lodné zábradlie, pozeral s rovnakým záujmom a nakoniec povedal:

—
Mohla by to byť ďalšia z mŕtvych veľrýb, čo sme už stretli...

—
Tiež mŕtva? — zvolal poručík Allotte.

—
Ale nemusí to byť veľryba, — upokojoval ho kapitán Bourcart.

—
A čo teda? — spýtal sa poručík Coquebert.

—
Nejaký vrak... alebo opustená loď...

Slovom, bolo to ťažké uhádnuť, lebo masa plávala vo vzdialenosti viac ako šesť míľ od Svätého Enocha.
—
Pán kapitán? — ozval sa znovu poručík Allotte.

—
Áno, — odpovedal kapitán Bourcart, ktorý chápal nedočkavosť mladého dôstojníka.

Vzápätí rozkázal otočiť kormidlo a napnúť plachtové laná. Loď sa trochu pootočila a zamierila na severovýchod.

O necelé štyri hodiny bol Svätý Enoch asi pol míle od toho miesta. Nemohli sa mýliť, nebol to trup lode unášaný morským prúdom, bola to naozaj obrovská veľryba, o ktorej však ešte' nevedeli povedať, či je mŕtva alebo živá. Heurtaux odložil ďalekohľad a povedal:

—
Ak tá veľryba spí, ľahko ju dostaneme!

Pirogy veliteľovho zástupcu a oboch poručíkov plávali k zvieraťu. Keby žilo, prenasledovali by ho, keby však bolo mŕtve, dopravili by ho k Svätému Enochovi. Bude z neho určite stovka plných súdkov, lebo kapitán Bourcart sa zriedka stretol s veľrybou takej veľkosti.

Tri člny vyrazili vpred, kým loď spriečila plachty.

Teraz dôstojníci odložili nabok všetku samoľúbosť a neusilovali sa vyniknúť. Pirogy s napätými plachtami plávali popri sebe a námorníci začali veslovať až štvrť míle od veľryby. Vtedy sa rozdelili tak, aby jej zahradili cestu, keby chcela ujsť. Toľko obozretnosti však nebolo treba, lebo veliteľov zástupca takmer vzápätí zvolal:

—
Nebojte sa, že táto nám ujde alebo sa ponorí!

—
Alebo že sa zobudí! — doplnil ho poručík Coquebert. — Je mŕtva...

—
V týchto končinách sú určite len samé zdochnuté veľryby! — nazlostil sa Romain Allotte.

—
Vezmime ju so sebou. — povedal Heurtaux, — stojí za tú námahu!

Bol to obrovský vráskavec, ktorý sa ešte nenachádzal v pokročilom stave rozkladu, lebo smrť u neho nastala ani nie pred dvadsiatimi štyrmi hodinami. Z tejto plávajúcej masy zatiaľ ešte nevystupoval nepríjemný hnilobný zápach. Ale keď ju pirogy oboplávali dookola, zbadali na jej ľavom boku širokú trhlinu. Po hladine mora boli roztrúsené vnútornosti veľryby, ktorej chýbal kus chvosta. Na hlave bolo badať stopy po krutom zápase, z papule trčali zvyšky povylamovaných kostíc. Tuk bol dokmásaný a nasiaknutý krvou, takže už nemal nijakú cenu.

—
Škoda, že nemôžeme z tejto mrciny nič zužitkovať, — povedal Heurtaux.

—Teda ju netreba odvliecť na loď? — spýtal sa poručík Allotte.

—
Nie, — odvetil harpunár Kardek, — aj tak je v takom zlom stave, že polovicu z nej by sme cestou stratili!

—
K lodi! — zavelil Heurtaux.

Tri pirogy začali veslovať proti vetru. Svätý Enoch napäl plachty a začal sa k nim približovať, zakrátko sa stretli a pirogy vytiahli na palubu. Kapitán Bourcart si vypočul hlásenie svojho zástupcu a povedal:

—
Hovoríte teda, že to bol vráskavec?

—
Áno, pán kapitán.

—
A nebol dopichaný?

—
Určite nie, — uistil ho Heurtaux, — harpúna nemôže spôsobiť také rany... Skôr to vyzeralo, akoby bol rozdrvený...

—
Rozdrvený? Čím?

Mali sa na to spýtať Jean-Marie Cabidoulina. Ľahko uhádnete, čo by im bol odpovedal. Mal teda debnár nakoniec pravdu proti všetkým, keď tvrdil, že túto oblasť drancuje obrovská a nesmierne silná morská obluda? Pokračovali v plavbe a kapitán Bourcart sa veru nemusel sťažovať na počasie. Vietor nikdy lepšie nepoháňal loď, a tak sa cesta mala rýchlo míňať. Keby sa nezmenili poveternostné podmienky, Svätý Enoch by na plavbu na Vancouver potreboval tri štvrtiny času, ktorý mu trvala cesta na Kurilské ostrovy. Keby bol mal v týchto končinách úspešný lov, prišiel by do Victorie v priaznivom období, aby tam predal na trhu získaný tuk.

Mal však smolu. Výprava nebola úspešná ani v Ochotskom mori, ani po odchode z Petropavlovska. Chlapi ani raz nerozložili oheň pod nádobou na vytápanie tuku a dve tretiny súdkov zostali prázdne.

Museli sa zmieriť s osudom a uspokojiť sa nádejou, že v nasledujúcich mesiacoch si to vynahradia pri Novom Zélande.

Majster Ollive zdôrazňoval nováčikom, ktorí ešte neboli skúsení námorníci:

—
Vidíte, chlapci, aké je to naše remeslo! Jeden rok je úspešný, druhý nie. Nesmie nás to však zaskočiť a zbaviť nádeje... Nie veľryby prenasledujú rybárov, ale rybári veľryby. Keď ujdú na šíre more, nenájde ich ani sám čert! V takom prípade sa vyzbrojte trpezlivosťou... vopchajte ju do svojho vaku! Hlavu hore a čakať!

Naozaj múdre slová. Lepšie bolo počúvať rady majstra Olliva ako Cabidoulina, s ktorým loďmajster končieval rozhovory otázkou:

—
Stále platí fľaška pálenky?

—
Stále!

V skutočnosti sa však zdalo, že viac vecí dáva za pravdu debnárovi. Svätý Enoch už nenatrafil na nijakú veľrybu, zato sem-tam na hladine videl ich zvyšky, trosky člnov, rozbité trupy lodí. Stojí za zmienku, že mu to prichodilo tak, akoby lode boli zničené pri nejakých zrážkach. Ak ich posádky opúšťali, znamenalo to, že už neboli schopné plavby.

20. októbra čosi narušilo jednotvárnosť tejto plavby. Svätému Enochovi sa konečne naskytla príležitosť naplniť časť prázdnych súdkov v podpalubí. Od predchádzajúceho večera vietor postupne slabol a kapitán Bourcart musel dať napnúť stehovky aj závetrovky. Na bezoblačnej oblohe žiarilo slnko a na jej pozadí sa jasne črtal celý obzor.

Okolo tretej hodiny kapitán Bourcart, doktor Filhiol a dôstojníci sedeli pod prístreškom na zadnej nástavbe a zhovárali sa, keď sa ozvalo:

—
Veľryba... veľryba!

To vykríkol harpunár Ducrest z plošinky na hlavnom sťažni.

—
Kde? — nedočkavo sa spýtal loďmajster.

—
Tri míle po vetre.

Tentoraz to bolo isté, lebo v naznačenom smere videli nad morom gejzír. Zviera sa práve vynorilo z hlbín na hladinu a Ducrest ho zbadal práve vo chvíli, keď sa zdvihol stĺp vzduchu a vodnej pary. Za prvým hneď nasledoval druhý. Nečudo, že poručík Allotte vtedy zvolal:

—
Konečne! Táto aspoň nie je mŕtva!

—
Nie, — odpovedal Heurtaux, — a nemala by byť ani poranená, lebo para je biela!

—
Tri pirogy na more! — zavelil kapitán Bourcart.

Nikdy neboli lepšie podmienky na lov. More bolo pokojné, slabý vetrík nadúval plachty plavidiel, mali niekoľko hodín do večera, čo dovoľovalo rybárom prenasledovať veľrybu, ako dlho budú potrebovať.

O niekoľko minút boli pirogy druhého dôstojníka a oboch poručíkov na mori s celým bežným výstrojom. Heurtaux, Coquebert, Allotte nasadli do člnov, jeden námorník šiel ku kormidlu, štyria k veslám, harpunári Kardek, Durut a Ducrest na predok. Potom vyrazili na severovýchod.

Heurtaux prikázal obom poručíkom, aby si dávali mimoriadny pozor. Nesmeli veľrybu rozzúriť, ale prekvapiť. Zdala sa veľká a z času na čas, keď plesla chvostom na hladinu, zdvihol sa k oblohe vysoký stĺp vody.

Svätý Enoch so zmenšeným plachtovím, s košovkami a prednou stehovkou, sa pomaly približoval. Všetky tri pirogy plávali za sebou a na naliehavý príkaz kapitána Bourcarta sa nesmeli predbiehať, aby boli pokope, keď zaútočia na zviera.

Poručík Allotte musel krotiť svoju netrpezlivosť. Nebolo to ľahké a Heurtaux naň chvíľami musel zavolať:

— Nie tak rýchlo, Allotte, pomalšie, nevybočujte z radu!

Keď spozorovali veľrybu, vynorila sa na hladinu asi tri míle od lode — túto vzdialenosť plavidlá hravo prešli za pol hodiny.

Potom stiahli plachty, sťažne uložili pod lavičky tak, aby neprekážali pri manévrovaní. Každý harpunár mal poruke dve harpúny, z ktorých jedna bola náhradná. Zabrúsené kopije, naostrené lopaty — všetko bolo pripravené. Presvedčili sa, či sa laná stočené v košoch nezamocú pri prevliekaní olovenou trubicou a či sa budú ľahko nakrúcať na stĺpik pripevnený za hornou palubou. Ak sa pripútané zviera dá na útek alebo sa ponorí do hlbočín, budú povoľovať toto lano.

Bol to vráskavec z druhu dlhoplutvých a nemeral menej ako dvadsaťosem—dvad​saťdeväť metrov. Spolu s hrudnými plutvami merajúcimi asi tri metre a trojuhol​níkovou chvostovou plutvou, dlhou šesť až sedem metrov, musel vážiť okolo sto ton.

Zviera nejavilo nijaké známky znepokojenia, dalo sa unášať dlhými vlnami s hlavou otočenou smerom od plavidiel. Jean-Marie Cabidoulin s istotou odhadol, že by z neho malo byť najmenej dvesto súdkov tuku. Tri pirogy, po jednej z každej strany a tretia vzadu, pripravená vyraziť doprava alebo doľava, sa pomaly priblížili bez toho, žeby vzbudili jeho pozornosť. Durut a Ducrest stojaci na palube pohojdávali harpúny, čakajúc chvíľu, keď ich vbodnú pod hrudnú plutvu veľryby tak, aby ju smrteľne zranili. Keby ju zasiahli dvojnásobným bodnutím, mali by väčšiu istotu, že ju ulovia. V prípade, že by sa jedno z lán roztrhlo, veľrybu by pritiahli druhým lanom a nemuseli by sa báť, že sa im pri dlhotrvajúcom ponorení stratí.

Ale práve vo chvíli, keď piroga poručíka Allotta chcela priraziť, vráskavec sa skôr, ako ho harpunár stihol trafiť, prudko otočil, takže plavidlu hrozilo nebezpečen​stvo, že sa rozbije, potopil sa, pričom tak silno udrel chvostom na hladinu, že voda vystrekla do dvadsaťmetrovej výšky. Námorníci zahrešili:

—
Čertovská beštia!

—Aha, pláva preč!

—
Ani sme sa jej nedotkli!

—
Ani lano sme nepotrebovali!

—
Kedy sa vynorí?

—
A kde?

Bolo isté, že to nebude prv ako o pol hodiny, toľko času totiž uplynulo odvtedy,

ako sa vráskavec zjavil po prvý raz.

Po hlasnom plesnutí veľrybieho chvosta sa more utíšilo.

Tri pirogy boli zas pospolu. Heurtaux a dvaja poručíci boli rozhodnutí, že si nedajú ujsť takú krásnu korisť.

Teraz už len vyčkať, kým sa vráskavec znova vynorí, keďže ho nemohli sledovať

podľa pohybu lana. Želali si, aby vyplával v smere vetra, lebo tak by ho pirogy

mohli prenasledovať za pomoci vesiel a plachiet.

Ostatne, v týchto končinách sa neukazovala nijaká iná veľryba.

Tesne po štvrtej hodine sa vráskavec opäť vynoril. Zrazu vyleteli do výšky dva

ohromné prúdy pary, ktoré zasvišťali ako gule vystrelené z dela.

Pirogy od neho delilo iba pol míle, a to v smere vetra.

—
Vytiahnite plachty, berte veslá a vpred! — zavelil Heurtaux. O minútu už plavidlá leteli naznačeným smerom.

Zviera sa vzďaľovalo na severovýchod, jeho vyčnievajúci chrbát rýchle napre​doval.

Vietor trochu zosilnel, ale pirogy to veľmi nepocítili. Kapitán Bourcart sa bál, že ich zanesie veľmi ďaleko. Dal otočiť plachty, aby ich nestratil z očí. Keby plával na severovýchod, ušetril by pirogám čas i námahu, keď sa budú vracať k lodi s uviazanou veľrybou.

Vráskavec stále unikal a harpunárom sa nedarilo bodnúť ho zblízka. Je isté, že pirogy odkázané iba na veslá by nemohli takto dlho plávať. Našťastie im pomohol vietor a začali rýchle napredovať. Ale neprinúti noc Heurtauxa a jeho ľudí vrátiť sa na loď? Nemali so sebou zásobu potravín, aby mohli ostať na mori do nasledujúceho dňa. Ak nedostihnú veľrybu pred zotmením, budú ju musieť nechať tak.

Naozaj sa zdalo, že to tak dopadne. Bolo skoro pol siedmej, keď harpunár Durut zvolal:

—
Pred nami loď!

Heurtaux vstal práve vo chvíli, keď poručík Coquebert a Allotte zbadali ohlásenú loď.

Trojsťažník mal rozvinuté všetky plachty a usiloval sa plávať čo najtesnejšie pri vetre. Zjavil sa asi štyri míle severovýchodným smerom.

Bola to nepochybne veľrybárska loď. Možno aj jej hliadky uvideli vráskavca, ktorý sa nachádzal asi uprostred medzi ňou a pirogami. Zrazu Romain Allotte odtrhol ďalekohľad od očí a zvolal:

—
To je Repton!
—
Áno... Repton! — potvrdil Heurtaux. — Vyzerá, akoby nám chcel skrížiť cestu.

—S plachtovými lanami naľavo... — doplnil ho Yves Coquebert.

—Ide nás pozdraviť! — uštipačne povedal poručík Allotte.

Uplynulo osem dní odvtedy, čo sa anglická a francúzska loď rozišli, keď predtým spolu opustili Petropavlovsk.

Repton sa otočil viac na sever, pravdepodobne s úmyslom vplávať do Beringovho mora, a teraz sa tu zjavil bez toho, žeby oboplával najvzdialenejší z Aleutských ostrovov.

Azda sa chcel aj kapitán King pustiť za tým istým vráskavcom, ktorého prenasledovali pirogy Svätého Enocha už celé tri hodiny? Bolo to jasné, keď harpunár Kardek povedal Heurtauxovi:

—
Pozrite, spúšťajú člny na more.

—
Pravdaže... iste chcú chytiť veľrybu, — doložil poručík Coquebert.

—
Nedostanú ju! — povedal rozhodne Romain Allotte.

A všetci druhovia opakovali to isté, čo napokon nikoho neprekvapilo. Napriek tomu, že nad morom sa začalo stmievať, pirogy Reptona sa hnali za vráskavcom, teraz práve nehybným, akoby váhal, na ktorú stranu má ujsť, či sa dať na východ, alebo na západ. Pokiaľ ide o námorníkov zo Svätého Enocha, veslovali zo všetkých síl, aby rýchlo napredovali, lebo vietor slabol a museli stiahnuť plachty.

—
Smelo chlapci, len smelo ďalej! — opakoval Heurtaux a poručíci posmeľovali svojich ľudí slovami aj činmi.

Námorníci mocne zaberali veslami a volali:

—
Nie, nedostanú ju! Nedostanú!

V skutočnosti vzdialenosť, čo mali jedni aj druhí ešte pred sebou, bola takmer rovnaká. Najpravdepodobnejšie bolo, že pirogy dostihnú veľrybu naraz, a to skôr, ako sa posledný raz ponorí.

Prirodzene, teraz už nemuseli zostávať v rade za sebou, ako im to prikázal Heurtaux. Každý vyrazil dopredu na vlastnú päsť. Poručík Allotte sa ako obyčajne hnal popredku a ustavične opakoval:

—
Smelo, chlapci, len smelo!

Angličania však boli rýchlejší a aj vráskavec im plával oproti.

Otázka sa mala vyriešiť skôr ako o desať minút: alebo zviera chytia, alebo sa im

stratí pod vodou.

O chvíľu sa šesť pirog ocitlo necelých sto metrov od seba. Ako sa zachovajú rozdráždení námorníci?

—
Veď to zviera samo nesie svoj tuk Angličanom! — zvolal jeden z Coquebertových chlapcov, keď videl veľrybu plávať k Reptonu.
Ale nie: vráskavec zastal ani nie sto stôp od plavidiel. Možno sa chcel zachrániť, možno sa chystal ponoriť...

Zrazu sa Ducrest z Allottovej pirogy rozohnal, hodil harpúnu a zároveň vyletela aj harpúna zo Strekovej pirogy z Reptona.
Vráskavec dostal zásah. Dýchacie otvory sa mu zaliali krvou. Vychrlil prúd červeno sfarbenej vodnej pary, naposledy rozťal chvostom morskú hladinu, obrátil sa hore bruchom a znehybnel. Ktorý z dvoch zásahov harpunárov bol smrteľný?
XI
Medzi Angličanmi a Francúzmi
Ak sa niekedy mohlo prejaviť nepriateľstvo, čo vybičovalo nervy posádkam Reptona i Svätého Enocha, tak to bolo v plnej miere, ako iste uznáte, v nasledujúcej príhode.

Nedalo sa poprieť, že veľrybu zbadali najprv hliadky Svätého Enocha a že Francúzi ju začali prví prenasledovať. Bolo celkom jasné, že plavidlá veliteľovho zástupcu a oboch poručíkov sa vydali na lov veľryby o tri hodiny skôr. Keby ju boli chytili hneď, anglická loď, ktorá sa vtedy ešte nezjavila na šírom mori, by ju nikdy nebola spozorovala. Ale veľryba ušla na severovýchod, kde sa o dve hodiny neskôr vynoril Repton. A hoci už zviera prenasledovali francúzske pirogy, kapitán King dal spustiť na vodu aj svoje člny.

Ak aj veľrybu trafili súčasne dve harpúny, Angličanova sa jej zapichla do zadnej časti tela, tam, kde sa začína chvost, zatiaľ čo Ducrestova zasiahla ľavú hornú plutvu, prenikla až do srdca, následkom čoho zviera začalo chrliť krv. Ak by naostatok obidve posádky pripustili, že by bolo správne rozdeliť úlovok na dve rovnaké polovice, každá z nich by si k takej koristi mohla len blahoželať. Ani Svätý Enoch, ani Repton neulovili v poslednej sezóne vráskavca, čo by sa k tomuto dal prirovnať.

Pochopiteľne, ani u Francúzov, ani u Angličanov nik s takýmto delením nesúhlasil. Pravda, jedna z harpún zranila veľrybu tak, že jej spôsobila smrť — bol to šťastný a veľmi zriedkavý zásah — ale druhá tiež trafila zviera. Z tejto okolnosti vyplýva, že práve vtedy, keď sa Heurtauxovi chlapci chystali omotať lanom chvost veľryby, Strokovi námorníci sa pripravovali urobiť to isté. Zrazu Angličania zvolali akousi pomotanou francúzštinou, ktorej však Francúzi dostatočne rozumeli:

—
Preč! Člny Svätého Enocha preč! Poručík Allotte ich hneď zahriakol:

—
Vy choďte preč!

—
Táto veľryba nám právom patrí, — vyhlásil zástupca veliteľa Reptona.
—Nie! Je naša! My sme ju chytili! — zvolal Heurtaux.

—
Priviažte ju! — zavelil Strok, čo vzápätí opakoval zástupca veliteľa Svätého Enocha. Piroga poručíka Allotta prirazila k obrovskému zvieraťu a priviazala ho. To isté urobili aj námorníci z Reptona.
Keby tri anglické a tri francúzske pirogy začali zároveň ťahať, zviera by nielenže nedopravili ani na Svätého Enocha, ani na Repton, ale ťahaním na opačné strany by pretrhli vlečné laná.

To sa po niekoľkých súčasných pokusoch naozaj stalo.

Teraz boli na tom úplne rovnako. Námorníci nechali prácu bokom a začali s člnmi manévrovať tak, aby sa dostali k sebe. Už sa takmer dotýkali. Pri nálade, aká ich pochytila, dalo sa predpokladať, že posádky sa určite pobijú. Zbrane mali: náhradné harpúny, kopije, lopaty, nerátajúc vreckové nožíky, s ktorými sa námorníci nikdy nerozlúčia. Hádka by sa mohla zvrhnúť na bitku a mohla by tiecť aj krv, kým by prišli lode s posilou.

Vtom sa zástupca veliteľa Strok obrátil k Heurtauxovi, ktorého rečou plynné hovoril, zahrozil mu a nahnevane povedal:

—
Akým právom nám beriete veľrybu, čo nám patrí? Varujem vás, že to nestrpíme!

—
A na čom sa zakladá to vaše právo? — odvetil Heurtaux a dal dvom poručíkom najavo, aby ho nechali hovoriť.

—
Zaujíma vás, na čom sa zakladá? — pokračoval zástupca veliteľa Reptona.
—Zaujíma!

—
Teda na tom, že veľryba bola bližšie pri nás a že by ste ju neboli chytili, keby sme sa jej neboli postavili do cesty.

—
Ale naše pirogy ju prenasledovali viac ako dve hodiny!

—Až po nás, pane! — zvolal Strok.

—No my sme ju zbadali prví, keď po vašej lodi nebolo ešte ani stopy!

—Čo na tom, aj tak by ste sa k nej neboli dostali tak blízko, aby ste ju trafili!

—
To všetko sú len reči! — odsekol Heurtaux, ktorý sa už začínal rozpaľovať.

—A napokon, veľryba nepatrí tomu, kto ju videl, ale tomu, kto ju zabil.

—
Nezabúdajte, že naša harpúna vyletela skôr ako vaša! — trval Strok na svojom.

—
Áno! Áno! — kričali Angličania a schytili do rúk zbrane.

—
Nie! Nie! — zúrili Francúzi, hroziac námorníkom z Reptona. Teraz by ich už Heurtaux nebol utíšil. Nebol by ich vládal zadržať. Chlapi sa už-už chceli na seba vrhnúť.

Heurtaux urobil ešte posledný pokus. Povedal zástupcovi veliteľa Reptona:
—
Pripusťme to, čo nie je pravda, že vaša harpúna vyletela prvá. Ale zásah nebol smrteľný. Náš zabil veľrybu.

—
To sa ľahšie hovorí, ako dokazuje!

—
Teda nám ju nedáte?

—
Nie! — zarevali Angličania.

Zlosť sa tak vystupňovala, že námorníci sa skoro pobili.

Jedna okolnosť však prinútila chlapov z Reptona podriadiť sa. Ak to neurobili na začiatku, museli tak urobiť teraz.

Keby došlo k ruvačke, Francúzi by ich donútili ustupovať.

Repton bol v nevýhode a naozaj sa nemohol priblížiť, lebo viala slabá bríza. Bol vzdialený jeden a pol míle, zatiaľ čo Svätý Enoch spriečil plachty niekoľko sto metrov od pirog. Strok si to dobre všimol a práve preto váhal, či sa má pustiť do bitky.

Angličania, ktorí sú vcelku praktickí ľudia, pochopili, že by v takýchto nepriaznivých podmienkach nemohli zvíťaziť. Vrhla by sa na nich celá posádka Svätého Enocha a porazila by ich skôr, než by im Repton stihol prísť na pomoc. Napokon kapitán Bourcart poslal na more ešte aj štvrtú pirogu, a to znamenalo rýchlu posilu desiatich mužov.

Strok zavelil svojim námorníkom, ktorí boli rozladení:

—
K lodi!

Prv ako opustili veľrybu, povedal tónom, v ktorom zápasila zlosť so sklamaním:

—
Ešte sa stretneme!

—
Kedy sa vám bude páčiť, — odpovedal Heurtaux. A jeho druhovia na celé kolo vykrikovali:

—
Babráci! Hlupáci!

Strokove pirogy veslovali k Reptonu, vzdialenému dobrú míľu.

Nevedno, či sa Strok len tak vyhrážal, alebo či sa nakoniec spor medzi dvoma

loďami vyrieši.

Nečakane sa tam zjavil kapitán Bourcart, ktorý sa priviezol na štvrtej piroge. V krátkosti mu opísali, čo sa stalo. Schválil Heurtauxov postoj a stroho povedal:

—
Ak si príde Repton žiadať vysvetlenie, Svätý Enoch mu to riadne vysvetlí! Zatiaľ, priatelia, priviažte veľrybu.

Jeho slová sa stretli s takým všeobecným nadšením, že posádka /volala hurá,

ktoré ešte mohli Angličania počuť. Že ich Repton nepozdravil? Nech! Teraz ho oni pozdravia, ale žartíkmi štipľavými ako voda v Tichom oceáne! Vráskavec bol konečne priviazaný, no bol taký ťažký, že námorníci v štyroch pirogách sa pri veslovaní poriadne spotili, kým ho dopravil k Svätému Enochovi.
Majster Ollive, tesár Férut, kováč Thomas vystúpili na prednú nástavbu. Pokiaľ ide o Jean-Marie Cabidoulina, podľa jeho názoru mali zo zvieraťa vytopiť dvesto súdkov oleja. Spolu s tým, čo už mal Svätý Enoch v podpalubí, by to bola polovica nákladu.

—
Tak čo na to povieš, starký? — prihovoril sa majster Ollive debnárovi.

—To, že pri prvej búrke prídeme o všetko... — odpovedal majster Cabidoulin.

—
Ale choď voľakde! Keď dorazíme na Vancouver, nebude nám chýbať ani jediný súdok, uvidíš! Tak fľaša, platí?

—
Platí!

Jeden z nováčikov odzvonil pol ôsmej. Na otočenie veľryby už bolo prineskoro, takže ju aspoň priviazali k boku lode. Na druhý deň na úsvite malo mužstvo povyberať tuk a potom ho všetok povytápať. Na túto robotu potrebovali aspoň dva dni.

Vcelku si mohli blahoželať. Plavba z Petropavlovska na Vancouver dovolí kapitánovi Bourcartovi priviesť do Victorie polovičný náklad oleja. Bolo to lepšie, ako mohli za daných okolností dúfať. Keďže bolo pravdepodobné, že kurzy na trhu vo Victorii zatiaľ neklesnú, mali by z tejto druhej výpravy ešte dosť pekný zisk.

Navyše Svätého Enocha nestretlo nič nepríjemné. Namiesto morskej obludy, ktorú zazreli kamčatskí rybári, chytili nádhernú veľrybu! Bolo už celkom tma. So skasanými plachtami mohla loď očakávať svitanie. Večer povieval nebadateľný vetrík. More bolo celkom pokojné. Loď sa mierne pohojdávala na hladine, takže sa vôbec nemuseli báť o laná, ktorými bola veľryba pripútaná. Aká by to bola strata, aká škoda, keby sa potopila v mori! Z opatrnosti sa však museli nejako zabezpečiť. Ktovie, či by kapitán King nechcel splniť vyhrážky svojho zástupcu a nepokúšal by sa zaútočiť na Svätého Enocha a ukradnúť veľrybu?

—
Máme sa naozaj báť, že nás napadnú? — spýtal sa doktor Filhiol.

— Veru neviem, — povedal poručík Coquebert, — u Angličanov človek nikdy nevie, s čím môže rátať...

—
Fakt je, — dodal Heurtaux, — že odišli poriadne nahnevaní...

—
To chápem, — zvolal poručík Allotte. — Unikol im taký krásny kus!

—
Inak, nečudoval by som sa, keby sa vrátili, — pokračoval Heurtaux.

—
Nech len prídu! — povedal kapitán Bourcart — Budeme ich čakať!

Takto hovoril preto, že svojej posádke úplne dôveroval. Nebola by to prvá škriepka medzi veľrybármi o to, kto zasiahol veľrybu. Takéto hádky sa často končievali poľutovaniahodnými násilnosťami.

Na palube Svätého Enocha zaviedli prísne hliadky a námorníci strážili loď ako oko v hlave. Keby pre vietor Repton nemohol priplávať k Svätému Enochovi, mohol by poslať svoje člny, a preto sa za nočnej tmy nesmú dať prekvapiť. Napokon bezpečnosť francúzskej lode zaistila aj dosť hustá hmla, ktorá asi o desiatej hodine zahalila more. V nej bolo ťažké nájsť miesto, kde stál Svätý Enoch so spriečenými plachtami.

Celé hodiny prešli bez poplachu. Po východe slnka hmla, čo sa vôbec nerozplynula, mohla ukrývať Repton aj vo vzdialenosti pol míle. Možno sa Angličania nevzdali úmyslu uskutočniť svoje vyhrážky a pokúsia sa zaútočiť, len čo sa zdvihne hmla. Ale vietor im nebude na pomoci. Vzduch sa ani nezachvel a počasie zostalo bezo zmeny celé predpoludnie. Posádka Svätého Enocha sa mohla nerušene pustiť do práce.

21. októbra na svitaní dal kapitán Bourcart otočiť veľrybu a prikázal námorní​kom, aby sa poponáhľali s prácou. Cez kladku boli prevlečené dve laná a pri kladkostroji sa vystriedali všetci muži.

Majster Ollive za pomoci niekoľkých námorníkov ešte predtým omotal reťaz popod plutvu zvieraťa a to sa otočilo okolo vlastnej osi, čo uľahčilo vyberanie tuku. Potom oddelili hlavu a nie bez veľkej námahy ju položili na palubu. Odrezali z nej pysky, jazyk, kostice, čo už bola hračka, lebo ju predtým rozštvrtili. Rozložili oheň pod nádobou na roztápanie tuku. Dreva mali dosť vďaka zásobám, čo naložili v Petropavlovsku. Kuchár mohol kúriť pod dvoma kotlami. Práve v týchto kotloch najprv roztápali tuk povyberaný z hlavy, jazyka a pyskov, ktorý bol jemnejší. Potom rozsekali trup na kusy dlhé osem až deväť siah, ktoré zasa rozkrájali na menšie kúsky, aby sa zmestili do nádoby na roztápanie tuku. Tejto práci venovali celé predpoludnie a časť popoludnia. Okolo tretej hodiny začala hmla trochu rednúť. Ešte dosť hustá vodná para obmedzovala výhľad zo Svätého Enocha na pol míle.

O Reptone nijaká nová správa. Pre nepriaznivý vietor sa nemohol priblížiť, ibaže by ho pritiahli jeho člny, čo by však pre ne bola obrovská námaha.

Kapitán Bourcart bol napriek tomu ustavične v strehu. Pirogu poručíka Allotta poslal severovýchodným smerom na výzvedy. Ale tá nič podozrivé nevidela, lebo sa odvážila plávať iba pol míle na sever.

Posádka v podstate ani nebola proti tomu, aby došlo k bitke s Angličanmi. To je u Francúzov a najmä u námorníkov stará obyčaj. Títo odvážni chlapci totiž ešte vždy snívajú o tom, že sa pomstia za Waterloo!

Práca pokračovala výborne. Kapitán Bourcart predpokladal, že v ten deň roztopia celú polovicu tuku. Bola teda nádej, že ak sa zdvihne vietor, budú môcť napozajtre odplávať s dvoma ďalšími stovkami súdkov v podpalubí. O štvrtej sa zrazu strhol poplach. Kováčovi Thomasovi, ktorý zostúpil do člna a opravoval kormidlové zariadenie, sa zdalo, že od západu počuje nejaký špľachot. Bol to zvuk vesiel, oznamujúci, že nablízku sú pirogy Reptona! Objavili Angličania polohu Svätého Enocha"?
Kováč sa rýchlo vrátil na palubu a upozornil na to kapitána Bourcarta. Nenastal práve okamih, keď musia zvesiť pušky zo stojana v dôstojníckej jedálni a začať sa brániť?

Muži zaujatí krájaním tuku museli prerušiť prácu a nastúpiť. Keďže v hmle im oči nemohli poslúžiť, museli napnúť uši. Na palube zavládlo úplné ticho. Aj oheň pod nádobou na roztápanie tuku nechali opadnúť, už iba tlel. Z diaľky počuli veľmi slabý zvuk.

Uplynulo niekoľko minút, ale nezjavila sa nijaká piroga. Veď od kapitána Kinga by bola naozaj veľká bezočivosť, keby sa za takýchto okolností pokúsil napadnúť Svätého Enocha. Hoci Angličanom asi hmla neprekážala, dovolila by im nepozorovane sa priblížiť k lodi. Museli však predpokladať, že kapitán Bourcart bude ostražitý.

Majster Ollive veselo povedal: — John Bull ma už ničím neprekvapí!

Ale prenáhlili sa, keď si mysleli, že je to Repton. Bol to zbytočný poplach. Špľachot mohli spôsobiť len závany vetra, čo prechádzali cez hmlu, no nevládali ju rozohnať. Všimli si, že začína podúvať bríza. Zatiaľ to však boli len nepravidelné poryvy bez ustáleného smeru. Aj keby zosilnela, obloha by zostala zastretá hmlou až do východu slnka. Po takomto bezvetrí, dosť zriedkavom v tomto ročnom období a v tejto severnej časti Tichého oceána, obyčajne nasleduje veľmi zlé počasie.

Mohli sa obávať, že plavba nebude taká pokojná, ako keď opúšťali Petropavlovsk. No ich trojsťažník vždy statočne čelil mnohým búrkam a nikdy neutrpel veľké škody, takže Jean-Marie Cabidoulin si mohol svoje strašidelné historky nechať pre seba.

Prečo by nakoniec ich loď nemohla mať zasa také šťastie ako pri prvej výprave ;i prečo by nestretla ďalšie veľryby, čo by im umožnili doplniť náklad ešte skôr, ako zakotvia pri Vancouvri?

Zvečerievalo sa. Asi aj tejto noci bude hmla ako predchádzajúcej. Pre každý prípad sa zaistili a po návrate poručíka Allotta vytiahli pirogy na palubu. Pre robotu, ktorú mali dokončiť, bolo vcelku lepšie, že Svätý Enoch čakal ešte dvadsaťštyri hodín. Azda potom ho priaznivý vietor poženie k americkému pobrežiu.

Krátko pred piatou hodinou zrazu prêtai vzduch strašný sipot. Vtom sa more vari až od samého dna zvláštne rozhýbalo. Hladinu prikryla nekonečná záplava bielej peny. Obrovská vlna vyniesla Svätého Enocha do výšky, prudko ho kymácajúc z boka na bok, dopredu i dozadu. Skasané plachty hlasno plieskali a posádka sa právom obávala, že sa polárne celé sťažňovie.

Na veľké šťastie sa neodtrhlo telo veľryby, pevne pripútané k palube, čo bol priam zázrak, keďže loď sa veľmi naklonila.

—
Čo sa robí? — zvolal kapitán Bourcart, vybehnúc zo svojej kajuty. Vyliezol na zadnú nástavbu a za ním sa ponáhľali jeho zástupca a poručíci.

—
To je určite vlna od zemetrasenia, — uisťoval ich Heurtaux, — už som si myslel, že sa Svätý Enoch potopí...

—
Áno... vlna od zemetrasenia, — prikývol majster Ollive, — lebo vetra nieto ani toľko, čo by sa mi vošiel pod čiapku...

—
Ale mohol by ju sprevádzať náhly lejak, — pokračoval kapitán Bourcart.

—
Heurtaux, dajte stiahnuť všetky plachty! Nesmieme zostať nepripravení. Bolo to obozretné a zároveň včasné i nevyhnutné opatrenie. O niekoľko minút začal naozaj vietor silnieť a južným smerom hnal pred sebou hmlu.

—
Vľavo za nami loď!

Tento výkrik jedného z námorníkov, zavesených v úponách predného sťažňa, prinútil všetkých pozrieť sa tým smerom. Je spozorované plavidlo Reptorí?
Bola to naozaj anglická loď, vzdialená od Svätého Enocha asi tri míle.

—
Ešte vždy je na tom istom mieste, — poznamenal poručík Coquebert.
—
Tak ako my tu... — odvetil kapitán Bourcart.

— Človek by povedal, že sa chystá povoliť plachty, — dodal poručík Allotte.

—
Máte pravdu... chce vyplávať, — prisvedčil Heurtaux.

—
Azda k nám? — opýtal sa doktor Filhiol.

— Bol by toho určite schopný! — zvolal majster Ollive.

—
Veď uvidíme... — pokojne povedal kapitán Bourcart a ďalekohľadom neprestajne sledoval pohyb anglickej veľrybárskej lode.

Mohli si myslieť, že kapitán King chce využiť vietor, čo teraz fúkal z východu a čo by mu dovolil priblížiť sa k Svätému Enochovi. Bolo vidieť mužov, ako vyliezli na rahná. Zanedlho rozvinuli košové plachty, prednú plachtu a vratiplachtu s lanami vpravo, potom vonkajšiu a vnútornú kosatku, ktoré pomáhali Reptonu zmeniť smer.

Nebolo isté, či chcú ísť ďalej na východ, držiac sa tesne pri vetre, aby priplávali do niektorého prístavu Britskej Kolumbie.

Nie, to nebol zámer kapitána Kinga. V tom sa nemohli mýliť. Repton namiesto na východ zamieril k Svätému Enochovi tak, aby mu skrížil cestu.

—
Teraz si ho podáme! — zvolal Romain Allotte. — Ide si po svoju veľrybu. No len poď... nedostaneš ani pol kostičky!

Ak Repton prichádza napadnúť Svätého Enocha, uvidí, s kým má do činenia! Dostane odpoveď, ako sa patrí: puškou, pištoľou, sekerou! Bolo už niekoľko minút po šiestej. Slnko na juhozápade rýchlo klesalo k obzoru. Na tej strane, odkiaľ fúkal vietor, bolo more čisté, bez hmly. Námorníkom neunikol ani najmenší pohyb Reptona, ktorý napredoval priemernou rýchlosťou. O pol hodiny by mal byť pri Svätom Enochovi, pravda, ak nezmení smer. Očakávali útok, a tak kapitán Bourcart dal rozkaz pripraviť zbrane. Naplnili mažiare, ktorými bývajú obyčajne vyzbrojené veľrybárske lode. Ak na nich kapitán King vystrelí niekoľko päť-šesťlibrových gúľ, kapitán Bourcart mu ich vráti v tom istom počte aj veľkosti.

Repton bol vzdialený už iba trištvrte míle, keď sa zrazu more celkom zmenilo, hoci vo vzduchu nebolo nič badať. Bolo bezvetrie a obloha bola čistá. Na obzore sa nezjavil nijaký hrozivý oblak. Na oblohe aj na mori panoval úplný pokoj. A jednako sa na tomto mieste oceána chystal zvláštny úkaz. Odrazu za strašného lomozu, ktorého ani pôvod, ani príčinu nepoznal nikto z paluby Svätého Enocha, more vzkypelo, do biela sa zapenilo, rozbúrilo, akoby nejaký podmorský výbuch otriasol jeho najhlbším dnom. Stalo sa to presne na mieste, kde sa nachádzala anglická veľrybárska loď. Francúzi ešte nepocítili nijaké účinky tohto nevysvetliteľného pohybu.

Kapitán Bourcart a jeho druhovia najprv prekvapene pozorovali Repton, ale to, čo videli, vyvolalo v nich úplné zdesenie.

Repton sa zdvihol na hrebeni obrovskej vlny, potom zmizol za ňou. Z vlny vystrekovali mocné prúdy vody, čo by mohli unikať z nozdier nejakej velikánskej obludy, ktorej hlava bola schovaná pod loďou a chvost tĺkol po hladine asi o sto metrov ďalej.

Keď sa loď znova vynorila, bola úplne neschopná plavby, sťažne boli polámané, výstroj zničený, trup prevrátený na ľavý bok, doráňaný strašnými nápormi mora.

Potom sa cez ňu posledný raz prevalila ozrutná vlna a o minútu ju pohltili priepastné hlbiny Tichého oceána.

Kapitán Bourcart, jeho dôstojníci i mužstvo vykríkli od hrôzy a zmeraveli zoči-voči tejto záhadnej a hroznej skaze.

Ale vari všetci muži z Reptona sa neutopili spolu s loďou? Možno sa daktorým podarilo zavčasu ujsť na pirogách, aby ich nestrhlo do morskej priepasti. Hádam by mohli zachrániť niekoľkých nešťastníkov, kým ich prikvačí noc... Zoči-voči podobným katastrofám sa zabúda na všetky príčiny nepriateľstva! Ľudskou povinnosťou je pomôcť. — Člny na vodu! — zavelil kapitán Bourcart.

Od zmiznutia Reptona neuplynuli ani dve minúty, teda je ešte čas zachrániť tých, čo prežili stroskotanie lode...

Ale skôr ako pirogy spustili na more, všetci pocítili otras, ktorý však nebol veľmi silný. Svätého Enocha nadvihlo vzadu asi na sedem—osem palcov, akoby narazil na útes, naklonil sa na pravý bok a zostal nehybne stáť.
XII
Zaviaznutie
Vietor, čo okolo piatej popoludní fúkal z východu a ktorý chcel Repton využiť, netrval dlho.

Po západe slnka sa utíšil a nakoniec celkom ustal. Prudké vlnobitie sa zmenilo na tichý čľapot na hladine. Znova sa spustila hustá hmla, čo už dvadsaťštyri hodín zahaľovala túto oblasť Tichého oceána. Ako vieme, Svätý Enoch narazil práve vo chvíli, keď jeho posádka chcela spustiť člny. Netreba stroskotanie Reptona pripísať podobnej nehode? A čo keď si anglická loď, menej šťastná ako Svätý Enoch, prerazila dno na skale? Nech bolo hocako, Svätý Enoch sa síce nepotopil, ale zato nebezpečne zaviazol. Hrozilo mu, že už-už klesne na dno, a tak nemohol poslať pirogy na pomoc anglickým námorníkom.

Kapitána Bourcarta a jeho druhov to v prvej chvíli ohromilo. Čo spôsobilo, že zaviazli?

Veď Svätý Enoch ledva pocítil slabý vetrík, čo sa zdvihol okolo piatej popoludní.

Keďže loď narazila kormou na nejaký útes, musel ju strhnúť podmorský prúd,

o ktorom nikto nič netušil, lebo ho nebolo možné zbadať.

Boli tu určité záhadné okolnosti, ale teraz nebol vhodný okamih na ich objasňovanie.

Ako sme už povedali, náraz nebol veľmi silný, ale po dvojnásobnom škrabnutí o skalu, pri ktorom sa však neodlomilo kormidlo, cez loď sa prevalila obrovská vlna. Našťastie sťažňovie sa ani nezachvelo, aj stehy a sťažňové úpony vydržali nápor. Keďže dno zostalo nepoškodené, nehrozilo, že by sa potopili ako Repton. Možno chýbalo len niekoľko palcov vody, aby loď mala opäť správny ponor a mohla za najvyššieho prílivu vyplávať na more.

Pri náraze sa však roztrhli laná, ktorými bola uviazaná veľryba, a prúd odniesol jej telo.

Ibaže tu išlo o inú vec ako o obavu, že prídu o sto súdkov oleja. Zaviaznutý Svätý Enoch sa musel dostať z tejto nepríjemnej situácie.

Po nehode sa majster Ollive vyhýbal rozhovorom so Jean-Marie Cabidoulinom. Debnár by mu bol určite s uspokojením povedal: „To je len začiatok nášho konca!"

Na zadnej nástavbe sa radil kapitán Bourcart so svojím zástupcom.

—
Teda v tejto časti Pacifiku sú plytčiny? — povedal Heurtaux.

—
Neviem, čo si o tom mám myslieť... — odvetil kapitán. — Som si istý, že medzi Kurilskými a Aleutskými ostrovmi nie je na mapách zakreslená ani jedna! Najnovšie mapy skutočne neuvádzajú ani plytčiny, ani útesy v tejto oblasti Tichého oceána, kde sto dvadsiaty a sto šesťdesiaty poludník pretína päťdesiatu rovnobežku. Pravda, kapitánovi Bourcartovi už šesťdesiat hodín hmla bránila určiť polohu. Ale pri poslednom pozorovaní zistil, že sa nachádzajú viac ako dvesto míľ od Aleutských ostrovov. Nedalo sa pripustiť, že by od tohto výpočtu z 19. októbra vietor a morské prúdy odvliekli Svätého Enocha až tak ďaleko.

A predsa na šíre more by sa mohol pustiť iba za najvzdialenejšími útesmi Aleutských ostrovov. Kapitán Bourcart zostúpil do dôstojníckej jedálne, rozložil na stole mapy, skúmavo ich poprezeral a za pomoci ručičky kompasu určil polohu svojej lode, odhadujúc cestu, čo prešli za tri dni. Týmto smerom do vzdialenosti dvesto míľ, čiže až po Aleutské ostrovy, by nenarazili na nijakú plytčinu.

—
A nemohlo sa stať, — poznamenal doktor Filhiol, — že by sa tu po vydaní týchto máp zdvihlo morské dno?

—
Že by sa zdvihlo morské dno? — rozmýšľal Bourcart. Nezdalo sa, že by zavrhoval podobnú domnienku.

Bolo azda neodôvodnené, že pripúšťali takéto vysvetlenie, keď nepoznali iné? Prečo by pomalým tlakom alebo náhlym zdvihnutím, ktoré spôsobujú podmorské sily zeme, nemohlo dno oceána vystúpiť na hladinu? Azda je málo príkladov na takéto javy v oblastiach, kde sa ešte prejavuje sopečná činnosť? Či sa práve tieto končiny nenachádzajú v susedstve vulkanického súostrovia? Keď sa tade plavili pred dva a pol mesiacom, nevideli na severe plamene sopky? Hoci toto vysvetlenie bolo do určitej miery prijateľné, väčšina posádky ho musela odmietnuť, ako to zakrátko uvidíme.

Nech už bola príčina zaviaznutia Svätého Enocha hocijaká, bola to koniec koncov neodškriepiteľná skutočnosť. Majster Ollive zisťoval hĺbku pred loďou i za ňou, ale nezistil pod kýlom viac ako štyri až päť stôp vody. Kapitán Bourcart dal v prvom rade prezrieť podpalubie. Jean-Marie Cabidoulin a tesár Férut potvrdili, že cez obšívku nevniká nijaká voda, a teda náraz určite nespôsobil nijakú trhlinu.

Mali by napokon počkať do nasledujúceho dňa, aby zistili pôvod tohto neznámeho útesu v Tichom oceáne. Čo keby sa im ešte predtým, ako nastane zlé počasie, podarilo vyslobodiť Svätého Enocha!
Noc sa im videla nekonečná. Ani dôstojníci, ani námorníci nešli do svojich kajút. Museli byť pripravení na všetko. Z času na čas sa kýl pohol na skale... Nedostane sa za pomoci morského prúdu von z tohto kamenného lôžka? Nemohlo by sa stať, že by sa loď skĺzla po tom boku, na ktorý je naklonená, a dosadla na hladinu? Kapitán Bourcart z opatrnosti poslal pirogy na more s čo najväčšími zásobami potravín pre prípad, že by museli opustiť Svätého Enocha. Ktovie, či nebudú prinútení do nich nastúpiť a odplávať k najbližšiemu pobrežiu. A tým by mal byť niektorý z Aleutských ostrovov, iba že by následkom celkom nepochopiteľných okolností loď vybočila zo svojej trasy... Napokon, nehrozí im, že by sa potopili, čo by sa možno bolo stalo, keby veľryba ešte visela na boku lode. Medzi možnosti, čo by mohli pomôcť uvoľniť Svätého Enocha, kapitán Bourcart rátal aj príliv. Síce dobre vedel, že príliv a odliv je v celom Tichom oceáne spravidla nebadateľný, ale ktovie, či zvýšenie hladiny o niekoľko palcov nepomôže lodi vyslobodiť sa? Nezdalo sa, že by Svätý Enoch zaviazol veľmi ďaleko, na útese ležal iba zadnou časťou kýlu.

Vody začalo badateľne pribúdať o jedenástej hodine a príliv vrcholil okolo druhej ráno. Kapitán a jeho dôstojníci pozorne sledovali stúpanie hladiny, oznamované čľapotom prílivu, ktoré sa zreteľne ozývalo uprostred tichej noci. Žiaľ, vo chvíli, keď sa more ustálilo, situácia sa nezlepšila. Možno Svätý Enoch pocítil niekoľko slabých záchvevov, možno sa jeho kýl trochu pohol na morskom dne. V októbri už nebývajú vysoké prílivy ako v období rovnodennosti a v nasledujúcich mesiacoch bude nádej na vyslobodenie uviaznutej lode čoraz menšia.

A nemali sa báť, že teraz, keď nastane odliv, dôjde k zhoršeniu situácie? Nebude sa loď s ubúdaním vody čoraz väčšmi nakláňať? Nehrozí jej nebezpečenstvo, že sa za odlivu prevrhne?

Tieto vážne obavy ich trápili až do pol piatej ráno. Aby boli pripravení na každý prípad, dal kapitán Bourcart zhotoviť podpery z rahien brámovej plachty, ale nakoniec ich ani nepoužili.

Tesne pred siedmou hodinou sa na východe sfarbila hmla do červená. Slnko vystupujúce spoza obzoru sa ju márne usilovalo preniknúť a lodný výstroj pokryla chladná rosa.

Dôstojníci na zadnej nástavbe, námorníci na prednej usilovali sa preniknúť hmlu

na tej strane, na ktorú bola loď naklonená, očakávajúc, že pirogy ju budú môcť oboplávať. Každý chcel vedieť, ako je útes umiestený. Zaberá veľký priestor? Tvorí nejakú plytčinu? Vyčnievajú pri odlive vrcholy skál nad hladinu? Ale dovideli ledva pár metrov za lodné zábradlie. Nepočuli ani hučanie príboja narážajúceho na skaliská.

Kým sa hmla nerozplynie, nedá sa nič robiť. Možno zredne, až keď slnko vystúpi nad hlavu, tak ako tomu bolo v predchádzajúce dni. Ak to okolnosti dovolia, kapitán Bourcart sa pokúsi určiť polohu lode za pomoci sextantu a chronometra.
Namieste bola dôkladnejšia prehliadka podpalubia. Majster Cabidoulin a tesár Férut vzadu preložili určitý počet súdkov, a znova sa presvedčili, že tam nevnikla ani kvapka.

Kostra aj obšívka lode vydržali náraz. Nebolo na nich badať nijaké vážne poškodenie. Ale nevedno, či si pri narábaní so súdkami debnár nepovedal, že by ich akiste bolo treba všetky, plné i prázdne, vytiahnuť na palubu a pohádzať do mora, aby sa loď odľahčila.

Dopoludnie sa míňalo a obloha sa nevyčistila. Prieskum kapitána Bourcarta a jeho zástupcu v okolí Svätého Enocha do vzdialenosti asi sto metrov neodhalil nič bližšie o pôvode a polohe útesu.

Predovšetkým bolo treba zistiť, či sa loď nachádza blízko zeme, kde by mohli pristáť člny v prípade, že by nevyhnutne museli opustiť loď. Kapitán Bourcart však nepredpokladal, že by sa v tých končinách nachádzala nejaká pevnina či súostrovie, a doktorovi Filhiolovi, ktorý sa nato spýtal, jednoznačne odpo​vedal:

—
Nie, doktor. Opakujem vám, že pred pár dňami som urobil spoľahlivé pozorovanie... A pred chvíľou som si skontroloval výpočty. Sú presné a podľa nich musíme byť najmenej dvesto míľ od najbližšieho ostrova Kuríl.

—
Takže sa vrátim k svojmu vysvetleniu, — povedal doktor Filhiol. — Určite tu došlo k zdvihnutiu morského dna, na ktoré potom Svätý Enoch narazil...

—
To je možné, — odvetil kapitán Bourcart, — nechcem ani pomyslieť, že by sme sa omylom alebo odchýlením od smeru plavby dostali tak ďaleko na sever. Bola to skutočne smola, že sa nedvíhal vietor. Predovšetkým by rozohnal hmlu a vyčistil obzor. A potom, keby zadul od západu, posádka by vytiahla plachty na sťažne, a tak by sa možno Svätý Enoch odtrhol od skalnatého dna.

—
Vydržte priatelia, vydržte! — opakoval kapitán Bourcart, lebo vycítil, že jeho muži sú čoraz netrpezlivejší a nespokojnejší. — Dúfam, že popoludní sa hmla už konečne zdvihne, a potom ohodnotíme našu situáciu, z ktorej sa iste dostaneme bez veľkej ujmy!

Ale keď námorníci a nováčikovia videli Jean-Marie Cabidoulina, ako pokyvkáva veľkou strapatou hlavou, čo znamenalo, že vonkoncom nesúhlasí s týmto optimizmom, nedodávalo im to istoty.

Medzičasom sa kapitán Bourcart so svojím zástupcom dohodol, že z kormy spustia kotvu, aby zabránili prílivu, čo prichádzal od východu, zatlačiť loď ďalej na úskalie.

Majster Ollive spolu s dvoma námorníkmi pod vedením poručíka Allotta pripravili pirogu, aby mohli urobiť toto predvídavé opatrenie. Z lode jej spustili kotvové lano a piroga odplávala. Keď bola asi päťdesiat stôp od Svätého Enocha, poručík, plniac kapitánove rozkazy, ponoril hĺbkomer. Na jeho veľké prekvapenie dno nenašiel, ani keď odmotal zo dvadsať siah lanka. Pokus zopakoval na viacerých miestach, ale výsledok bol ten istý: olovnica sa nikde nedotkla morského dna.

Za takýchto okolností bolo zbytočné spustiť kotvu, aj tak by sa nezachytila. Z toho usúdili, že steny útesu sú aspoň z tejto strany kolmé. Piroga sa vrátila a poručík Allotte o tom podal správu kapitánovi. Kapitána Bourcarta to očividne prekvapilo. Myslel si, že útes má skôr pozvoľné a veľmi dlhé svahy, keďže pri uviaznutí pocítili len slabý náraz, akoby sa loď kĺzala po mierne naklonenej rovine.

Museli teda preskúmať okolie Svätého Enocha, aby mohli čo najpresnejšie určiť, aký je útes veľký a ako hlboko je skrytý pod hladinou. Kapitán Bourcart nastúpil do pirogy spolu so svojím zástupcom, loďmajstrom a dvoma námorníkmi. Vzali so sebou olovnicu, šnúra ktorej merala dvesto siah.

Zopakovali Allottov pokus a zistili, že ani koniec ich šnúry nedosahuje na dno. A tak sa museli vzdať myšlienky, že z kormy spustia kotvu, čo by im pomocou navíjadla umožnilo vyslobodiť loď.

—
Pán kapitán, mali by sme preskúmať more aspoň niekoľko stôp pod trupom,

—
navrhol Heurtaux.

—
Aj ja si to myslím, — odpovedal kapitán.

Majster Ollive sa zachytil hákom na mieste, kde boli upevnené sťažňové úpony, a viedol pirogu tak, aby mohla oboplávať trup lode vo vzdialenosti päť-šesť stôp, pričom zástupca veliteľa každé tri metre spúšťal šnúru na dno. Ale ani v hĺbke dvesto siah sa ho nikde nedotkla.

Útes teda zaberal len veľmi úzky priestor jednu alebo dve siahy pod morskou hladinou. Inými slovami, Svätý Enoch zaviazol na nejakom podmorskom vrchole, čo v týchto končinách nebol zaznamenaný.

Čas ubiehal a hmla sa nedvíhala. Kapitán Bourcart sa chcel pokúsiť vymaniť loď zo zajatia pomocou pirog, a to vo chvíli, keď bude vrcholiť príliv. Keď ju potiahnu dozadu, možno sa im podarí dostať ju na šíre more.

Manéver vykonali za najpriaznivejších podmienok. Šesť člnov sa spojilo v spoločnom úsilí a námorníci sa z celej sily zapreli do vesiel. Necúvla loď trošku dozadu?... Ledva o jednu stopu. Viac nedosiahli, a tak posádka napokon prestala dúfať, že ju odtrhnú z tohto útesu.

Ak Svätému Enochovi nepomohli ani pirogy, ani vietor, čo s ním bude potom, keď príde zlé počasie? Bude sa zmietať na tejto plytčine a zakrátko z neho zostane len hŕba trosiek... A v tomto ročnom období sa čochvíľa rozpútajú búrky, ktoré tak veľmi ohrozujú túto oblasť Tichého oceána.

Ostáva ešte jeden pokus, čo by azda pomohol dostať loď zasa na vodu. Kapitán Bourcart o tom tuho rozmýšľal, radil sa aj so svojimi dôstojníkmi a majstrami a nakoniec sa rozhodol. Jednako ho však odložil o niekoľko hodín, lebo sa nezdalo, že by sa mali báť nejakej zmeny počasia. Táto operácia mala za cieľ odľahčiť loď zvrhnutím nákladu do mora. Zbavená ôsmich—deviatich stoviek súdkov oleja by možno bola dosť ľahká, aby za najvyššieho prílivu mohla vyplávať na more.

Čakali, rátajúc s tým, že v ten deň popoludní sa hmla rozplynie ako v predchádzajúci deň.

To bola jedna z príčin, pre ktorú kapitán Bourcart hneď neuskutočnil svoj plán obetovať náklad oleja. Veď keby sa loď aj vyslobodila, mohli by ju viesť v takej hmle? Hoci merania prezradili, aké hlbočizné je more okolo útesu, to ešte neznamenalo, že nablízku sa už nenachádzajú iné úskalia, na ktorých by Svätý Enoch mohol znova zaviaznuť. Nenarazil Repton necelú míľu odtiaľto, a to tak nešťastne, že sa takmer vzápätí potopil?

Táto všeobecná úvaha priviedla reč na anglickú veľrybársku loď. Nemali by sa presvedčiť, či aspoň niekoľkí muži neprežili stroskotanie? Nepokúšali sa ich pirogy nájsť Svätého Enocha"! Kapitán Bourcart a jeho posádka napli sluch... No nebolo počuť ani hlások. Určite ani jeden z námorníkov Reptona neunikol tej strašnej katastrofe.

Prešli tri hodiny. More začalo klesať. Bolo márne dúfať, že loď sa sama dostane zo zajatia. Rozdiel medzi najvyššou a najnižšou hladinou za prílivu a odlivu bol dosť malý. Tento útes sa možno obnažoval iba v čase rovnodennosti. Heurtaux mohol podľa stôp, čo zanechala voda na trupe, zistiť, že more citeľne nekleslo, a keď mera​li naokolo jeho hĺbku, kopije sa dotýkali hrboľatého dna všade päť stôp pod hladinou.

Teda taká bola ich situácia... Ako sa vyrieši? Bude Svätý Enoch pokračovať v plavbe? Nebudú muži prinútení opustiť ho skôr, ako ho zničí búrka? Na palube ich bolo tridsaťtri a mohli by sa pomestiť v člnoch aj so zásobami potravín na niekoľko dní... Ale ktorým smerom by sa malo nachádzať najbližšie pobrežie? Čo ak budú musieť prekonať stovky míľ? Kapitán Bourcart sa rozhodol, že obetujú náklad.

Možno loď zbavená niekoľkých stoviek ton sa nadľahčí natoľko, aby ju posádka mohla pri prílive vyslobodiť!

Všetci súhlasili s týmto rozhodnutím a námorníci sa dali do práce, preklínajúc smolu, čo ich pripravila o zisk z tejto poslednej výpravy!

Prácu viedol majster Ollive. Za pomoci kladiek postavených nad dvoma palubnými príklopmi vytiahli súdky na palubu a pohádzali do mora. Niektoré sa vyliali hneď. Iné sa rozbili nárazom na útes, ich obsah vytiekol a plával na hladine. Svätý Enoch bol zakrátko obkolesený mastnou vrstvou, akoby mal vyliaty olej utíšiť rozbúrené vlny. More však nikdy nebolo pokojnejšie. Na hladine či nad plytčinou nebolo vidieť ani vlnku, hoci Heurtaux tu zistil severovýchodný morský prúd.

Začal sa príliv. Nadľahčenie lode by sa však malo prejaviť až potom, keď more dosiahne najvyššiu hladinu. Keďže mali dovtedy ešte tri hodiny, prácu by mali skončiť včas. No jednako nemali času nazvyš, lebo Svätý Enoch by mohol ostať zaviaznutý do nasledujúcej noci, a predsa by len bolo lepšie, keby sa od útesu vzdialil cez deň. Vytiahnuť na palubu okolo osemsto súdkov, to si vyžaduje veľa času, nehovoriac o námahe.

Asi o piatej hodine mali už polovicu práce za sebou. Hladina už medzitým stúpla o tri—štyri stopy, zdalo sa, že na odľahčenom boku sa to už malo prejaviť, ale nič nebolo badať.

—
Aby to čert vzal! Človek by povedal, že naša loď je tu pribitá! — hromžil majster Ollive.

—
Akurát ty ju vyslobodíš! — zahundral si Jean-Marie Cabidoulin.

—
Čo si povedal, starký?

—
Nič! — odvetil debnár a zahodil prázdny súdok do mora.

Navyše nádej, že hmla sa rozplynie, na ktorú sa upriamili, sa nesplnila. Hrozilo, že v noci bude ešte hustejšia. Ak sa teda nepodarí loď vyslobodiť pri nasledujúcom prílive, kapitán Bourcart ju len veľmi ťažko dostane z týchto nebezpečných končín.

Krátko po šiestej hodine, keď sa nad morom začalo stmievať, zo západu osvetleného nejasnou žiarou začuli volanie.

Majster Ollive bol na prednej nástavbe. Hneď sa rozbehol za kapitánom Bourcartom, čo stál pri zadnej nástavbe, a volal:

—
Pán kapitán, počúvajte... počúvajte! Tam... zdá sa mi, že...

—
Áno... ktosi volá! — dokončil vetu poručík Coquebert. Medzi námorníkmi nastalo vzrušenie.

—
Ticho! — zavelil kapitán Bourcart. Každý napol sluch.

Naozaj, na palubu doliehalo vzdialené volanie. Nepochybne patrilo Svätému Enochovi.
Vzápätí mu odpovedal krik, čo sa strhol na kapitánov pokyn.

—
Hohó! Tu sme!

Boli to domorodci z nejakej pevniny či blízkeho ostrova na svojich plavidlách? Neboli to azda námorníci z Reptona, čo prežili stroskotanie? Nehľadali ich pirogy v tejto hustej hmle už od včerajška francúzsku veľrybársku loď? Táto najpravdepodobnejšia domnienka bola pravdivá. O niekoľko minút priplávali k Svätému Enochovi dva člny, privedené volaním a výstrelmi námorníkov.

Boli to pirogy Reptona s dvadsiatimi tromi mužmi vrátane kapitána Kinga. Títo úbožiaci, vyčerpaní od únavy, padali od vysilenia, lebo katastrofa prišla tak náhle, že nemali čas vziať so sebou potraviny. Po dvadsaťštyrihodinovom blúdení hynuli od hladu a smädu...

Stroskotancov z Reptona vzal kapitán Bourcart na svoju loď a prijal ich so zdvorilosťou, ktorej sa nikdy nezriekal, i keď ich vonkoncom nepochválil za predchádzajúce správanie. Prv než vyspovedal kapitána Kinga, než sa ho povypytoval na okolnosti, za ktorých stroskotala jeho loď, než mu opísal položenie Svätého Enocha, dal rozkaz nakŕmiť a napojiť nových cestujúcich. Kapitána Kinga zaviedli do dôstojníckej jedálne, námorníci zostúpili do kantíny.

V posádke kapitána Kinga chýbali trinásti muži, trinásti zahynuli v potopenom Reptone!
XIII
Pohybujúci sa útes
Keď kapitán King so svojimi druhmi priplával k Svätému Enochovi, bola taká hustá hmla, že keby Francúzi neboli začuli volanie námorníkov na pirogách, pirogy by boli minuli útes. Keby boli Angličania smerovali na juh, neboli by našli ani ázijské, ani americké pobrežie. Povedzme, že by vietor hmlu rozohnal. Ako by však preplávali stovky míľ na východ alebo na západ? A napokon, bez suchárov a najmä bez pitnej vody na uhasenie smädu by do štyridsiatich ôsmich hodín neostal nažive ani jeden zo stroskotancov Reptona!
Repton mal dokopy tridsaťšesť dôstojníkov a námorníkov. Dvadsaťtri z nich naskákalo do člnov a ak k nim prirátame počet ľudí zo Svätého Enocha, zmenšený po Rollatovej smrti o jedného, dostaneme číslo päťdesiatšesť. Aký osud teda čakal kapitána Bourcarta, jeho starých i nových druhov? Aj za predpokladu, že by zem, či už pevnina alebo ostrov, nebola veľmi vzdialená, člny by všetkých nepobrali! Pri prvej víchrici — a tie sú v týchto končinách Pacifiku časté — Svätý Enoch, zmietaný ozrutnými vlnami, trieštiacimi sa na útese, bol by za niekoľko minút zničený. Mali by ho teda opustiť... Lenže neminú sa im potraviny, ktoré chcel kapitán Bourcart doplniť až na Vancouvri, keď teraz, po príchode stroskotancov z Reptona, musia uživiť takmer dvojnásobok ľudí? Palubné hodiny ukazovali osem hodín. Pod hustou oponou hmly ani závan vetra. Noc sa pomaly blížila, mala byť pokojná a veľmi tmavá. Nebola nádej, že sa loď za prílivu vymaní, lebo nasledujúci bude azda ešte nižší ako minulý, a nemohli loď väčšmi odbremeniť, iba že by obetovali sťažňovie.
To sa dozvedel kapitán King v dôstojníckej jedálni, keď tam sedel s kapitánom Bourcartom, Heurtauxom, doktorom Filhiolom a dvoma poručíkmi. Ak našiel so svojimi druhmi útočište na tejto lodi, neznamenalo to, že tu nájdu aj istú záchranu. Nemal v budúcnosti stihnúť Svätého Enocha ten istý osud ako Repton?
Bolo dôležité poznať okolnosti, za akých došlo ku skaze anglickej lode. Tu je rozprávanie kapitána Kinga:
Repton pomaly plával v hustej hmle, ale podvečer sa trochu vyjasnilo a tri míle po vetre zbadal Svätého Enocha. Prečo k nemu Repton zamieril? Urobil to azda s nepriateľským zámerom vybaviť si účet za veľrybu, ktorú trafili harpúny oboch posádok? Kapitán o tom mlčal. Napokon, bolo neskoro ľutovať. Usiloval sa vysvetliť, že Repton vo chvíli, keď už obe lode delila len jedna míľa, pocítil veľmi prudký náraz. Do jeho prederaveného trupu sa začala valiť voda. Veliteľovho zástupcu Stroka a dvanásť mužov posádky prehodilo cez palubu, ostatných prigniavili padajúce sťažne. Kapitán King a zvyšných dvadsaťdva mužov by boli takisto zahynuli, keby sa neboli zachránili na pirogách. Stroskotanci z Reptona blúdili naslepo a bez kúska jedla celých dvadsaťštyri hodín, hľadajúc Svätého Enocha, a iba náhoda ich priviedla na miesto, kde zaviazol.
—
Neviem si však vysvetliť, — povedal kapitán King, ktorý hovoril plynné po francúzsky, — že v týchto končinách je nejaký útes! Bol som si istý, že poznám polohu lode, jej zemepisnú šírku aj dĺžku...
—
Ja takisto, — odpovedal kapitán Bourcart, — ibaže by tu došlo k nejakému zdvihnutiu morského dna...
—
To je zrejme jediná prijateľná domnienka, — prerušil Heurtaux kapitána.
—
V každom prípade mal Svätý Enoch menšiu smolu ako Repton, — pokračoval kapitán King.
—
Zaiste, — prikývol kapitán Bourcart, — ale ako a kedy bude môcť napnúť plachty?
—
Nemá nejaké vážne poškodenia?
—
Nie, trup je nedotknutý. Vidí sa mi, akoby bol na tento útes pribitý. Tuším nevypláva na more, ani keď obetujeme celý náklad!
—
Čo teda urobiť? — opýtal sa kapitán King, ktorý najprv uprel pohľad na kapitána Bourcarta a potom na jeho dôstojníkov.
Na túto otázku mu nik neodpovedal. Všetko úsilie, čo posádka vynaložila, aby dostala Svätého Enocha na more, vyšlo nazmar... Dokázali by živly to, čo nevládali urobiť ľudia? Neplávali by v pirogách v ústrety istej smrti? Na severe tak ako na východe či západe delili ich od najbližších brehov stovky míľ, či už od Kurilských alebo Aleutských ostrovov... A blížil sa koniec októbra... Čoskoro sa rozpútajú búrky a slabé člny im budú vydané napospas. Neodolali by ani prvej víchrici. Napokon, päťdesiatšesť mužov by aj tak nepobrali. A akú nádej na záchranu by mali ostatní, keby ich nevzala na palubu nejaká loď, plávajúca cez túto časť Tichého oceána?
Doktor Filhiol položil kapitánovi Kingovi otázku:
—
Keď sme spolu odplávali z Petropavlovska, určite ste vedeli o tom, že rybári nedávno zbadali na mori akúsi morskú obludu, pred ktorou museli unikať.
—
Vedeli sme o tom, — odpovedal kapitán King, — priznávam, že posádku Reptona to poriadne vystrašilo...
—
Verili, že jestvuje taká obluda? — spytoval sa ďalej Heurtaux.
—
Mysleli si skôr, že to bola nejaká obrovská chobotnica... neviem, prečo by tomu aj nemohli uveriť...
—
Pretože také chobotnice neexistujú, — povedal doktor.
—
Netvrďte to tak naisto, — utrúsil Romain Allotte.
—
Dohodnime sa, milý poručík. Koľkože takýchto všelijakých oblúd ľudia postretali, koľko ich prenasledovali a dokonca aj privliekli na loď... No nikdy nemali také obrovské rozmery, aké im dávali a ktoré sú len čírym výmyslom... Takéto ozruty by povedzme mohli zničiť malé plavidlo. No, to by ešte ušlo. Ale že by boli schopné stiahnuť na morské dno loď s niekoľkými stovkami sudov? Nie... to nie je možné!
—
To je presne aj môj názor, — pridal sa kapitán Bourcart. — Obludy s takouto silou patria medzi rozprávkové potvory.
—
Ale petropavlovskí rybári hovorili o akomsi obrovskom morskom hadovi, ktorého predsa videli... — odpovedal poručík Coquebert.
—
A tak sa ho zľakli, že sa hneď vrátili do prístavu... — doplnil ho kapitán King.
—
Že by ste po odchode z Petropavlovska boli videli dajakú z tých bájnych oblúd, čo sa spomínajú v antických mýtoch? — spýtal sa doktor Filhiol.
—
Nie, pane, — odpovedal kapitán King. — Ale Svätý Enoch tak ako Repton určite stretol vraky plávajúce po mori, trosky pirog, telá veľrýb, čo sa nezdali zabité harpúnami... Nemohla tieto končiny spustošiť práve morská obluda, čo vzrušila Petropavlovsk?
—
To nie je len možné, ale celkom pravdepodobné, — povedal poručík Allotte na nespokojnosť kapitána Bourcarta a doktora Filhiola.
—
Čo nám tu chcete nahovoriť, poručík! — zvolal doktor. — Neuverím, kým ju neuvidím na vlastné oči...
—
V nijakom prípade si však nemyslíte, že by Repton potopila nejaká obrovská chobotnica alebo morský had? — spýtal sa Bourcart kapitána Kinga.
—
To nie, — odpovedal veliteľ Reptona, — no ak môžem uveriť niekoľkým námorníkom, našu nešťastnú loď schytili akési ozrutné ramená či strašné klepetá, prevrátili ju a stiahli do podmorskej priepasti... Rozprávali to, kým naše pirogy hľadali Svätého Enocha...
—
Ech, reči vašich námorníkov tu budú mať veľký ohlas! — zvolal kapitán Bourcart. — Väčšina našej posádky je presvedčená, že takéto obludy žijú... Debnár Cabidoulin ich ustavične kŕmi takýmito rozličnými historkami... Podľa jeho názoru Repton zničilo nejaké zvláštne zviera, podobné hadovi či chobotni​ci... Kým ma niekto nepresvedčí o opaku, budem tvrdiť, že naše lode narazili na útes, čo sa tu zjavil len prednedávnom, takže ho mapy Tichého oceána ešte neuvádzajú.
—
Myslím si, že o tom netreba pochybovať, — povedal doktor Filhiol.
—
Nechajme Jean-Marie Cabidoulina, nech si hovorí, čo chce!
Bolo deväť hodín večer. Ostávala len malá nádej, že by sa Svätý Enoch v noci vyslobodil. Vedeli, že za prílivu hladina nedosiahne ani takú výšku, akú mala naposledy. Ale kapitán Bourcart jednako nechcel nič zanedbať, a tak dal spustiť pirogy — naložené najťažšími náhradnými sťažňami. Bolo zbytočné pomýšľať na to, že by loď ešte väčšmi odľahčili, ibaže by sa vzdali košových a brámových sťažňov s ich celým výstrojom, s plachtami aj rahnami. Bola by to ťažká úloha a ak by sa Svätý Enoch predsa vyslobodil, čo by sa s ním stalo, keby ho zaskočilo zlé počasie a on by nebol schopný manévrovať? Konečne, ak sa na druhý deň zdvihne hmla, ak slnko umožní pozorovania a presne určia polohu lode, potom uvidia, čo sa dá robiť.
Kapitán Bourcart a dôstojníci ani nepomysleli na odpočinok. Námorníci nešli na svoje miesta, ale si políhali na palubu. Nepokoj im však nedal zaspať. Len niekoľko nováčikov premohol spánok. Nebol by ich zobudil ani hrom — a takisto ani väčšinu námorníkov z Reptona, ktorých premohla únava. Majster Ollive dlhými krokmi prechádzal po zadnej nástavbe, zatiaľ čo skupina piatich—šiestich mužov obstúpila debnára a ľahko si predstavíme, čo im rozprával Jean-Marie Cabidoulin.
Rozhovor v dôstojníckej jedálni musel vyústiť do toho, na čo sa už dlho upriamovali ich myšlienky: či morská obluda jestvuje, alebo nie. Výmena názorov medzi doktorom Filhiolom a poručíkom Allottom sa práve začala vyostrovať, no zrazu ju preťala zvláštna príhoda.
—
Pozor... pozor! — Heurtaux vyskočil ako struna.
—
Loď je voľná! — skríkol poručík Coquebert.
—
Hýbe sa... pláva! — zaplesal Romain Allotte, skladacia stolička sa spod neho vyšmykla a len-len že nespadol.
Trup Svätého Enocha sa niekoľko ráz zachvel... Zdalo sa, že kýl sa trochu nadvihol a zaškrabol o skalnatý útes.
Loď sa zakymácala z boka na bok a jej naklonenie už nebolo také bada​teľné.
Vtom kapitán Bourcart a jeho druhovia vybehli z jedálne.
Uprostred tmavej noci a čoraz hustejšej hmly sa nikde nemihlo ani svetielko. Vzduch sa nepohol. Na mori sa pohojdávali mäkké vlny a na strmé steny útesu nenarážal s hukotom nijaký príboj.
Prv ako sa kapitán Bourcart zjavil na palube, námorníci náhlivo povstávali. Aj oni pocítili záchvevy a povedali si, že loď sa asi ide skĺznuť z útesu... Chvíľu sa hojdala na vlnách a potom sa začala vyrovnávať. Pritom sa tak prudko rozhýbalo kormidlo, že ho majster Ollive musel priviazať. Vtom sa k Allottovmu výkriku pridružili ďalšie:
—
Plávame... plávame!
Kapitán Bourcart a kapitán King sa naklonili cez zábradlie a pokúsili sa pozorovať tmavú hladinu. Najväčšmi ich zarazilo, a to aj tých, čo o tom potom rozmýšľali, že hladina bola ešte veľmi nízka. Nadvihnutie Svätého Enocha teda nemohli pripisovať prílivu.
—
Čo sa robí? — spýtal sa Heurtaux majstra Olliva.
—
Naša loď sa určite pohla... — odpovedal loďmajster, — bojím sa, aby sa neodlomilo kormidlo.
—
A čo teraz?
— Teraz stojíme ako predtým, pán Heurtaux!
Kapitán Bourcart, doktor Filhiol, poručíci vystúpili na zadnú nástavbu a jeden námorník priniesol zažaté lampáše.
Kapitán Bourcart mal možno v úmysle povolať ľudí do člnov, aby sa znovu pokúsili vyslobodiť loď. Ale Svätý Enoch už zasa stál, a tak pochopil, že by to bol zbytočný manéver. Lepšie bolo počkať do nasledujúceho denného prílivu a potom ju uvoľniť, ak sa, pravda, otrasy zopakujú.
Pokiaľ ide o príčinu týchto otrasov, nevedeli, ako si ich majú vysvetliť, ani aký to bude mať následok. Kýl lode sa asi trochu pohol na skalnatom lôžku a zdalo sa, že teraz je ešte väčšmi zakliesnený svojím koncom. Nemohlo sa pri tom odlomiť kormidlo?
—
Musíme loď stoj čo stoj uvoľniť! — rázne povedal kapitán Bourcart svojmu zástupcovi. — Predsa vieme, že okolo útesu je hlboké more...
— Pán kapitán, — odpovedal Heurtaux, — možno by stačilo potiahnuť loď kúsok dozadu, a podarilo by sa to... Ale ako to urobiť?
—
Je isté, že zmenila polohu, — pokračoval kapitán Bourcart. — Ktovie, či tejto noci alebo zajtra, keď bude vrcholiť príliv, nepôjde to aj samo od seba?
—
Nerátal by som s tým, pán kapitán, lebo od prílivu k prílivu vody nepribúda, ale ubúda! Čo ak budeme musieť počkať do mesačného novu?
—
Museli by sme tu takto vydržať týždeň, Heurtaux... Ak bude more pokojné, Svätému Enochovi nehrozí veľké nebezpečenstvo... Počasie sa, pravda, môže náhle zmeniť, lebo po takýchto hmlách sa obyčajne priženú divé víchrice...
—
Najsmutnejšie na tom je, — poznamenal veliteľov zástupca, — že vlastne ani nevieme, kde sme...
—
Ak sa zajtra predpoludním aspoň na hodinu ukáže slnko, zistím našu polohu a hneď budem vedieť, kde sa nachádzame! — povedal kapitán Bourcart.
—
Uisťujem vás, milý Heurtaux, že prv ako sme zaviazli, určite sme plávali správnym smerom... Nie! Morské prúdy nás neodniesli ďalej na sever, ako bolo treba... Opakujem, že len jedno vysvetlenie pokladám za prijateľné... Ak na mapách nie je zaznačená poloha tohto útesu, tak je to preto, lebo sa tu zjavil len nedávno...
—
Myslím si to isté, pán kapitán. Mali sme smolu, že tu Svätý Enoch zaviazol...
—
Celkom tak ako Repton na rovnakom útese, — povedal nakoniec kapitán Bourcart. — Vďakabohu, že sa naša loď nepotopila. Ešte vždy môžem dúfať, že ju stade to vytiahnem.
Teda také bolo vysvetlenie, čo povedal kapitán Bourcart a ku ktorému sa ochotne pripojili Heurtaux, doktor Filhiol, loďmajster, ba možno aj kapitán King. Obaja poručíci sa k nemu nevyslovili. Pokiaľ ide o posádku, jej mienku čoskoro spoznáme.
Pri päte hlavného sťažňa sa zhovárala skupina mužov. Videli iba jedno: otrasy nespôsobilo ani more, ktoré bolo celkom tiché, ani príliv, lebo sa to stalo za odlivu, keď bolo nad plytčinou menej vody. Keď otrasy prestali, Svätý Enoch sa trochu naklonil na ľavý bok a potom zostal nehybne stáť. Všimol si to harpunár Pierre Kardek, ktorý na záver povedal:
—
Teda musel to byť sám útes... áno, útes... ktorý sa pohol...
—
Čože, útes? — zvolali dvaja alebo traja z jeho druhov.
—
Pozri, Kardek, — povedal kováč Thomas, — pokladáš nás za nejakých babrákov, čo ti zožerú takéto hlúposti?
Teraz teda trafil do čierneho!
Útes, čo pláva na hladine ako boja, čo sa hojdá alebo kymáca ako loď na vlnách!
To veru nemal povedať pred námorníkmi, ktorí poznajú more ako svoju dlaň! Určite by ani jeden z nich nepripustil, že by práve na tomto mieste nejaký podmorský výbuch vyzdvihol dno Tichého oceána!
—
To si rozprávaj dakomu inému! — nahneval sa kováč Férut. — Ako kulisár som už videl všeličo! Ale tu nie sme v parížskej Opere či v inom divadle! Nepoznám takých chlapov, čo by boli schopní rozhojdať bralo... Ibaže by bolo z papiera alebo z pomaľovaného plátna.
— Len mu daj! — pripojil sa harpunár Louis Thiébaut. — Také výmysly mu nezhltne ani nováčik!
Iste nie. No pritom všetci boli ochotní pripustiť oveľa nepravdepodobnejšie výklady, ako bolo toto dosť prirodzené vysvetlenie!
Vtedy harpunár Jean Durut povedal dosť hlasno, aby ho počul aj kapitán Bourcart, ktorý ešte vždy stál na zadnej nástavbe:
—
Z toho sa nestrieľa... Nech si tá skala hoci aj tancuje! Budeme však môcť plávať ďalej?
Táto otázka trápila všetkých. Ale, pochopiteľne, nik na ňu nevedel odpovedať.
—
No, chlapci, — uškrnul sa Férut, — nehovorte všetci odrazu! Vari tu Svätý Enoch ostane naveky ako nejaká ustrica prilepená na skale?
—
Nie, — odpovedal hlas, ktorý posádka dobre poznala.
— To vy ste povedali nie, majster Cabidoulin? — opýtal sa Pierre Kardek.
—
Ja...
—
Chcete nás hádam uspokojiť, že sa naša loď nakoniec stadeto dostane?
—
Áno...
—
Kedy?
—
Až sa oblude zachce...
—
Akej oblude? — zvolali naraz niekoľkí námorníci aj nováčikovia.
—
Strašný netvor chytil Svätého Enocha a drží ho vo svojich chápadlách či klepetách... Obluda, čo ho zavlečie na koniec... ak aj nie na samé dno Pacifiku!
Teraz veru nikto z posádky ani nepomyslel, že by sa mal vysmievať Jean-Marie Cabidoulinovi pre jeho chobotnice a či morské hady! Zdalo sa im, že debnár má pravdu, i keď sa to nepáčilo kapitánovi Bourcartovi, ani jeho zástupcovi alebo doktorovi Filhiolovi, ani všetkým, ktorí až doteraz odmietali jeho presved​čenie.
Majster Ollive zrazu zvolal:
—
Už si skončil, ty staré táradlo?
Ale navôkol sa ozvalo nespokojné mrmlanie a bolo vidieť, že posádka súhlasí s debnárom.
Áno! Všetkým, ktorí ho počúvali, videlo sa to celkom jasné... Morská ozruta zničila všetko v týchto končinách a akiste práve ju videli petropavlovskí rybári! To ona polámala člny, trupy lodí, ktorých trosky videli na mori! Ona rozpárala bruchá veľrybám, čo plávali mŕtve na hladine! Ona chytila Svätého Enocha a drží ho v strašnom zajatí!
Kapitán Bourcart, počúvajúc majstra Cabidoulina, sa v duchu spýtal, či jeho reč nevyvolá zmätok. Veliteľov zástupca, dôstojníci a kapitán zostúpili zo zadnej nástavby.
Bolo načase... A možno už bolo neskoro!
Áno! Zdesenie bránilo námorníkom, aby si zachovali rozvahu... Pri myšlienke, že sú vydaní napospas nejakému strašnému zverovi, sa začali búriť proti pripomienkam a rozkazom svojho veliteľa... Odmietali poslušnosť a chceli sa už-už vrhať do člnov! Podaktorí majstri, čo sa už neovládali, im boli príkladom!
—
Stáť! — zakričal kapitán Bourcart. — Prvému, kto sa pokúsi opustiť loď, strelím guľku do hlavy!
A cez oblôčik svojej kajuty schytil pištoľ, čo ležala na stole. Heurtaux, poručík Coquebert a Allotte sa pridali k svojmu veliteľovi. Majster Ollive sa rýchlo zamiešal medzi námorníkov, aby urobil poriadok. Pokiaľ ide o kapitána Kinga, toho už jeho chlapi dávno nepočúvali!
Ako zadržať ľudí šalejúcich pri pomyslení, že ich nejaká obluda môže stiahnuť do priepastí oceána?
Zrazu pocítili nové otrasy. Loď sa zakymácala z boka na bok. Zdalo sa, že trup sa rozpadáva. Sťažne vŕzgali v spojoch. Niekoľko úpon sa uvoľnilo. Kormidlová páka sa tak prudko odrazila, až sa roztrhlo jedno zo zaisťovacích lán a kormidlo sa tak divo rozkrútilo, že ho nevládali zastaviť ani dvaja námorníci.
—
Do člnov!... do člnov! — kričali všetci, ale nemohli sa tam pomestiť. Kapitán Bourcart pochopil, že nebude pánom lode, ak prísne nezakročí proti pôvodcovi tohto neporiadku. Priskočil k debnárovi, ktorý stál pri päte hlavného sťažňa, a zvolal:
—
Cabidoulin, zodpoviete sa mi za to, čo sa tu robí!
—
Ja, pán kapitán?
—
Áno. vy!
A majstrovi Ollivovi povedal:
—
Dajte mu putá a odveďte ho do podpalubia!
Zdvihla sa vlna nesúhlasu. A debnár povedal pokojným hlasom:
—
Mne... putá, pán kapitán? Za to, že som povedal pravdu?
—
Pravdu? — skríkol kapitán.
— Áno, pravdu! — opakoval Jean-Marie Cabidoulin.
Akoby na potvrdenie jeho slov sa loď vztýčila provou dohora a prudko sa rozhojdala. Vtom sa od juhu ozval strašný rev. Potom sa proti Svätému Enochovi zdvihla obrovská vlna a uprostred temnôt ho hnala nepredstaviteľnou rýchlosťou po hladine Tichého oceána.
XIV
Únos na sever
Kam sa rútil Svätý Enoch, poháňaný ohromnou silou, čo sa mu zaprela do bokov, s provou obrátenou raz na severovýchod, raz na severozápad? Uprostred hlbokej tmy sa nedalo nič rozoznať. Kapitán Bourcart a jeho dôstojníci sa márne usilovali uhádnuť smer svojho letu. Posádka zmeravela od úžasu. Neostala ani jedna piroga, na ktorej by sa mohli zachrániť, laná sa popretŕhali hneď vtedy, keď sa loď dala do pohybu.
Svätý Enoch bol unášaný takou rýchlosťou, že mužov pozhadzoval prúd vzduchu na palubu. Museli si políhať pod drevené priečky kajút, skrčiť sa k sťažňom, pevne sa držať zábradlia a opustiť zadnú nástavbu, aby nepopadali z paluby. Väčšina námorníkov sa uchýlila do svojej kantíny alebo pod prednú nástavbu. Pokiaľ ide o kapitána Bourcarta, kapitána Kinga, doktora Filhiola, veliteľovho zástupcu a poručíkov, tí našli úkryt v dôstojníckej jedálni. Bolo by nebezpečné ostávať na palube, lebo sa na nich mohlo zrútiť sťažňovie.
A potom, čo by robili? Uprostred tmavej noci sa ani nevideli, ani nepočuli. Priestorom sa niesol strašný rev, ku ktorému sa družilo hvízdanie v lanoví, hoci bolo úplné bezvetrie. Keby bol začal fúkať takýto divý vietor, bol by rozohnal hustú hmlu a pomedzi potrhané oblaky by bolo vidieť hviezdy.
—
Nie, — povedal Heurtaux, — počasie je stále pokojné, túto prudkú víchricu spôsobuje iba naša rýchlosť!
—
Tá obluda musí mať ohromnú silu! — zvolal poručík Allotte.
—
Už zasa tá obluda! — ozval sa kapitán Bourcart.
A napriek tomu, že sa to zdalo očividné, naďalej zanovito odmietal uznať, že by mohlo jestvovať zviera, nejaký obrovský had či ozrutný jašter, čo by bolo schopné neuveriteľnou silou uniesť päťstotonovú loď. Mohlo ísť o prílivovú vlnu vyvolanú nejakým podmorským otrasom alebo o skazonosný príboj ohromnej sily, o hocičo okrem toho, čo tvrdil Jean-Marie Cabidoulin vo svojich príhodách! Rovnaký názor zastávali doktor Filhiol, veliteľov zástupca a majster Ollive. Tak uplynula noc. Ani smerovanie, ani položenie lode sa nezmenili. Kapitán
Bourcart a jeho druhovia netrpezlivo čakali na úsvit, aby mohli pozorovať situáciu na mori. Ak by pripustili, že debnár má pravdu, ktovie, či by neuvideli niektoré časti toho zvieraťa alebo či by ho dokonca nemohli smrteľne poraniť a tak loď vyslobodiť zo strašného objatia? Nepatrilo azda k tomu druhu hlavonožcov, čo je známy pod menom chobotnice, má konskú hlavu a supí zobák, ramená, čo by sa tesne obvinuli okolo trupu Svätého Enocha! Nezaradiť ho skôr k obrovským článkonožcom, chráneným hrubým pancierom, alebo medzi predpotopné vtákojaštery, ozrutné plazy či krokodíly? Je to hlavonožec, krab a či osmonoh, ktoré ešte možno stretnúť v určitých oblastiach Atlantického alebo Tichého oceána? Niektoré majú také rozmery, aké si ani nevieme predstaviť. Prišlo ráno, zimomrivé, zahalené hustou hmlou. Nič nenasvedčovalo, že by sa mala rozplynúť alebo aspoň zrednúť.
Svätý Enoch letel takou rýchlosťou, že vzduch šľahal tváre mužov ako bič. Udržať sa na palube bolo takmer nemožné. Kapitán Bourcart a jeho dôstojníci sa museli vrátiť do jedálne. Majstra Olliva, ktorý sa márne pokúsil priplaziť k zábradliu, hodilo tak prudko na rebrík vedúci na zadnú nástavbu, že sa skoro zabil.
—
Tisíc striel! — zahrešil, keď ho dvaja poručíci zdvihli zo zeme, — už som si myslel, že nebudem schopný zaplatiť fľašku tomu starému mamľasovi Cabidoulinovi!
No kapitán Bourcart si všimol, že Svätý Enoch napreduje šikmo, nakláňa sa na ľavý bok a hrozí mu, že sa prevráti.
Posádka, prirodzene, neopustila kantínu ani priestor pod prednou nástavbou.
V
hmle by i tak bolo ťažké chodiť z kormy na provu. Našťastie v zásobární bolo dosť potravín, suchárov aj konzerv, takže mali čo jesť.
—
Čo budeme robiť? — spýtal sa veliteľov zástupca.
—
Uvidíme, Heurtaux, — odpovedal kapitán. - Táto situácia nemôže trvať dlho.
—
Kým nás nezavlečie do Severného ľadového oceána! — dodal poručík Allotte.
—
Keby sa proti tomu Svätý Enoch mohol aspoň brániť! - vzdychol si poručík Coquebert.
V
tej chvíli sa k revu, čo akoby vychádzal z hlbín oceána, pripojil strašný rachot. Zrazu majster Ollive, ktorý sa priplazil k dverám zadnej nástavby, zvolal:
—
Sťažňovie sa zrútilo!
Našťastie sa nikto neodvážil vyjsť na palubu. Otrasmi a kymácaním lode sa uvoľnili priečne aj pozdĺžne úpony. Brámový aj košový sťažňový nástavec sa zrútili aj s rahnami. Ostali už len dolné sťažne s košmi, o ktoré plieskali plachty, čo sa zanedlho premenili na poletujúce franforce. Ale takto dokaličená loď nestratila nič zo svojej rýchlosti a pri svojom nezadržateľnom lete na sever Tichého oceána zanechávala za sebou trosky.
—
Ach, môj úbohý Svätý Enoch\ — vykĺzli z úst kapitána Bourcarta zúfalé slová.
Až do tejto chvíle neprestal dúfať, že jeho trojsťažník bude opäť plávať, keď sa znova dostane do normálnych podmienok. Ak ich unášala nejaká morská obluda, bolo zrejmé, že nech bola akákoľvek silná, predsa nevládala Svätého Enocha strhnúť do priepasti. Inak by to už bola urobila. Nakoniec sa vyčerpá od toľkého bremena a nebude mať síl, aby loď vrhla niekde na ázijské alebo americké pobrežie...
Kapitán Bourcart až doteraz dúfal, že sa jeho loď z toho dostane celá! No akéže má teraz vyhliadky, keď už prišla o sťažne aj plachty a nemôžu ju ani opraviť? Bolo to naozaj zvláštne. Jean-Marie Cabidoulin sa nemýlil, keď povedal:
—
Človek nikdy nepozná more dokonale, vždy môže vidieť dačo nové!
Ale kapitán Bourcart a jeho dôstojníci neboli z tých ľudí, ktorých zdolá zúfalstvo. Pokým majú palubu pod nohami, neuveria, že stratili poslednú nádej na záchranu. No ako prekonajú hrôzu, ktorej podľahlo mužstvo? Hodiny ukazovali osem hodín ráno. Teda uplynulo už dvanásť hodín odvtedy, čo sa Svätý Enoch dal do pohybu.
Sila, čo ich unášala, nech už bola odkiaľkoľvek, musela byť obrovská a nemenej obrovská bola aj rýchlosť, ktorú vnútila lodi.
Niektorí vedci vypočítali — čo už napokon nevypočítali a v budúcnosti ešte nevypočítajú — silu obrovských veľrýb. Taká veľryba dlhá dvadsaťtri metrov a vážiaca okolo sedemdesiat ton má silu štyristo dvadsiatich ťažných koni. Takú silu nedosahujú ani najdokonalejšie lokomotívy. Je možné, že raz, ako povedal doktor Filhiol, budú lode ťahať veľrybie záprahy a balóny zapriahnuté orly, kondory alebo supy? Podľa týchto údajov možno posúdiť, aká bola mechanická sila morskej obludy, čo musela merať štyristo až päťsto stôp! Keď sa doktor Filhiol opýtal kapitána Bourcarta, na koľko odhaduje rýchlosť Svätého Enocha, ktorá bola stále rovnaká, kapitán odpovedal:
—
Nemôže byť menšia ako štyridsať míľ za hodinu.
— Teda za dvanásť hodín sme prešli asi päťsto míľ?
— Áno, asi toľko! I keď je to prekvapujúce, jednako je isté, že jestvujú príklady na ešte väčšiu rýchlosť. A práve pred niekoľkými rokmi v Tichom oceáne istý veliteľ námornej stanice zaznamenal takýto pozoruhodný jav.
Po jednom prudkom zemetrasení na pobreží Peru sa prevalila cez oceán obrovská vlna a zasiahla až austrálske brehy. Táto vlna dlhá dve míle prebehla rýchlymi skokmi takmer tretinu zemegule obrovskou rýchlosťou, ktorú odhadli na sto osemdesiattri metrov za sekundu, čiže šesťsto päťdesiatosem kilometrov za hodinu. Prehnala sa cez mnohé súostrovia v Tichom oceáne a vždy jej predchádzali vzdialené podmorské otrasy. Jej príchod oznamoval silný hukot vody narážajúcej na brehy zeme, a keď prekonala alebo obišla prekážku, valila sa ďalej s ešte väčšou rýchlosťou.
Túto príhodu podrobne opísali noviny v Le Havri. Poznal ju aj kapitán Bourcart, a keď ju rozpovedal svojim druhom, dodal:
—
Neprekvapilo by ma, keby sme sa stali svedkami a obeťami podobného javu... Na dne oceána vybuchla sopka a pritom sa vyzdvihol neznámy útes, na ktorom zaviazol Svätý Enoch. Potom, takisto ako po zemetrasení v Peru, vznikla obrovská vlna, ozrutný ničivý príboj, čo nás odtrhol od útesu a vlečie nás na sever...
—
Podľa môjho názoru, — povedal Heurtaux, ktorý videl, ako kapitán King súhlasne prikyvuje, — toto vysvetlenie je oveľa prijateľnejšie ako existencia morskej obludy...A ešte akej obludy! — dodal doktor Filhiol. — Čo je vraj schopná unášať našu loď rýchlosťou štyridsať míľ za hodinu!
— No len to choďte povedať Cabidoulinovi a uvidíte, či sa vzdá svojho kraba, chobotnice či morského hada! — povedal majster Ollive.
Vcelku nezáležalo na tom, či debnár trval na svojich fantastických námorných príhodách. Podstatné bolo vedieť, akú zemepisnú šírku mohol v ten deň Svätý Enoch dosiahnuť.
Kapitán Bourcart vzal mapu a usiloval sa určiť polohu. Bolo veľmi pravdepodob​né, že stále smerujú na sever. Právom sa mohli domnievať, že trojsťažník sa prehnal popri najvzdialenejšom ostrove dlhého radu Kuríl a preletel cez Beringovo more. Inak by sa bol rozbil na tomto súostroví alebo východnejšie na Aleutských ostrovoch. Na hladine tohto mora niet nijakého ostrova, ktorý by mu bol v ceste. Takisto musel rovnakou rýchlosťou preletieť cez Beringov prieliv, široký ledva pätnásť míľ. Pritom stačilo, aby ho ozrutná vlna strhla niekoľko míľ na východ alebo na západ, a bol by narazil na Kamčatský polostrov na ázijskej pevnine alebo na mys princa Waleského na americkom svetadieli. Ak k tomu
nedošlo, možno azda pochybovať, že Svätý Enoch je už v Severnom ľadovom oceáne?
Doktor Filhiol sa opýtal kapitána Bourcarta:
—
Ako ďaleko sa nachádza polárne more?
—
Asi desať stupňov, — odpovedal kapitán Bourcart, — čo pri dvadsiatich piatich míľach na stupeň dáva štyristo dvadsaťpäť míľ...
—
Teda už nie sme ďaleko od sedemdesiatej rovnobežky! — zvolal Heurtaux. Za sedemdesiatou rovnobežkou je Severný ľadový oceán a v tomto ročnom období sa pri pobreží už začínajú tvoriť ľady!
Päťdesiatšesť mužov na palube Svätého Enocha sa pravdepodobne rútilo do najstrašnejšej záhuby. Ich loď mala stroskotať v najodľahlejšej samote ďalekého severu. Počnúc Beringovým prielivom by ju na tejto zemepisnej šírke privítali ľadovce, ľadové polia a vrchy a pobrežie by pokrývala neprekročiteľná arktická bariéra.
Čo by sa stalo s posádkou, keby sme pripustili, že by sa pri prudkom náraze neutopila? Našla by útočište na nejakom ľadovom poli, na niektorom z tunajších súostroví, na Novej Sibíri, Wrangelovom ostrove alebo na inej skupine ostrovov, vzdialená stovky míľ od ázijského a amerického pobrežia, na nejakom neobývanom a neobývateľnom ostrove, bez jedla, bez strechy nad hlavou, vydaná napospas krutej zime, čo od októbra vládne nad Severným ľadovým oceánom? Aký osud by ich tam čakal? Ako by sa dostali do sibírskych či aljašských oblastí, keby tam nevedeli prečkať zimu?
Pravda, za Beringovým prielivom by sa obrovská morská vlna naširoko rozliala, takže by mala stratiť na sile aj rýchlosti. No nemali by vziať do úvahy pokles tlaku, ktorý oznamoval stĺpec barometra? Možno sa živel vyčerpá uprostred zúriacich morských búrok, keď vietor zosilnie a zmení sa na víchricu, a konečne pustí Svätého Enocha zo svojho zajatia! Ako by však s príchodom zimy odolával fujaviciam? Čo by sa s ním stalo? Aké strašné vyhliadky má kapitán Bourcart a jeho druhovia, ak ich loď, čo sa im vymkla z rúk, má nájsť smrť v týchto vzdialených končinách!
Na takomto položení nič nezmení ani životná sila, ani rozum, ani odvaha. Prešlo dopoludnie. Svätého Enocha hádzalo raz nabok, inokedy dozadu alebo dopredu ako triesku ponechanú vrtošivému moru. No situácia bola o to strašnejšia, že zrak nemohol preniknúť ťažkú oponu hmly. Keďže kapitán Bourcart a jeho dôstojníci nemohli ostať na palube, pozerali na more aspoň cez úzke okienka dôstojníckej jedálne.
Nevedeli, či sa ich loď nerúti popri zemi, blízko jedného alebo druhého brehu Beringovho prielivu, či nevidieť niektoré z arktických súostroví, na ktorých by sa rozbila táto čudesná vlna a s ňou aj Svätý Enoch\
V každom prípade sa tento únos zakrátko môže skončiť len stroskotaním, ktoré akiste neprežije ani jeden člen posádky!
—
Rozíď sa, rozíď, prekliata hmla! — zvolal poručík Allotte.
Popoludní sa hmla rozplynula. Kúdoly stúpali do výšky a ak aj nebolo vidieť slnko, zrak preletel až po obzor.
Okolo štvrtej hodiny popoludní sa zdalo, že rýchlosť Svätého Enocha sa spomaľuje. Vyslobodí sa už konečne? Bude z neho už len vrak. No ak sa kapitánovi Bourcartovi podarí napnúť núdzovú plachtu, možno sa im pošťastí vrátiť sa na juh...
—
Nech sa stane hocičo, len aby sa nám loď nerozbila na pobrežnom ľade! — povedal Heurtaux.
Majster Ollive sa pokúsil vyjsť z dôstojníckej jedálne. Odpor vzduchu už nebol taký silný, podarilo sa mu to. Kapitán Bourcart, kapitán King, doktor Filhiol, poručíci vyšli za ním a opreli sa o zábradlie na pravej strane lode. Jean-Marie Cabidoulin, tesár, kováč, harpunár a ešte tucet námorníkov, Angličanov aj Francúzov, vyšli z kantíny a postavili sa do medzery medzi zábradlím a nádobou na roztápanie tuku.
Svätý Enoch teraz smeroval k severo-severovýchodu, unášaný na hrebeni veľkej vlny, ktorá sa znižovala postupne so zmenšovaním jej rýchlosti. Nablízku nebola nijaká zem.
Morskú obludu, čo pred dvadsiatimi štyrmi hodinami uchvátila loď, nebolo vidieť, ako by povedal debnár.
A všetci znova začali dúfať, všetkým dodali silu povzbudzujúce slová kapitána Bourcarta. Majster Ollive sa nazdal, že nadišiel vhodný okamih, aby podpichol Jean-Marie Cabidoulina:
—
Prehral si fľašu, starký! — povedal mu a poklepal ho po pleci.
—
Naopak, vyhral som ju, — odpovedal majster Cabidoulin, - ale ani ty, ani ja ju nevypijeme...
—
Čože! Myslíš si, že tá tvoja obluda...
—
Je tu stále... Keby si sa lepšie prizrel, uvidel by si raz jej chvost, raz hlavu!
— To sú všetko iba výmysly tej tvojej tvrdej tekvice!
— Objíme nás ramenami a nepustí... Dobre viem, kam nás vlečie!
[image: image10.jpg]



—
Vlečie nás tam, odkiaľ sa vrátime! — povedal nahnevane majster Ollive. — Ak sa z toho dostaneme živí a zdraví, pridám ti k pálenke aj fľašu rumu! Jean-Marie Cabidoulin pokrčil plecami a vrhol na svojho druha taký pohŕdavý pohľad ako ešte nikdy. Naklonil sa ponad zábradlie a zdalo sa mu, že naozaj vidí hlavu tej obludy, pripomínajúcu hlavu koňa s ohromným zobákom, čo trčí z hustej hrivy, potom o niekoľko sto stôp ďalej chvost, navôkol zúrivo bijúci po rozbúrenej hladine! No a nováčikovia i námorníci videli jednoducho všetko tak ako tvrdohlavý debnár!
Ak sa na severe nerozprestierala nijaká zem, zato tam plávali ľadové kryhy, kam oko dovidelo. Svätý Enoch musel byť už ďaleko za Beringovým prielivom. Možno aj niekoľko stupňov nad sedemdesiatou rovnobežkou, no to sa dalo určiť iba pozorovaním, ktoré už v túto pokročilú dennú dobu nebolo možné. O niekoľko minút námorník Gastinet, ktorý práve vyliezol do koša na prednom sťažni, prenikavo zvolal:
—
Vľavo pred nami pobrežný ľad!
Ľadové pole sa zjavilo asi tri míle na sever. Hladké ako zrkadlo odrážalo posledné lúče slnka. Ďaleko vpredu sa týčili prvé ľadovce, hrebene ktorých sa črtali asi sto siah nad morskou hladinou. Na ľavom poli bola záľaha vtákov: čajky, alky, norce, veslonožce, zatiaľ čo jeho okraje lemovali nespočetné páry tuleňov. Pobrežný ľad mohol byť vzdialený tri-štyri míle a silnejúci vietor hnal loď rovno proti nemu. More bolo rozvlnené väčšmi ako od vetra, spôsobila to mohutná vlna, čo sa pretlačila aj pomedzi narážajúce ľadové kryhy. Čoskoro sa neodvratne roztriešti na pevnej arktickej bariére.
Na palubu Svätého Enocha sa rútili ohromné prívaly vody, keďže padajúci predný sťažeň prerazil zábradlie. V istej chvíli sa loď tak naklonila, že voda sa dostala až po zadnú nástavbu. Keby jej neboli odolali palubné príklopy, loď by sa bola potopila.
Navečer sa búrka ešte vystupňovala, až sa napokon rozpútala strašná snehová víchrica. Okolo siedmej hodiny večer Svätého Enocha posledný raz nadvihlo a vyhodilo na ľadové pole. Kĺzal sa po jeho povrchu, až nakoniec narazil na tvrdú ľadovú bariéru.

XV
Rozuzlenie
Do ktorej časti arktického mora bol Svätý Enoch odvlečený od chvíle, keď ho asi pred dvadsiatimi štyrmi hodinami ohromná sila odtrhla od útesu?
Len čo sa zdvihla hmla, kapitán Bourcart zbadal, že jeho loď smeruje na severo-severozápad. Ak by sa za Beringovým prielivom neodchýlila od tohto smeru, on a jeho druhovia by sa azda mohli priblížiť k pevnine, či už k pobrežiu
Sibíri alebo priľahlých ostrovov. Návrat do vlasti by bol takto menej namáhavý, ako keby museli prejsť nekonečné diaľavy americkej Aljašky.
Nadišla noc — chladná a mrazivá. Teplota klesla desať stupňov pod nulu.
Náraz lode bol dosť silný. Polámali sa dolné sťažne a prelomil sa trup.
Len zázrakom sa nikto vážne neporanil — vyskytli sa iba nejaké pomliaždeniny. Muži, ktorých pri náraze hodilo na zábradlie, dopadli na ľadovú plochu, kde ich čoskoro našiel kapitán Bourcart so svojimi dôstojníkmi.
Teraz museli len čakať, kým sa rozvidní. Lepšie bolo vrátiť sa na loď, ako ostať dlhé hodiny pod holým nebom. Kapitán im to hneď prikázal. Ak aj nemohli zakúriť v dôstojníckej jedálni ani v kantíne, ktoré boli takmer zničené, posádka sa tam aspoň ukryla pred zúrivou snehovou víchricou, čo sa okolo nich rozpútala. Kapitán Bourcart už od svitania rozmýšľal, aké opatrenia budú musieť urobiť. Svätý Enoch sa pri náraze na ľadovú bariéru vzopäl do výšky. Aké nenapraviteľné škody utrpel! Trup pod čiarou ponoru bol na viacerých miestach prerazený, paluba prelomená a dodrúzganá, priečky povytŕhané. Napriek tomu sa dôstojníci ako-tak mohli ubytovať v priestore pod zadnou nástavbou, námorníci v podpalubí a čiastočne v kantíne.
Sem teda dospeli zásluhou živlu, čo sa rozpútal následkom nezadržateľného pohybu morského dna medzi päťdesiatou a sedemdesiatou rovnobežkou. Čo bude teraz so stroskotancami zo Svätého Enocha a z Reptona? Kapitán Bourcart so svojím zástupcom pohľadali mapy medzi troskami, čo zostali z dôstojníckej jedálne. Pri svetle lampáša sa usilovali zistiť polohu Svätého Enocha.
—
Od večera 22. októbra do nasledujúceho večera nás vlna vliekla do severozápadnej oblasti polárneho mora, — povedal kapitán Bourcart.
—
A to rýchlosťou, čo sa dá odhadnúť aspoň na štyridsať míľ za hodinu!
—
odpovedal Heurtaux.
—
Nečudoval by som sa, keby sme pristáli až na Wrangelovom ostrove, — dodal kapitán Bourcart.
Ak sa nemýlil, ak sa pobrežný ľad naozaj dotýkal zeme pri pobreží sibírskej pevniny, potom by stačilo prejsť cez De Longov prieliv, aby sa dostali do vlasti Čukčov, ktorej najvzdialenejším výbežkom v Severnom ľadovom oceáne je Severný mys.
Azda bolo škoda, že Svätého Enocha vlna nevyvrhla ďalej na západ, na súostrovie Novej Sibíri. Od ústia rieky Leny by sa totiž ľahšie dostali domov a v tejto oblasti prekračujúcej polárny kruh, kde žijú Jakuti, našli by obývané osady. Situácia teda vcelku nebola beznádejná. Stroskotanci ešte mohli dúfať, že sa zachránia. Pravda, bude ich to stáť veľa námahy, odriekania a núdze! Poputujú stovky míľ po ľadových poliach, bez ochrany vydaní napospas krutému zimnému počasiu. A De Longov prieliv bude musieť po celej šírke zamrznúť, aby sa dostali na sibírske pobrežie!
—
Naším najväčším nešťastím je to, že škody, čo utrpel Svätý Enoch, sa nedajú napraviť! Možno by sa potom dal prekopať kanál cez ľadové pole a naša loď by predsa mohla vyplávať na more, — povedal Heurtaux.
—
Navyše nemáme ani jeden čln! — pokračoval kapitán Bourcart. — Keby sme z trosiek Svätého Enocha aj postavili nejaké plavidlá, čo by pobrali okolo päťdesiat mužov, myslíte, že by sme sa dostali na voľné more skôr, ako sa nám minú potraviny?
Prišlo ráno.
Na obzorom sa ukázalo slnko ako bledožltý kotúč, nehrialo a jeho svetlo bolo veľmi slabé.
Na západ i na východ sa doďaleka rozprestieralo ľadové pole. Na juhu sa tiahol De Longov prieliv zatarasený kryhami, ktoré v zime vytvoria súvislý most na ázijské pobrežie.
Kapitán Bourcart a jeho druhovia teda nemohli prekročiť prieliv a dostať sa na pevninu skôr, kým sa v týchto končinách nevytvorí súvislý ľadový povrch. Všetci opustili palubu a kapitán dal príkaz prezrieť Svätého Enocha. Nemohli si robiť nijaké ilúzie. Trup sa rozbil na pobrežnom ľade, pražce boli polámané, rebrovie takisto, obloženie uvoľnené, zadná časť kýlu odlomená, kormidlo odtrhnuté, kormovec pokrivený, ako to po prehliadke lode vyhlásili tesár Férut a kováč Thomas.
Mohli si vybrať jednu z dvoch možností:
Alebo sa ešte v ten deň vydať na cestu, poberúc so sebou všetky potraviny, čo im ostali, a zamieriť na západ, tam, kde už more vplyvom polárneho prúdu zamrzlo až po breh, alebo si postaviť tábor pri pobrežnej ľadovej bariére a zostať tam, kým sa bude dať pešo prejsť cez De Longov prieliv.
Zvažovali výhody i nedostatky oboch plánov. V nijakom prípade nemohla byť reč o tom, že by tu vydržali cez zimu až do príchodu teplého ročného obdobia. Ak by si aj vyhĺbili úkryt v pobrežnom ľade, ako to robia lovci veľrýb, ako by tam prežili sedem či osem mesiacov? Nesmú zabúdať, že budú kŕmiť päťdesiatšesť mužov, výživa ktorých je aj pri najväčšej skromnosti zaistená iba na dva, najviac na tri týždne. Nemôžu rátať s lovom rýb alebo zveri. A potom, čím by kúrili, ak nie troskami lode? Čo však bude so stroskotancami ďalej?
Pokiaľ šlo o to, že by sa tu mohla nablízku zjaviť nejaká loď, prejde aj pol roka, kým sa v tejto oblasti bude dať plávať!
A tak sa kapitán Bourcart nakoniec rozhodol, že odídu hneď, ako urobia sane, do ktorých sa budú musieť zapriahnuť ľudia, lebo psov nemali. Treba povedať, že tento plán prijala bez pripomienok tak posádka Svätého Enocha, ako aj mužstvo Reptona.
Angličania by sa možno predsa len radšej boli vydali na cestu sami, no nebolo dosť potravín, takže to neprichádzalo do úvahy. Kapitán Bourcart by totiž za takýchto okolností nikdy nedovolil, aby im dali zo svojich zásob.
A napokon vedia vôbec stroskotanci, kde sa nachádza toto ľadové pole? Je isté, že sú pri Wrangelovom ostrove? Preto sa aj doktor Filhiol na to spýtal kapitána. — Nemôžem vám nič potvrdiť, — odpovedal kapitán Bourcart. — Keby som mal svoje prístroje, vedel by som presne určiť našu polohu, ale tie sa rozbili... Myslím si však, že toto ľadové pole je v tesnej blízkosti Wrangelovho ostrova, ibaže by ho unášal morský prúd smerujúci na západnú alebo na východnú stranu Beringovho prielivu.
Bola to prijateľná domnienka. Okrem toho, ako mohli bez orientačných bodov prísť na to, či sa toto ľadové pole hýbe, alebo či je súčasťou pobrežného ľadu? Cez túto oblasť naozaj prechádzali dva silné morské prúdy. Jeden smeroval zo severozápadu, obchádzajúc Východný mys Čukotského polostrova, druhý šiel zo severu, potom sa spojil s prvým, ktorý pokračoval k pobrežiu Aljašky až po Barrowov mys.
Nakoniec sa rozhodli, že odídu. Na kapitánov rozkaz sa majster Cabidoulin, tesár a kováč pustili do práce. Mali zostrojiť troje saní z dosák a náhradných sťažňov vytiahnutých zo Svätého Enocha, ktorého trup naďalej slúžil ako prístrešie. Pokiaľ ide o palivo, ktorého museli odviezť čo najviac, mali naporúdzi dostatok sťažňov a rahien.
Na túto prácu mali tri dni, keďže nechceli strácať čas. Angličania sa ponúkli, že pomôžu, a kapitán Bourcart počítal s tým, že to využije, keď sa dajú na cestu. Keď budú ťahať ťažké sane po takej dlhej trase, zíde sa im každá ochotná ruka. Obaja kapitáni, poručíci a doktor Filhiol niekoľkokrát vystúpili na vrchol ľadovej bariéry, steny ktorej boli pomerne dobre schodné. Z výšky tristo stôp dovideli asi na päťdesiat kilometrov. V zornom poli kapitánovho ďalekohľadu sa však nezjavila nijaká zem. Na juhu bolo vidieť more s kryhami plávajúcimi na hladine, a nie súvislé ľadové pole! Dalo sa predpokladať, že De Longov prieliv zamrzne v celej šírke až o niekoľko týždňov... pravda, ak je to De Longov prieliv, čo sa črtá tým smerom.
Po tie tri dni tábor nevyrušila návšteva ľadových medveďov. Dve či tri z týchto zvierat, ktoré sú ešte vždy nebezpečné, sa síce ukázali medzi ľadovcami, ale ušli hneď, ako ich začali prenasledovať.
Večer 26. októbra boli sane hotové. Naložili ich konzervami, mäsom, sušenou zeleninou a suchármi, veľkým množstvom dreva, poskladanými plachtami, z ktorých si chceli postaviť stany v prípade, že by im ďalšiu cestu znemožnili snehové búrky.
Na druhý deň, keď sa na lodi posledný raz vyspali a najedli, kapitán Bourcart a jeho druhovia ako aj kapitán King so svojimi námorníkmi sa vydali na cestu. Ich odchod sa nezaobišiel bez hlbokého dojatia ani bez úzkosti! Očami pohládzali vrak, čo býval Svätým Enochom, kým im nezmizol za vysokou ľadovou bariérou.
Majster Ollive, ktorý nikdy neprestal dúfať, povedal debnárovi:
—
Tak čo, starký? Dostaneme sa z toho! Uvidíme prístavnú hrádzu v Le Havri...
—
My?... Ktovie? Ale Svätý Enoch ju už neuvidí! — stroho odpovedal Jean-Marie Cabidoulin.
Nebudeme tu podrobne opisovať príhody, čo zažili stroskotanci počas tejto cesty ľadovým poľom. Stále nad nimi viselo nebezpečenstvo, že ak sa ich putovanie predĺži, ostanú bez potravín aj paliva.
Malá karavána postupovala podľa presného poriadku. Na jej čele šli dvaja poručíci. Z času na čas, keď im stáli v ceste ľadovce, podišli o míľu—dve dopredu, aby zistili, kde sa dá prejsť. Vtedy museli obchádzať vysoké ľadové vrchy, a to im veľmi predlžovalo cestu.
A dni sa míňali. Na juhu ľadového poľa sa rozprestieralo more pokryté plávajúcimi kryhami. Kapitán Bourcart si všimol, že dosť rýchly prúd unáša tieto kryhy na západ, čiže k De Longovmu prielivu, ktorého západným ústím mali prejsť sane stroskotancov. Na juhu sa pravdepodobne otváral široký záliv, ohraničený na severe súostrovím Novej Sibíri.
Keď sa raz kapitán Bourcart zhováral so svojimi dôstojníkmi o rozličných možnostiach, čo ich čakajú v budúcnosti, vyjadril obavu, že budú musieť ísť na ostrovy, ktoré sú vzdialené až niekoľko sto míľ od ázijského kontinentu. Ich karavána prejde za dvadsaťštyri hodín ledva dvanásť míľ, a z toho dvanásť hodín venujú spánku. A keďže na tejto zemepisnej šírke sú dni októbra krátke a slnko opisuje nad obzorom čoraz menší oblúk, budú putovať v polotme a za cenu veľkej námahy.
Ale títo odvážni muži sa nesťažovali. Angličania, ktorí sa tiež striedali pri ťahaní saní, plnili svoje úlohy priam vzorne. Keď dal kapitán znamenie zastaviť, z plachiet podopretých náhradnými sťažňami postavili stany, rozdelili jedlo, zakúrili v piecke, uvarili horúci nápoj, čaj s rumom alebo kávu, a potom spali až do odchodu.
No koľko museli prekonať strastí, keď sa s neslýchanou silou rozpútali strašné víchrice, keď snehová búrka vyzametala ľadové pole, keď museli čeliť vetru, bičovaní hustým oslepujúcim bielym prachom! Vtedy videli ledva na pár metrov. Smer mohli určovať len podľa buzoly, ale na jej bláznivo skáčucu ručičku sa už nedalo spoľahnúť. Kapitán Bourcart — pravda, priznal sa s tým len Heurtauxovi — sa tu uprostred nekonečného priestoru cítil ako zablúdená ovca. Namiesto toho, aby zamieril rovno na juh, musel putovať po okraji ohromného ľadového poľa bičovaného vlnami oceána.
A všade naokolo iba samé more... Budú vari musieť nastúpiť na nejakú nebezpečnú plávajúcu kryhu, aby sa dostali na pobrežie Sibíri? Azda nie, veď len čo klesne teplota, tieto kryhy, natlačené na seba, vytvoria pevnú vrstvu na hladine polárneho mora. Ale čo ak prejdú týždne a more nezamrzne? Neostanú i pri všetkej šporovlivosti bez potravín a bez paliva, hoci už kúrili len pri varení? Niektorí nováčikovia už boli na konci so silami a doktor Filhiol sa o nich staral, ako najlepšie vedel. Ach, koľko námahy by si ušetrili, keby mali psí záprah do saní, aký sa používa na sibírskych a kamčatských pláňach! Tieto zvieratá,
obdarené vynikajúcim inštinktom, sa vedia orientovať aj v najväčších búrkach, keď sú ich páni celkom bezmocní... Takto to šlo až do 19. novembra.
Od ich odchodu uplynulo dvadsaťštyri dní. Nebolo možné postupovať na juhozápad, tam, kde kapitán Bourcart s nádejou očakával výbežky pevniny dosahujúce až k Ljachovským ostrovom.
Stroskotanci už boli takmer bez jedla. O necelých štyridsaťosem hodín budú musieť postaviť svoj posledný tábor, aby tam očakávali najstrašnejšiu smrť!
—
Loď! Loď! — zvolal napokon Romain Allotte 20. novembra ráno. Všetky pohľady sa upreli na loď, na ktorú ich upozornil poručík.
Bol to veľrybársky trojsťažník, ktorý plával s napnutými plachtami od severozá​padu k Beringovmu prielivu.
Kapitán Bourcart a jeho druhovia opustili sane, zozbierali posledné sily a bežali na okraj ľadového poľa. Kričali, strieľali z pušiek...
Zbadali ich, počuli... O chvíľu loď zastala a od nej sa odrazili dva člny. O polhodinu už boli stroskotanci na jej palube. Zachránili sa akoby zázrakom. Táto loď — bol to World z Belfastu — ktorej velil kapitán Morris, sa zdržala na rybolove a teraz sa vracala ha Nový Zéland.
Netreba vari zdôrazňovať, že tak Svätého Enocha, ako aj Repton prijali čo najlepšie. A keď obaja kapitáni porozprávali, za akých zvláštnych okolností prišli o svoje lode, všetci im uverili do poslednej bodky! O mesiac World vyložil v Dunedine tých, čo prežili katastrofu. Kapitán King pri rozlúčke povedal kapitánovi Bourcartovi:
—
Som vám vďačný, že ste nás vzali na palubu Svätého Enocha...
—
Takisto som ja zaviazaný vášmu krajanovi kapitánovi Morrisovi, že nás jeho World prichýlil na svoju palubu, — odpovedal kapitán Bourcart.
—
Teda sme si kvit... — povedal Angličan.
—
Presne tak...
— Zbohom!
— Zbohom!
A to je všetko.
Pokiaľ ide o netvora, chobotnicu či morského hada, alebo ako tú morskú obludu vlastne nazveme, majster Cabidoulin ani potom nešetril svojimi zlovestnými predpoveďami, takže World bol napokon rád, že ju nestretol na svojej plavbe z polárneho mora na Nový Zéland. A nezbadal ju ani kapitán Bourcart ani nikto z jeho druhov, keď sa vracali z Nového Zélandu do Európy. Poručíci Coquebert a Allotte konečne tiež uznali, že Svätého Enocha uniesla na sever k pobrežnému ľadu obrovská vlna.
Ale Jean-Marie Cabidoulin a väčšina posádky naďalej trvali na tom, že to urobila morská obluda...

No vonkoncom nie je isté, či oceány skrývajú podobné tvory. Kým odborníci dokážu ich existenciu a rozhodnú sa, do ktorej čeľade, rodu a druhu ich zaradia, bude azda lepšie, keď ich zaradíme iba do legiend.
Kapitán Bourcart a jeho druhovia sa teda vrátili do Le Havru. No tentoraz to nebolo na palube Svätého Enocha !
Vďaka tomu, že vo Victorii predali svoj prvý náklad, výprava mala predsa pekný zisk, a pokiaľ ide o loď, jej stratu zaplatili poisťovatelia. Kapitánovi Bourcartovi sa však nahrnuli slzy do očí zakaždým, keď si spomenul na svoju loď, ktorú musel nechať pri arktickej ľadovej bariére.
Pokiaľ ide o majstra Olliva a majstra Cabidoulina, ponúkali sa navzájom pálenkou a rumom, ktoré vyhrali či prehrali v stávkach uzavretých počas plavby.
A keď prvý povedal druhému:
—
Tak čo, starký, ešte vždy tomu veríš? Druhý odvetil:
—
Že či vraj verím! Po tom všetkom, čo sme zažili!
—
Teda trváš na tom, že si jej videl hlavu?
—
Ako teba.
—
Chceš tým povedať, že aj ja som taká obluda?
—
Áno... lebo tomu nechceš uveriť...

—
No, ďakujem ti pekne...

Ako vidieť, debnár vôbec nezmenil svoju mienku. Naďalej veril, že morská obluda žije a vo svojich nevyčerpateľných príhodách sa ustavične vracal k dobrodružstvám, ktoré prežil Svätý Enoch!
Ale môžete dať krk na to, že toto bola posledná výprava Jean-Marie Cabidoulina.
Vysvetlivky
manila — hra v karty z 19. storočia
Dhaulágirí — Verne tu spomína, že dosahuje 8600 metrov. V čase, keď Verne písal tento román, himalájske štíty ešte neboli vôbec zmerané alebo iba nepresne. Dhaulágirí, šiesty najvyšší vrch sveta, meria teda 8172 m. Prvý je Mount Everest alebo Ču-mu-lang-ma, ktorý meria 8848 m a po prvý raz ho zdolali v r. 1953 
stopa — stará jednotka dĺžkovej miery, angl. stopa = 30,48 cm 
siaha — stará jednotka dĺžkovej miery, 1,896 m
míľa — jednotka dĺžkovej miery pre väčšie vzdialenosti, Verne používa míľu námornú (1852 m) a francúzsku mílu kilometrickú, ktorá meria asi 4 km 
atmosféra — stará jednotka tlaku, nová je pascal, 1 atmosféra = 101 325 Pa

